text:
XXX
འཕགས་པ་སྤྱན་རས་གཟིགས་ཀྱིས་གྲུབ་ཆེན་མི་ཏྲ་ཛ་ཀི་ལ་གསུངས་པའི་ཕྱག་རྒྱ་ཆེན་པོ་སེམས་ཉིད་ངལ་གསོའི་གཞུང་འགྲེལ་སྙིང་པོ་བསྡུས་པ་ཞེས་བྱ་བ་བཞུགས་སོ། །
XXX
ཨོཾ་སྭ་སྟི་སིདྡྷཾ། འཇིག་རྟེན་མགོན་པོ་སྙིང་རྗེའི་གཏེར། །བླ་མ་མཆོག་ལ་གུས་བཏུད་ནས། །རང་གི་སེམས་ཉིད་ངལ་གསོ་བའི། །གཞུང་འགྲེལ་སྙིང་པོ་ཅུང་ཟད་བསྡུ། །འདི་ལ་གཉིས། ལོ་རྒྱུས་དང༌། གདམས་པ་དངོས་སོ། །དང་པོ་ནི། འཕགས་པ་སྤྱན་རས་གཟིགས་ཀྱི་རྣམ་པར་འཕྲུལ་པ་གྲུབ་ཆེན་མི་ཏྲ་ཛོ་ཀི་ཞེས་འཇིག་རྟེན་ན་ཡོངས་སུ་གྲགས་པ་དེ་ནི་རྒྱ་གར་འཕགས་པའི་ཡུལ་གྱི་ཤར་ཕྱོགས་ར་ཌཱའི་ཡུལ་གྱི་གྲོང་ཁྱེར་ཆེན་པོ་རྒྱལ་རིགས་སུ་སྐུ་འཁྲུངས། ཆུང་ངུའི་དུས་ནས་དམ་པའི་རིགས་ཡོངས་སུ་སད་དེ་རྒྱལ་སྲིད་མཆིལ་མའི་ཐལ་བ་བཞིན་དུ་བོར་ཏེ་ཆོས་ལ་བྱོན། དེའི་ཚེ་གྲུབ་པ་བརྙེས་པའི་གཏམ་ངོ་མཚར་བ་ཉི་ཤུ་ཞེས་འཕགས་དང་མཁས་པ་རྣམས་ཀྱི་རྣ་བའི་རྒྱན་དུ་གྱུར་པ་ནི་འདི་ཡིན་ཏེ། ཐོག་མར་ཏིལླི་པ་དངོས་ཀྱི་སློབ་མ་རོལ་པའི་རྗེས་སུ་བཟུང་ནས་ཁ་སར་པ་ཎིར་ལོ་བཅུ་གཉིས་སུ་བསྒོམ་པས་རྡོ་རྗེའི་ཤིང་གི་མཎྜལ་མེ་ལོང་ལྟར་འཇམ་པའི་སྟེང་དུ་འཕགས་པ་སྤྱན་རས་གཟིགས་འཁོར་དང་བཅས་མངོན་སུམ་དུ་བྱོན་ནས་ཆོས་བསྟན་
XXX
པས་གྲུབ་པ་བརྙེས་པ་ནི་དང་པོ་སྟེ། མཚན་ནི་ཨ་ཛི་ཏ་མི་ཏྲ་གུཔྟ་སྟེ་མི་ཕམ་སྦས་པའི་བཤེས་གཉེན་ཞེས་བྱའོ། །རལ་གཅིག་མས་ཐབས་ལམ་བསྟན་ཏེ་གང་འདོད་ཐམས་ཅད་ཤིང་སྟན་མདུན་དུ་བྱས་ནས་གསོལ་བ་བཏབ་པས་འབྱུང་བ་ནི་གཉིས་པའོ། །ཨོ་ཏནྟ་པཱུ་རི་ན་དགེ་འདུན་སྟོང་ཕྲག་བཅུ་གཉིས་གནས་པ་ནང་མ་མཐུན་པ་ལས་གཅིག་གི་ཕྱོགས་བུར་ཤིང་རྒྱལ་པོས་བྱས་ཏེ་དམག་དྲངས་པ་འཁོར་ལོ་འཕངས་པས་དམག་ཐམས་ཅད་སྐྲག་པར་གྱུར་ཏེ་བྲོས། དགེ་འདུན་དང་གཙུག་ལག་ཁང་ལ་གནོད་པ་མེད་པ་ནི་གསུམ་པའོ། །རྒྱལ་པོ་ཤིང་རྟ་ཅན་གྱི་རིང་ལ་བ་ར་ཎཱ་སའི་དཔུང་ཚོགས་རྡུལ་གྱིས་ཉི་མ་འགྲིབ་པ་ལྟ་བུས་མ་ག་དྷའི་སངས་རྒྱས་ཀྱི་བསྟན་པ་གཞོམ་པར་རྩོམ་པ་ལ་སྐུ་ཅེར་བུས་བྱས་ནས་གད་རྒྱངས་བསྒྲགས་པས་ས་གཡོས་ཤིང་ཕྱུགས་ཐམས་ཅད་རེངས་པར་མཛད་པས་རྒྱལ་པོས་བཟོད་པ་ཕུལ་ཏེ་རེངས་པ་སླར་ཡང་ཕྱིར་བཟློག་པ་ནི་བཞི་པའོ། །རྒྱལ་པོ་གྲགས་པ་སྡེ་བཞི་དཔང་དུ་བཙུགས་ཏེ་ཤིང་སྟན་གུལ་ནས་གསེར་སྲང་སྦྱིན་ཞིང་
XXX
སངས་རྒྱས་པ་མུ་སྟེགས་པ་ལ་འཇུག །བསྒུལ་མ་ནུས་ན་མུ་སྟེགས་པ་སངས་རྒྱས་པ་ལ་འཇུག་པའི་ཆད་བྱས་ནས་ཐང་ཡངས་པར་ཤིང་སྟན་བོར་བས་ཅུང་ཟད་ཀྱང་བསྒུལ་མ་ནུས་ཏེ་མུ་སྟེགས་པ་རྣམས་བསྟན་པ་ལ་བཙུད་པ་ནི་ལྔ་པའོ། །རྒྱལ་པོ་ཨུ་པ་ཏྲ་ཞེས་བྱ་བས་མི་གཙང་བའི་དོང་གི་ཁ་གོས་ཀྱིས་གཡོགས་ཏེ་དེར་བླ་མ་བཞུགས་སུ་བཅུག་པས་དོང་དུ་ལྷུང༌། ཁ་ཤིང་དང་རྡོ་བ་མང་པོས་བཅད་པ་ལ་བླ་མ་ཚོང་དུས་བྱོན་ནས། ང་འདི་ནས་རྒྱལ་པོའི་ཕོ་བྲང་དུ་སྤྱན་དྲངས་ཤིག་གསུངས་པ་ལ་རྒྱལ་པོ་འགྱོད་ནས་ཞབས་སྤྱི་བོས་བླངས་པ་ནི་དྲུག་པའོ། །སླར་རྒྱལ་པོ་དེས་ཤིང་སྲེག་ཏུ་བཅུག་ནས་དེའི་སྟེང་དུ་བླ་མ་བཞུགས་ཏེ་ཞག་གསུམ་དུ་མེ་སྦར་ཡང་མ་ཚིག་པ་ནི་བདུན་པའོ། །ཝ་ར་ཎཱ་སའི་རྒྱལ་པོ་ཟབ་མོའི་ཚིགས་སུ་བཅད་པ་ལྔ་པ་བཀའ་སྩལ་པས་ནམ་མཁའ་ལས་མེ་ཏོག་གི་ཆར་ཕབ། ལྷའི་བུས་བདུད་རྩིའི་བུམ་པ་འདྲེན་པའི་སྣང་བ་བསྟན་ཏེ་བརྒྱད་པའོ། །རྒྱལ་པོས་དབང་ཞུས་བས་རྡུལ་ཚོན་ཐམས་ཅད་རིན་པོ་ཆེ་ལས་བྱ་དགོས་པར་བཀའ་སྩལ་པ་ན། རྒྱལ་པོ་སྒྱུ་མས་བསླུས་ཀྱིས་དོགས་པས་འགྱོད་པ་སྐྱེས་པ་ན་ནམ་མཁའ་ལ་འཕགས་ཏེ་སྤྲིན་གྱིས་དབུས་ན་བཞུགས་པ་བསྟན་པ་ནི་དགུ་པའོ། །དེ་ནས་འགྱོད་པ་དྲག་པོས་ཞག་བདུན་དུ་གསོལ་བ་བཏབ་པས་རྫིང་བུའི་སྟེང་དུ་བཞུགས་པ་ནི་བཅུ་པའོ། །དེ་ནས་རྒྱལ་པོས་གྲོང་ཁྱེར་འབུམ་ཕྲག་བཅུ་དྲུག་བླ་མའི་ཆ་རྐྱེན་དུ་ཕུལ་བས་བླ་མས་སྦྱིན་གཏོང་གི་ཁང་པ་བརྩིགས་ནས་ལོ་གསུམ་དུ་སྦྱིན་གཏོང་མཛད། ལོ་གསུམ་སོང་བ་དང་གར་བཞུད་ཆ་མེད་པ་ནི་བཅུ་གཅིག་པའོ། །དེ་ནས་ལྷོ་ཕྱོགས་ཀུ་རུ་བི་ཧཱ་ར་ཉེ་བའི་གནས་ན་གནོད་སྦྱིན་གཉིས་ཀྱིས་ཉིན་རེ་བཞིན་གྲོང་ཁྱེར་གྱི་རྒན་པ་རེ་དང་གཞོན་པ་རེ་ཟ་བ་ཡོད་པ་བཏུལ། ལྷ་ཁང་ཡང་བཞེངས་ཏེ་བཅུ་གཉིས་པའོ། །དགེ་འདུན་རྣམས་ཀྱི་དད་པ་འཕེལ་བའི་དོན་དུ་ལྟ་སྟངས་མཛད་དེ་ནམ་མཁའི་བྱ་ཐམས་ཅད་ཕྱག་ཏུ་འཕེབས་
XXX
བཀའ་བསྒོ་བ་ཡང་ཉན་པ་ནི་བཅུ་གསུམ་པའོ། །ཝ་ར་ཎཱ་སའི་གཙོ་བོ་རྒྱལ་པོ་བརྒྱད་ཅུ་རྩ་བཞི་ལ་གསུང་མ་གནང་ཡང་ཐུགས་གཏད་པ་ཙམ་གྱིས་ཀེང་རུས་སོགས་འདུ་ཤེས་སྐྱེས་ནགས་སུ་ཕྱིན་ཏེ་འཇིག་རྟེན་པའི་འདུ་ཤེས་ལས་སེམས་རྣམ་པར་གྲོལ་བ་ནི་བཅུ་བཞི་པའོ། །དེ་ནས་རྒྱལ་པོ་་ཛ་ཡ་སེན་དང་པཎྜི་ཏ་ཨཱ་ནནྡ་གཉིས་མ་དད་ཅིང་སྐུ་ལ་བསྡོ་བ་ལ་མཉམ་པར་བཞག་པའི་ཕྱག་རྒྱ་འཆར་རུ་བཅུག །ཚིགས་བཅད་གཅིག་གི་དོན་ལ་ཐུགས་གཏད་པས་སྟན་དེ་ཉིད་ལས་མ་ལངས་པར་གྲོལ་བ་ནི་བཅོ་ལྔ་པའོ། །ཝ་ར་ཎཱ་སའི་རྒྱལ་པོ་ལ་ཁྱོད་ང་ལ་ཐེ་ཚོམ་ཟོས་པས་ཚེ་འདིར་དངོས་གྲུབ་མི་འཐོབ་ཀྱང་བར་དོར་དངོས་གྲུབ་འཐོབ་ཐོབ་ཞེས་ལུང་བསྟན་པ་ནི་བཅུ་དྲུག་པའོ། །ཝ་ར་ཎ་སའི་རྒྱལ་པོས་བླ་མ་འདི་གཞན་དུ་མི་གཏང་སྙམས་ནས་གཙུག་ལག་ཁང་གི་ནང་དུ་བཞུགས་སུ་བཅུག །སྒོ་རྒྱས་བསྡམས་པ་ལས་ཕྱིར་ཕ་བོང་གི་སྟེང་དུའང་རྩེད་མོ་མཛད། གཙུག་ལག་ཁང་ན་བཞུགས་པའང་མཐོང་བ་ནི་བཅུ་བདུན་པའོ། །དེ་ནས་ཏ་པ་སིའི་གྲོང་ཁང་དུ་བཞུགས་པ་ན་དགེ་སློང་གཉིས་ཀྱིས་ཕྱིར་བྱུང་བ་དང་ནང་དུ་བཞུགས་པ་གཉིས་ངེས་པར་བྱུང་བ་བུ་གཞིག་ནས་བལྟས་པ་ན་སྡེ་བརྒྱད་ལ་ཆོས་སྟོན་པར་མཐོང་བ་ནི་བཅོ་བརྒྱད་པའོ། །འོད་མའི་གླིང་དུ་དེ་བ་ཌཱ་ཀིས་རྗེས་སུ་བཟུང་ནས་སྤྱན་རས་གཟིགས་དང་མཇལ། རིགས་ཀྱི་བུ་མ་འོངས་པའི་སེམས་ཅན་གྱིས་དོན་དུ་རྒྱུད་སྡེ་བཞིའི་དབང་རྣམས་ཕྱོགས་གཅིག་ཏུ་སྐུར་ཅིག་རྗེས་སུ་གནང་བ་ལྟར་ཕྱག་ལེན་དུ་བཏབ་པས་ད་ལྟའི་བར་དུའང་རྒྱུད་སྡེ་ཆེན་པོ་བརྒྱ་དང་རྩ་བརྒྱད་ཀྱི་དབང་གི་ཆུ་བ་མ་ནུབ་པར་བྱུང་བ་ནི་བཅུ་དགུ་པའོ། །ཝ་ར་ཎཱ་སའི་རྒྱལ་པོས་ཞག་བདུན་དུ་གསོལ་བ་བཏབ་པས་དཀྱིལ་འཁོར་གཅིག་ཏུ་རྒྱུད་སྡེ་ཐམས་ཅད་ཀྱི་དབང་དུས་གཅིག་ལ་བསྐུར་བའི་གསུང་རྡོ་རྗེ་རྣམ་པ་ཐམས་ཅད་པའི་རྫུ་འཕྲུལ་བསྟན་པ་ནི་ཉི་ཤུ་པའོ། །དེ་ལྟ་བུའི་ངོ་མཚར་དང་ལྡན་པའི་གྲུབ་ཐོབ་ཆེན་པོ་དེ། ཁྲོ་ཕུ་ལོ་རྩ་བ་བྱམས་པའི་
XXX
དཔལ་པཎྜི་ཏ་བུདྡྷ་ཤྲཱིའི་སྤྱན་སྔ་ན་ཆོས་གསན་པའི་ཚེ་འཕགས་པ་ཤིང་ཀུན་བྱོན་པར་ཐོས་ནས་ཏཱ་མྦོལ་ཁྱེར་ཏེ་ཕུལ་ཞིང་བསྙུན་རྨེད་པས་ལེན་མ་གནང༌། ཞལ་བོད་དུ་ཕྱོགས་པར་བཞུགས་འདུག་པས་བོད་དུ་སྤྱན་དྲངས་ན་འབྱོན་ནས་སྙམ་ནས་བོད་དུ་འབྱོན་པར་གསོལ་བ་བཏབ་པས་ཞལ་གྱིས་མ་བཞེས། སེམས་པ་སྐྱེད་པ་བསྡུས་པ་གཅིག་གསན་དེར་ལོ་ཙཱ་བ་འགྲོངས་ལ་ཐུག་པའི་ཚད་ནད་ཀྱིས་བཏབ། གྲུབ་ཐོབ་ཆེན་པོ་རྒྱ་གར་ལ་དལ་གྱི་ཐེགས། དེར་བསྙུན་དྲག་འཕྲལ་ལ་ལོ་ཙཱ་བས་ལུས་མ་སོས་ཀྱང་ཕྱིར་བསྙེགས་ཏེ་བྱོན། ས་མཐའི་མཁར་ཞིག་ན་བཞུགས་པ་ལ། ཏི་རཧུ་ཏི་བའི་སྤྱན་འདྲེན་པ་འཇིགས་རུང་བའི་དམག་གིས་སྐོར་འདུག །དེར་ཨ་ཙ་ར་ངོ་ཤེས་ཤིག་གིས་ཁྲིད་དེ་ནང་དུ་བྱོན་མཁར་དེའི་ཐོག་ན་བཞུགས་པ་ལ་འཇལ། དེར་ཡང་བོད་དུ་འབྱོན་པར་གསོལ་བ་བཏབ་པས་ཞལ་གྱིས་མ་བཞེས། དེར་ལོ་ཙཱ་བའི་བསམ་པ་ལ་འདི་ལྟ་བུའི་གྲུབ་ཐོབ་དང་མཇལ་ནས་སྤྱན་མ་འདྲོངས་བར་བོད་དུ་ལོག་འགྲོ་བ་བས་ཤི་ན་རུང་སྙམས་ནས། སྐྱེ་བ་ཕྱི་མ་ལ་རྗེས་སུ་འཛིན་པའི་སྨོན་ལམ་མང་པོ་བཏབ། ཐེ་ཚོམ་མེད་པར་མཁར་གྱི་རྩེ་ནས་མཆོངས་པས་གྲུབ་ཐོབ་ཆེན་པོའི་ཕྱག་གིས་བཟུང་ནས་ཧ་ཧ་དེ་འདྲ་མ་བྱེད་གསུངས་ནས་སྐུ་དྲུང་དུ་བཞག་སྟེ། ང་བོད་དུ་འགྲོ་བ་ལ་ཁྱོད་ཀྱི་སྒྲིབ་པ་དག་དགོས་ཏེ། ཚད་ནད་དེས་སྒྲིབ་པ་མང་པོ་དག །ད་ལན་ང་ཡི་ཆེད་དུ་སྲོག་བཏང་བས་སྒྲིབ་པ་མ་ལུས་པ་དག་པས་ད་ནི་བོད་དུ་འགྲོ་གསུང་ཞལ་གྱིས་བཞེས། དེ་ནས་བོད་དུ་བྱོན་ནས་གཙང་སྟོད་དུ་ཟླ་བ་བཅོ་བརྒྱད་བཞུགས་མཁས་བཙུན་མང་པོ་ལ་ཆོས་གསུངས། ཁྲོ་ཕུའི་གཙུག་ལག་ཁང་དང་ལྷ་ཆེན་བཞེངས་པའི་ས་ཡང་བྱིན་གྱིས་བརླབས། ཁྱད་པར་རྗེ་ཉིད་ཀྱིས་འཕགས་པ་འཇིག་རྟེན་དབང་ཕྱུག་ལ་དངོས་སུ་གསན་པའི་རང་གི་སེམས་ངལ་གསོ་བའི་མན་ངག་ཚིགས་སུ་བཅད་པ་ཉི་ཤུ་རྩ་ལྔ་པ་འདི་ཉིད་
XXX
ལ་བརྟེན་ནས་ལོ་ཙཱ་བ་ལ་ཉམས་ཁྲིད་ཡུན་རིང་དུ་བསྐྱར་ཞིང༌། དཔལ་གུ་ལང་གསེར་ཁང་གི་ནག་ཁྲོད་ཨམྦ་རའི་བསིལ་དུ་ལེགས་པ་བསྒྱུར། ལོ་ཙཱ་བ་ཆེན་པོས་ཀྱང་རང་གི་ཐུགས་སྲས་ཁྲོ་ཕུའི་སེམས་དཔའ་ཆེན་པོ་ལ་སོགས་ལ་གནང་ཞིང༌། དེ་ནས་ཁྲོ་ཕུ་བ་མཁས་མཆོག་ཚད་མའི་སྐྱེས་བུ་བསོད་ནམས་མགོན། བླ་མ་ཡང་རྩེ་བ་རིན་ཆེན་སེང་གེ་དེ་ལས་རྩོད་པའི་དུས་ཀྱི་ཐམས་ཅད་མཁྱེན་པ་བུ་སྟོན་རིན་ཆེན་གྲུབ་ཀྱིས་གསན་ཏེ་ཐུགས་ཉམས་སུ་བཞེས། སློབ་མའི་མཆོག་རྣམས་ལ་སྙིང་གཏམ་གྲོས་འདེབས་ཀྱི་ཚུལ་དུ་རྩལ་བ་ནས་བཟུང་ད་ལྟའི་བར་ཉམས་ཁྲིད་ཀྱི་བརྒྱུད་པ་བར་མ་ཆད་དུ་བྱུང་བའི་གདམས་པ་ཁྱད་པར་འཕགས་པ་ཡིན་ནོ། །གྲུབ་ཆེན་ཉིད་ནི་སླར་ཡང་རྒྱ་གར་དུ་བྱོན། སྒྱུ་མ་ལྟ་བུའི་རྣམ་འཕྲུལ་སྣ་ཚོགས་པ་བསྟན་ནས་མཐའ་ཡས་པའི་གདུལ་བྱའི་དོན་མཛད་དེ། འཆི་མེད་ཡེ་ཤེས་ཀྱི་སྐུ་བརྙེས་ཏེ་ད་དུང་ཡང་བཞུགས་པ་ཡིན་ལ། མདོར་ན་བོད་དུ་བྱོན་པའི་རྒྱ་གར་གྱི་གྲུབ་ཐོབ་ཞིག་ལ། གྲུབ་པའི་རྟགས་མངོན་གྱུར་དུ་སྟོན་པའི་ཚུལ་བསྟན་པ་སྔར་དར་གྱི་དུས་སུ་སློབ་དཔོན་ཆེན་པོ་པདྨ་སཾ་བྷ་བ་དང༌། ཕྱི་དར་གྱི་སྐབས་ཆེན་འདི་ལ་འགྲན་ཟླ་འོས་པ་ནི་འགའ་འང་མ་བྱུང་ཞེས་མཁས་པ་ཆེན་པོ་དག་གསུངས་པ་དོན་ལའང་གནས་པ་ཉིད་དོ། །གཉིས་པ་གཞུང་དོན་དངོས་བཤད་པ་ལ་གསུམ། ཀླད་ཀྱི་དོན། གཞུང་གི་དོན། མཇུག་གི་དོན་ཏོ། །དང་པོ་ལ་གཉིས། མཚན་བསྟན་པ་དང༌། འགྱུར་གྱི་ཕྱག་གོ །དང་པོ་ནི། རྒྱ་གར་སྐད་དུ། སྭ་ཙིཏྟ་སོགས་བོད་སྐད་དུ་བསྒྱུར་ན། རང་གི་སེམས་ངལ་གསོ་བའི་མན་ངག་ཚིགས་སུ་བཅད་པ་ཉི་ཤུ་རྩ་ལྔ་པ་ཞེས་བྱ་བ་སྟེ། དོན་ནི། རང་གི་སེམས་ཉིད་ལྷན་ཅིག་སྐྱེས་པའི་ཡེ་ཤེས་གདོད་མ་ནས་རང་བཞིན་གྱིས་རྣམ་པར་དག་ཀྱང་དེ་ལྟར་མ་རྟོགས་པས་བཟུང་
XXX
འཛིན་གྱི་གཞན་དབང་ལ་བརྟེན་ནས་འཁོར་བའི་རྒྱ་འཚོ་ཡུན་རིང་དུ་དུབ་པར་གྱུར་པ་གཉུག་མ་ཕྱག་རྒྱ་ཆེན་པོ་རིན་པོ་ཆེའི་གླིང་དུ་ངལ་གསོ་བར་བྱེད་པའི་གཞུང༌། ཚིག་ཆུང་ངུས་དོན་ཆེན་པོ་དཔག་པར་དཀའ་བར་བདེ་བླག་ཏུ་སྟོན་པའི་མན་ངག །གཞུང་གི་ཚད་ཚིགས་སུ་བཅད་པ་ཉི་ཤུ་རྩ་ལྔ་ཡོད་པས་ན་དེ་སྐད་ཅེས་བཏགས་པའོ། །གཉིས་པ་ནི། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །ཞེས་པ་སྟེ་གོ་སླའོ། །གཉིས་པ་ལ་གཞུང་གི་དོན་ལ་གཉིས། གཞི་གཉུག་མ་ངོ་སྤྲད་པ་དང༌། ལམ་རྣམ་རྟོག་ལམ་དུ་ཁྱེར་བའོ། །དང་པོ་ལ་གཉིས། སྤྱིའི་དོན་དང༌། ཡན་ལག་གི་དོན་ཏོ། །དང་པོ་ནི། སྤྱིར་གདམས་པ་ཟབ་མོ་ཉམས་སུ་བླང་ཞིང་ངོ་སྤྲོད་པའི་ཚུལ་སྙིང་པོར་དྲིལ་བ་ལོ་ཙཱ་བ་ཆེན་པོ་ཉིད་ཀྱི་ཞལ་སྔ་ནས་འདི་ལྟར་གསུངས་ཏེ། འདིའི་དོན་ངོ་སྤྲོད་པ་ལ་རེ་ཞིག་སྔོན་འགྲོ་དང༌། དངོས་གཞི་དང༌། རྗེས་ཀྱི་བྱ་བ་གསུམ་མོ། །དང་པོ་གསུམ་ལས། ཐུང་མོང་གི་སྔོན་འགྲོ་རྒྱུད་སྦྱོང་བ་ཡན་ལག་བདུན་པ་ལ་སོགས་པ་དང༌། ཐུན་མོང་མ་ཡིན་པའི་སྔོན་འགྲོས་བྱིན་གྱིས་རློབས་པ་རྡོ་རྗེ་སེམས་དཔའ་ཡི་གེ་བརྒྱ་པའི་སྒོམ་བཟླས་ལ་སོགས་པ་དང། ཁྱད་པར་གྱིས་སྔོན་འགྲོས་ཤེས་རྒྱུད་དབང་དུ་བྱ་བ་ནི་ཡེ་གེ་ལྔ་བཅུ་པས་གསོལ་བ་གདབ་པའོ། །གཉིས་པ་དངོས་གཞི་ལ། ལུས་ཀྱི་ཕྱག་རྒྱ་གནས་དབེན་པར་སྟན་བདེ་བ་ལ་འདུག་ནས་བསམ་གཏན་གྱི་ཡན་ལག་དང་ལྡན་པར་བཅའ། ངག་གི་ཕྱག་རྒྱ་ནི་དབུགས་འགྱུ་བ་སོར་བཞག །ཡིད་ཀྱི་ཕྱག་རྒྱ་དང་པོ་ལྷོད་ཀྱིས་གློད། བར་དུ་ཧྲིག་གེ་བཞག །མཐའ་མ་ཕྱམ་ཙེར་བཏང་ངོ༌། །དང་པོ་ཀློད་པ་ལ་གསུམ་སྟེ། ཀློད་པའི་ཡོན་ཏན་དང༌། མ་ཀློད་པའི་སྐྱོན་དང༌། ཇི་ལྟར་ཀློད་པའི་ཚུལ་ལོ། །ཀློད་པའི་ཡོན་ཏན་ནི་སེམས་ཀྱི་གནས་ལུགས་ཀྱི་འདུག་ཚུལ་ནི་མ་བཅོས་པ་ཉིད་ཡིན་པས་གློད་ན་འདུག་ཚུལ་དེའི་སྟེང་དུ་གྲོ་བས་གནས་ལུགས་ཇི་ལྟར་
XXX
ཡིན་པ་རྟོགས་པའི་དགོས་པ་ཡོད་དོ། །མ་ཀློད་པའི་སྐྱོན་ནི་དེ་ལས་བཟློག་པ་སྟེ། ཡིན་ཚུལ་ལས་རང་གི་ནན་ཏན་གྱིས་མ་གློད་པས་ཕྱིན་ཅི་ལོག་གི་སྣང་བ་འབྱམས་ནས་རང་ལ་རང་དབང་མེད་པར་འཁོར་ཞིང་འཁྲུལ་པ་ལ་ལོངས་སྤྱོད་པར་འགྱུར་བའོ། །ཇི་ལྟར་ཀློད་པའི་ཚུལ་ལ་གཉིས་ཏེ། ཀློད་ནས་གཞག་ཐབས་དང༌། ཞར་ལ་གེགས་བསལ་བའོ། །དང་པོ་ནི། འཇིག་རྟེན་གྱི་བྱ་བ་བརྒྱབ་ཏུ་དོར། ཏིང་ངེ་འཛིན་འོང་དུ་རེ་བ་དང༌། མ་བྱུང་གིས་དོགས་པ་ཡེ་མི་བྱ། བློས་རྟོག་དཔྱོད་གང་ཡང་མི་བཏང༌། དགའ་མི་དགའ་མཚན་རྟགས་ཅི་ཡང་མི་བཟུང༌། རྟོག་དཔྱོད་རེ་མ་ཡང་རྣམ་རྟོག་ཉིད་འཁྲུལ་ཡིན་པས་སེམས་ཉིད་རང་གི་ཐོག་ཏུ་རང་ཀློད་དོ། །རང་ལ་རང་ཀློད་དེ་བཞག་པས་ཁོ་ན་ཉིད་ལ་འཆར་ལུགས་གཅིག་ཡོད། འཆར་ལུགས་དེ་གང་ཡིན་ན་བཅའ་བཅོས་ཕྱར་མེད་པ་ཉིད་ཡིན། མ་བཅོས་པ་རྟོག་པ་ལ་མ་བཅོས་པར་ཀློད་པ་ཐབས་ཟབ་པའི་རྒྱུ་མཚན་ཡང་དེ་ཡིན་ནོ། །བཅོས་སུ་མེད་པ་ལ་ཀློད་པས་ཀྱང་ཅི་ཕན་ཞེས་ནི་མི་བསམ་སྟེ། མདའ་འབེན་དུ་ཕོག་པ་ལ་མདའ་ཚ་བར་བརྗོད་པ་ལྟར་མ་བཅོས་པའི་ཐོག་ཏུ་ཀློད་པ་ལ་འབབ་པ་ཞེས་བྱའོ། །དེ་ལྟར་ཡང༌། མ་བཅོས་ཆོས་རྣམས་ཀུན་གྱི་གཞི། །དེ་ཉིད་མཉམ་པར་རྟོགས་འདོད་ན། །ཡུལ་ལ་ཡིད་ནི་མི་སྤྲོ་བར། །ལྷོད་ཀྱིས་ཀློད་ལ་ལྷན་གྱིས་ཞོག །ཅེས་འབྱུང་བ་ལྟ་བུའོ། །གཉིས་པ་གེགས་བསལ་བ་ནི། དེ་ལྟར་ཀློད་ནས་བཞག་པས་རྣམ་རྟོག་གི་འགྱུ་འཕྲོ་ཆད་ནས་ལྷན་ཆམ་གྱིས་མི་རྟོག་པ་རྐྱང་པར་འགྲོ་སྟེ། དེ་ནི་གཉིས་འཛོམས་བཀག་པའི་གླེན་སྒོམ་ཡིན་ནོ། །དེས་ན་དེ་ལ་མི་བཞག་པར་དེའི་གཉེན་པོར་རིག་པ་ཧུར་གདོན་ཏེ་རིག་གེ་ཡེར་རེ་སེང་ངེ་དཔང་གཏོད་ལ་བཞག་གོ །དེའི་ཚེ་ཡང་རིག་པའི་རང་གདངས་ཤར་བས་གསལ་ཆ་སྐྱེས་པ་ལ་འབྲལ་མི་ཕོད་པར་འགྱུར་ཏེ། དེ་ནི་གསལ་བ་མཚན་མར་
XXX
འཛིན་པའི་གཉིས་ཆོས་ཡིན་ནོ། །དེས་ན་དེ་ལ་མི་བཞག་པར་དེའི་གཉེན་པོར་ཤེས་པ་འཕངས་སྨད་ལ་སྤུ་རིས་གང་དང་ཡང་མ་འདྲེས་པར་བཞག་གོ །དེའི་ཚེ་ཡང་རིག་པ་ཤེས་སྙོམས་པ་ཅིར་ཡང་མི་རྟོག་པའི་ངང་ན་བདེ་སོང་ངེ་འཆར་ཏེ། དེ་ནི་བློས་བྱས་རང་བྱུང་གི་བདེ་ཉམས་བྱ་བ་ཡིན་ནོ། །དེས་ན་དེ་ལ་ཡང་མི་བཞག་པར་བློ་ཉམས་ཅི་བདེར་རང་ཡན་དུ་བྱམས་ཙེར་བཏང་ངོ༌། །དེ་ཡང་བདེ་ཉམས་སྐྱེས་པ་ལ་མ་ཞེན་སྙམས་ཡང་བདེ་བའི་ཆ་ལ་འབྲལ་མི་ཕོད་པའི་ཞེན་པས་བཅིངས་རྒྱུ་གཅིག་བྱུང་ལ། ཞེན་ན་ཞེན་ཆོས་ཕྲ་མོ་ཁོང་དུ་ཞེན་ཅིང་འདོད་པ་ལས་སྲིད་པའི་ཉོན་མོངས་པ་རྒྱས་པར་འགྱུར་ཏེ། བདེ་ལ་ཞེན་པས་འདོད་པའི་ཁམས་སུ་ལྷུང་ཞེས་བྱའོ། །གསལ་བའི་ཉམས་སྐྱེས་པ་ལ་མ་ཞེན་ཡང་གསལ་བའི་ཆ་ལ་འབྲལ་མི་ཕོད་པའི་ཞེན་པས་བཅིངས་རྒྱུ་གཅིག་བྱུང་ལ། ཞེན་ན་ཞེན་ཆོས་ཕྲ་མོ་ཁོང་དུ་སོང་བས་ཞེན་པ་དང་བཅས་པའི་ལས་ལས་གཟུགས་ཁམས་ཀྱི་སྲིད་པ་འགྲུབ་སྟེ། གསལ་བ་ལ་ཞེན་པས་གཟུགས་ཁམས་དག་ཏུ་གོལ་ཞེས་བྱའོ། །མི་རྟོག་པའི་ཉམས་སྐྱེས་པ་ལ་མ་ཞེན་སྙམ་ཡང་མི་རྟོག་པའི་ཆ་ལ་འབྲལ་མི་ཕོད་པའི་ཞེན་རྒྱུ་གཅིག་བྱུང་བས་ཞེན་ཆོས་ཕྲ་མོ་ཁོང་དུ་མ་སོང་བའི་མི་སྲིད་པས། ཞེན་བཅས་ཀྱི་ལས་ཕྲ་བས་ཀྱང་གཟུགས་མེད་ཀྱི་སྲིད་པ་འགྲུབ་སྟེ། མི་རྟོག་བསྒོམ་པ་ལ་ཞེན་པས་གཟུགས་མེད་དུ་འགྲོ་ཞེས་བྱའོ། །དེ་ལྟར་བདེ་གསལ་མི་རྟོགས་པ་གསུམ་ལ་ཞེན་པ་དང་བཅས་ན་སྲིད་པ་གསུམ་ལས་ཐར་པའི་དུས་མི་སྲིད་པས། ཞག་ལ་འཆར་ཡང་འཆར་བར་མ་ཞེན་པས་རིག་པ་མ་བཅོས་པར་ལྷོད་ཀྱིས་འཇོག་པ་གལ་ཆེའོ། །བཞག་པས་བཞག་རྒྱུ་མེད་དེ་མ་བཞག་པའི་གནས་པ་ཆེན་པོ། གནས་ཀྱང་གནས་པ་མེད་དེ་མི་གནས་པའི་སྒོམ་པ་དམ་པ། བསྒོམ་ཀྱང་བསྒོམ་མཁན་མེད་དེ་མ་བསྒོམ་པའི་ཏིང་ངེ་
XXX
འཛིན་བླ་ན་མེད་པའོ། །དེའི་རྗེས་གར་དུ་ཧྲིག་གེ་བཞག་པ་དང༌། ཐ་མར་ཕྱམས་ཙེར་བཏང་བ་ནི་སྔ་མའི་འགྲོས་ཀྱིས་ཤེས་པར་བྱའོ། །དེ་ལྟར་ལས་དང་པོ་པས་མཉམ་པར་འཇོག་པ་ལ་སྐྱེས་བུ་ཁ་ལ་གཉེར་བྱེད་པས་ཁ་ལ་བཅོས་པ་ལྟར་མཐོ་དམན་ཁད་ཀྱིས་མཉམ་ཞིང༌། གསེར་འཇལ་བ་ལེགས་པར་བྱས་པའི་སྲང་ལྟར། མཉམ་ཁད་དེ་གནས་པ་ལ་རང་སེམས་རང་བཞིན་མ་བཅོས་པའི་གཉུག་མ་ངོས་ཟིན་པར་འགྱུར་ཏེ། དེ་ཡང་བླ་མ་དམ་པའི་བྱིན་རླབས་གསུང་གི་བདུད་རྩི་དང་བཅས་པས་རྗེས་སུ་བཟུང་བ་དང་ཡུན་རིང་པོ་ནས་རང་གིས་ལེགས་པར་བསྒྲུབ་པའི་བསོད་ནམས་བསགས་པ་ལས་ངོ་འཕྲོད་པར་གསུངས་སོ། །གསུམ་པ་རྗེས་ཀྱི་བྱ་བ་གསུམ་ནི། ངོ་འཕྲོད་པའི་རྗེས་ཡུན་རིང་དུ་མི་འབྲལ་བའི་ཐབས་དང༌། སྣང་བ་ལམ་དུ་སློང་བའི་ཐབས་དང༌། ཅི་བྱས་གཞན་དོན་དུ་འགྱུར་བའི་ཐབས་དང་གསུམ་ལྡན་དགོས་པ་ལས། །དང་པོ་ནི། དངོས་གཞི་ངོ་སྤྲད་ཉམས་ཀྱི་རྩིས་བཟུང་ལ་སྣང་བ་སྣ་ཚོགས་གང་ཤར་ཤར་ལ་སྦྱར་ཏེ་ཉམས་སུ་བླང་ངོ༌། །གཉིས་པ་ནི། རང་ངོ་འཕྲོད་པས་རང་ངོ་ཤེས་པའི་ངང་ལ་བདེ་སྡུག་ལས་སོག་པ་ཅི་བྱུང་ཚད་དེ་ཉིད་ཀྱི་རྩལ་སྦྱོང་ཞིང་མི་འགོག་པའོ། །གསུམ་པ་ནི། རང་ངོ་ཤེས་པས་རང་གྲོལ་བ་ནི་སེམས་ཅན་ནམ་མཁའ་དག་མཉམ་པ་ཐམས་ཅད་ཀྱང་རང་གྲོལ་དུ་གྱུར་ཅིག་ཅེས་བསྔོས་ལ། ལུས་ངག་ཡིད་གསུམ་གྱི་བྱ་བ་ཐམས་ཅད་ཞེན་མེད་ཀྱི་ངང་ལས་འབྲལ་མེད་ཀྱི་སྙིང་རྗེས་གཞན་དོན་དང་དུ་ལེན་པའོ། །ཞེས་གསུངས་ཏེ། རྒྱས་པར་ཁྲིད་ཡིག་ཏུ་ཤེས་པར་བྱའོ། །གཉིས་པ་ལ། སྤྱིར་དབང་པོ་རབ་འབྲིང་ཐ་མའི་བྱེ་བྲག་གིས་ངོ་སྤྲོད་པའི་ཚུལ་སོ་སོར་གསུངས་པ་ལས། དབང་པོར་བ་ལ་སོར་བཞག་གསུམ་གྱི་ངོ་སྤྲོད་པའི་དང་པོ་ནི་འདི་ཡིན་ཏེ། ཨེ་མ་ཧོ། རང་སེམས་སོགས་ཚིགས་བཅད་གཅིག་གོ །དོན་ནི། འདི་ལྟར་སེམས་ཀྱི་གནས་ལུགས་མ་རྟོགས་པས་འཁོར་བར་འཆིང་ཞིང༌། རྟོགས་ན་གྲོལ་བར་བྱེད་པས་ན་ངོ་མཚར་བའི་
XXX
ཕྱིར་ཨེ་མ་ཧོ་ཞེས་ཐོག་མར་གསུངས་སོ། །ངོ་མཚར་བ་དེ་གང་ཞེ་ན། རང་གི་སེམས་ཀྱི་གནས་ལུགས་འདོད་མ་ནས་མ་སྐྱེས་ཤིང༌། ཅིའི་ངོ་བོར་ཡང་མ་གྲུབ་པ་སྟེ། དུས་གསུམ་གྱི་སངས་རྒྱས་རྣམས་བྱོན་རུང༌། མ་བྱོན་རུང༌། བླ་མ་རྣམས་ཀྱིས་ངོ་སྤྲོད་རུང༌། མ་སྤྲོད་རུང༌། གང་ཟག་རྣམས་ཀྱིས་རྟོགས་རུང་མ་རྟོགས་རུང་དེ་ལྟར་དུ་གནས་པ་གང་ཞིག །མ་རྟོགས་ན་འཁོར་བ་དང༌། རྟོགས་ན་མྱ་ངན་ལས་འདས་པར་བྱེད་པའི་རྒྱུའམ་ས་བོན་ཅན་དེ་ནི། ངོ་བོ་རང་ལས་གཞན་ན་བཙལ་དུ་ཡོད་པ་མིན་ཏེ། ཡུལ་རང་གི་སྙིང་གི་དབུས་སུ། དུས་རིག་པ་གང་དང་གང་ཤར་བའི་ཚེ། ཐབས་བླ་མ་དམ་པའི་ཞལ་གྱིས་གདམས་པ་ལ་བརྟེན་ནས་ཉམས་སུ་བླངས་པ་ལས་ཤེས་པར་འགྱུར་རོ། །ཞེས་པའོ། །གཉིས་པ་ལ་གཉིས། ལམ་རིམ་གྱིས་པ་བརྡའི་སྒོ་ནས་གྲོལ་བའི་མན་ངག་དང༌། གཅིག་ཅར་བ་བྱིན་རླབས་དབང་གིས་གྲོལ་བའི་མན་ངག་གོ །དང་པོ་ལ་གཉིས། དབང་པོ་རབ་འགྱུ་བ་རང་སར་སད་པར་བྱེད་པ་དང༌། དབང་པོ་འབྲིང་དང་ཐ་མ་འགྱུ་བ་གཞན་གྱི་ཐབས་ཀྱིས་གྲོལ་བར་བྱེད་པའོ། །དང་པོ་ནི། སོར་བཞག་གསུམ་གྱི་ངོ་སྤྲད་གཉིས་ཏེ། དང་པོ་གང་སྐྱེས་གང་ཤར་དྲན་པའི་ངོ་སྤྲོད་ནི། གང་སྐྱེས་སོགས་ཏེ། རྟོག་པ་གང་སྐྱེས་ཀྱང་རླབས་ཉིད་རྒྱ་མཚོ་ལས་མ་འདས་པ་བཞིན་དུ། གཉུག་མ་འགྲོ་འོང་དང་བྲལ་བ་ཉིད་མ་འདས་པ་ཡིན་པའི་ཕྱིར། གང་ཤར་ཐམས་ཅད་རང་ངོ་ཤེས་པའི་དྲན་པས་མ་བརྗེད་ན། རྣམ་པ་དེ་དང་དེར་ཤར་ཡང༌། ངོ་བོ་སྟོང་པ་ཉིད་ཀྱི་བདག་ཉིད་ཅན་དུ་འགྱུར་ཏེ། རྣལ་འབྱོར་གྱི་རྒྱལ་པོར་གདོན་མི་ཟ་བ་སྟེ་ཐེ་ཚོམ་མེད་པར་ངེས་སོ། །དྲན་པས་མི་བརྗེད་པའི་ཚུལ་ནི་གསུམ་སྟེ། དང་པོ་སྣང་མཁན་མ་བརྗེད་པ་དང༌། བར་དུ་འཛིན་མཁན་མ་བརྗེད་པ་དང༌། ཐ་མ་ཞེན་
XXX
མཁན་མ་བརྗེད་པའོ། །གཉིས་པ་ནི། གང་ཤར་ཐམས་ཅད་སོགས་ཏེ། རྣམ་པར་རྟོག་པ་གང་ཤར་ཐམས་ཅད་དེ་ཁོ་ན་ཉིད་གཉུག་མའི་དོན་ལས་མ་གཡོས་པ་ཡིན་ཏེ། རང་སེམས་གཉུག་མ་དེ་ནི་ངོ་བོ་གང་དུའང་མ་ཤར་བཞིན། རྣམ་པ་ཅིར་ཡང་འཆར་བ་ཆུ་ཟླ་ལྟ་བུའོ། །དེའི་ཕྱིར་ན་འཁྲུལ་ངོར་གང་སྐྱེས་པ་ལྟར་སྣང་བའི་གསལ་སྣང་དེ་ནི། རིག་ངོར་མ་སྐྱེས་ཀྱང་མ་སྐྱེས་པ་དེ་ཉིད་སྐྱེ་བའི་ཚུལ་ལྟར་སྣང་བའང་མི་འགལ་ཏེ། རྨི་ལམ་དུ་བུ་མོ་སྐྱེས་པར་བདེན་ཀྱང༌། གཉིད་ཀྱིས་བསླད་པའི་ངོར་སྐྱེ་བ་ལྟར་སྣང་བའང་མི་འགལ་བ་བཞིན་ནོ། །འདི་ཡན་གྱི་ཚིགས་བཅད་གསུམ་ལ་རིམ་པར་གཉུག་མ་སྐྱེ་མེད་ཀྱི་ངོ་སྤྲོད། གློ་བུར་རྣམ་དག་གི་ངོ་སྤྲོད། དབྱེར་མེད་ཟུང་འཇུག་གི་ངོ་སྤྲོད་ཅེས་ཀྱང་གསུངས་སོ། །གཉིས་པ་ལ་གཉིས། དབང་པོ་འབྲིང་གི་ངོ་སྤྲོད་དང༌། དབང་པོ་ཐ་མའི་ངོ་སྤྲོད་དོ། །དང་པོ་ལ་གསུམ། དབང་པོ་འབྲིང་གི་རབ་ལས་གསུམ་གྱི་དཔེས་ངོ་སྤྲོད་པ། འབྲིང་གི་འབྲིང་ལ་ཕྱི་ནང་བར་གསུམ་གྱི་དཔེས་ངོ་སྤྲོད་པ། འབྲིང་གི་ཐ་མ་ལ་ཐོག་བབ་གསུམ་གྱིས་ངོ་སྤྲོད་པའོ། །དང་པོ་ལ་གསུམ་ལས། དང་པོ་ས་བླ་ཁྲོ་བོའི་རྣམ་འགྱུར་གྱི་དཔེ་ནི། གཡས་བརྐྱང་སོགས་ཏེ། དེ་ལ་གཡས་བརྐྱང་བ་ནི་ཐབས་སྙིང་རྗེ་ཆེན་པོའི་བློ་རྒྱ་བསྐྱེད་པ། གཡོན་བསྐུམ་པ་ནི་ཤེས་རབ་སྟོང་པ་ཉིད་ཀྱིས་བློ་ནང་དུ་དགུག་པ། སྡིག་མཛུབ་གཏད་པ་ནི་སྟོང་ཉིད་སྙིང་རྗེ་གཉིས་སྒོམ་མཁན་ངོས་བཟུང་བ། རྡོ་རྗེའི་ལྟ་བ་ནི་བལྟ་བྱ་བལྟ་བྱེད་གཉིས་སུ་མེད་པའི་དོན་ལ་དམིགས་པ་མེད་པའི་ཚུལ་གྱིས་བལྟས་ནས་ནི། རྣམ་རྟོག་གི་བཞོན་པར་གྱུར་པ་རླུང་གི་རྟ་མཆོག་ཕྱི་ནང་དུ་དལ་བུས་འགྲོ་བ་དང་འོང་བའི་ཚུལ་ལ་བསླབ་ཅིང༌། རྡོ་རྗེའི་བཟླས་པ་ཟབ་མོ་ལ་གནས་ནས་གློ་བུར་གྱི་རྣམ་རྟོག་དུ་མ་སེམས་ཉིད་
XXX
གཉུག་མའི་ངང་དུ་རོ་གཅིག་ཏུ་ཉམས་སུ་ལེན་པར་བྱའོ། །གཉིས་པ་ས་འོག་ཀླུ་རྒྱལ་རོལ་པའི་དཔེ་ནི། རྐང་པ་རྒྱ་མཚོ་སོགས་ཏེ། འདི་ལྟར་ཀླུའི་རྒྱལ་པོ་དག་དུས་བཟང་པོ་ལ་རོལ་ཞིང་རྩེ་བ་ན། རྐང་པ་རྒྱ་མཚོར་བརྐྱངས། ལག་པས་ས་སྟེང་ཀུན་ཉུལ། མིག་ནམ་མཁར་བལྟས་ཀྱང༌། སེམས་རང་གི་གནས་ལས་མི་གཡོ་བ་བཞིན་དུ། རྐང་པ་རྒྱ་མཚོ་ཆེ་ལ་བཞག་པ་ནི། སེམས་མ་བཅོས་པའི་ངང་ལ་རྩེ་གཅིག་ཏུ་གནས་པའི་ཞི་གནས་བསྒོམ་པའོ། །ལག་པས་ས་སྟེང་ཀུན་ཏུ་ཉལ་བ་ནི། རྩལ་སྣང་མ་འགགས་པའི་རོལ་པ་སྣ་ཚོགས་སྣང་བ་ལ་སྣང་སྟོང་དབྱེར་མེད་དུ་རྟོགས་པས་ལོངས་སྤྱོད་པའི་ལྷག་མཐོང་བསྒོམ་པའོ། །མིག་ནི་ནམ་མཁར་བལྟ་བྱ་ཞེས་ཞི་ལྷག་ཟུང་འབྲེལ་གྱི་ངང་ནས་བྱ་བྱེད་ཀྱི་དམིགས་པ་ཅིའང་མེད་པ་ལ། ཅིར་ཡང་སྤྱོད་པའི་ཚུལ་གྱིས་མ་ཡེངས་པར་བལྟ་བ་སྟེ། དེ་ལྟར་ཉམས་སུ་བླངས་ནས། ཡིད་ནི་དུས་དང་རྣམ་པ་ཐམས་ཅད་དུ་བློ་འདས་བྱར་མེད་ཀྱི་རང་མལ་ལས་གང་དུའང་མི་གཡོ་བར་བྱའོ། །གསུམ་པ་ས་སྟེང་རྒྱལ་པོའི་མདུན་ན་འདོན་རྣམས་ཀྱི་དཔེ་ནི། སྒེག་མོའི་མེ་ལོང་སོགས་ཏེ། འདི་ལ་སྦྱོར་བའི་དཔེ་གཉིས། དངོས་གཞིའི་དཔེ་གཉིས། རྗེས་ཀྱི་དཔེ་གཉིས་ཏེ་དྲུག་གི་སྒོ་ནས་སྟོན་པའི་ཚུལ། རང་རིག་དྲི་མ་མེད་པའི་མེ་ལོང་ལ་ཡང་དང་ཡང་དུ་ལྟ་བ་སྒེག་མོས་མེ་ལོང་ལ་བལྟ་བ་ལྟ་བུ། མཚན་འཛིན་གྱི་རྣམ་པར་རྟོག་པ་ཐམས་ཅད་རང་གྲོལ་དུ་འཇོམས་པའི་སྟོབས་དང་ལྡན་པས་གྱད་ལྟ་བུ་དང༌། ཉོན་མོངས་པ་རྣམ་རྟོག་གི་འཆིང་བ་ཐམས་ཅད་ལས་ཐར་བར་འདོད་པའི་བསམ་པ་དང་ཉིན་མཚན་དུས་ཀུན་ཏུ་མི་འབྲལ་བས་ཁྲིམས་བཙོན་ལྟ་བུ་དང༌། ལུས་ངག་ཡིད་གསུམ་གྱི་སྤྱོད་པ་ཐམས་ཅད་སེམས་ཉིད་ཡེ་ཤེས་ཀྱི་རྒྱལ་པོ་ཉམས་ལེན་གྱིས་མཉེས་པར་འགྱུར་བའི་
XXX
ཐབས་སུ་བྱེད་པ་ཡིན་གྱི། ཕལ་པའི་ཆོས་སྤྱོད་འབངས་ཕལ་པ་དང་འདྲ་བའི་ཉན་བཤད་ལ་སོགས་པ་དག་གི་ངོ་སྲུང་པ་ཅི་ཡང་མེད་པ་རྒྱལ་པོའི་བཙུན་མོ་ལ་བུ་དང༌། དགེ་སྡིག་ལ་སོགས་པའི་རྣམ་པར་རྟོག་པ་ཐམས་ཅད་བཟང་ངན་བྱེ་བྲག་མེད་པར་རང་གྲོལ་དུ་ཕྱགས་པ་ལ་བརྩོན་པ་ཕྱགས་དར་ལྟ་བུ་དང༌། སྣང་བ་ཐུག་ཕྲད་གང་ཤར་ལ་རྟོགས་པའི་རྩལ་སྦྱོང་བར་བྱེད་ཀྱི། ཆོས་ཆེ་ཆེ་དང་བཟང་བཟང་སོགས་ལྷག་པར་དོན་དུ་མི་གཉེར་བས་སྨད་འཚོང་མ་བཞིན་ཏེ་དྲུག་གོ །གཅིག་པུའི་གྲོགས་དང་འགྲོགས་པ་ནི། དྲན་པ་གཅིག་སུ་སྣང་བ་སྣ་ཚོགས་ཀྱི་གྲོགས་དང་འགྲོགས་ནས། ཏིང་ངེ་འཛིན་གྱི་རྩལ་སྦྱོང་བར་བྱོས་ཤིག་ཅེས་གདམ་པའོ། །གཉིས་པ་དབང་པོ་འབྲིང་གི་འབྲིང་པོའི་ངོ་སྤྲོད་པ་ལ་གསུམ་ལས། དང་པོ་ཕྱིའི་དཔེ་དགུ་ནི། རྟག་དང་སོགས་ཏེ། དེ་ཡང་ཏིང་ངེ་འཛིན་མ་སྐྱེས་པ་སྐྱེ་བར་བྱེད་པའི་ཐབས་གསུམ། སྐྱེ་བ་ལམ་དུ་འགྱུར་བའི་ཡན་ལག་གསུམ། ལམ་མཐར་ཕྱིན་པར་བྱེད་པའི་གནད་གསུམ་སྟེ། དཔེ་དགུས་བསྟན་པ་ཡིན་ནོ། །དེ་ལ་དང་པོ་རྟོག་པ་དང་ཉོན་མོངས་པ་ཐམས་ཅད་འཇོམས་པ་ལ་དཔའ་ཞིང་མ་ཞུམ་པས་སྟག་ལྟ་བུ་དང༌། བར་དུ་ཕྱི་ནང་གི་བར་ཆད་དང་ཉེ་བར་འཆི་བ་ཅི་བྱུང་ཡང་ཉམས་ང་བག་ཚ་མེད་པ་སེང་གེ་ལྟ་བུ་དང༌། ཐ་མར་བྱིངས་རྒོད་ལ་སོགས་པའི་འགལ་རྐྱེན་སྣ་ཚོགས་གང་གིས་ཀྱང་ལམ་ལས་མི་ལྡོག་པ་གླང་པོ་ཆེ་ཆུར་ཞུགས་ལྟ་བུ་དང་གསུམ་ནི་ཏིང་ངེ་འཛིན་སྐྱེ་བར་བྱེད་པའི་ཐབས་གསུམ་ཡིན་ནོ། །སྐྱེས་པ་དེ་ཡང་ཐེག་པ་ཆེན་པོའི་ལམ་དུ་འགྱུར་བ་ལ། གཞན་ཕན་ཐབས་ལ་མཁས་པའི་ཁྱད་པར་དགོས་ཤིང༌། དེ་ཡང་གཞན་ལ་ཕན་འདོགས་པའི་མཐུ་ལྷ་དང་བླ་མ་ལ་རག་ལས་པས། མོས་གུས་ཀྱི་གདུང་བ་དྲག་པོ་རྔ་མོ་ལྟ་བུ། གཞན་ལ་ཕན་པའི་བསམ་པས་སྙིང་རྗེ་དང༌།
XXX
གིས་འབྱུང་བ་རི་དྭགས་ཁྲི་སྙན་ལྟ་བུ། གཞན་ལ་ཕན་པའི་ཐབས་གང་ལ་གང་འདུལ་གྱིས་སྤྲོས་པ་སྣ་ཚོགས་ལམ་དུ་ཁྱེར་བ་སྤྲེའུ་ལྟ་བུ་སྟེ་གསུམ་དང༌། ལམ་མཐར་ཕྱིན་པར་བྱེད་པའི་གནད་གསུམ་ནི། ཞེ་འདོད་ཀྱི་གདུང་བ་བསིལ་བ་དང༌། ཉོན་མོངས་པའི་ཚད་ནད་སེལ་བ་དང༌། ཆོས་ཆེན་པོ་རྣམ་ཀྱི་རྣམས་ཀྱི་ནང་ནས་མཆོག་ཏུ་གྱུར་པ་སྟེ། ཆོས་གསུམ་ལྡན་པ་ཙནྡན་ལྟ་བུ། འགལ་རྐྱེན་གྱིས་རྩ་བ་མི་གཡོ་བ་དང༌། མཐུན་རྐྱེན་གྱིས་རྩེ་མོ་མི་འཁྱོག་པ་དང༌། ཤེས་རྒྱུད་ཕལ་མོ་ཆེ་ཐམས་ཅད་ལས་མཐོ་བར་འཕགས་པ་སྟེ། ཆོས་གསུམ་དང་ལྡན་པས་ལྗོན་ཤིང་གི་སྡོང་པོ་ལྟ་བུ། མཚན་འཛིན་གྱི་དབང་པོ་འགགས་པ་དང༌། ཞེན་པའི་སྲོག་དང་བྲལ་བ་དང༌། བླང་དོར་གྱི་རྩིས་གང་བ་མེད་པ་སྟེ། ཆོས་གསུམ་དང་ལྡན་པས་མི་རོ་ལྟ་བུ་སྟེ་དེ་ལྟར་དཔེ་དགུས་མཚོན་ནས། དེས་དོན་ཟབ་མོ་ལ་སྤྱོད་པའི་མཁས་པ་རྣམས་ཀྱིས་སྟོང་བ་ཉིད་རྣལ་འབྱོར་དུ་བྱའོ། །གཉིས་པ་བར་གྱི་དཔེ་དྲུག་ནི། རི་གཟར་ཆུ་དང་སོགས་ཏེ། འདི་ལྟར་རྣམ་རྟོག་རིགས་མི་འདྲ་བ་དུ་མ་ཤུགས་དྲག་ཏུ་བསྐྱེད་པ་དང༌། རྟོག་མེད་དང་བཏང་སྙོམས་ཀྱིས་བར་མ་ཆོད་པ་དང༌། ཤིན་ཏུ་མྱུར་བ་གློག་འགྱུ་བ་ལྟ་བུ་སྟེ། ཆོས་གསུམ་དང་ལྡན་པས་རི་གཟར་གྱི་འབབ་ཆུ་ལྟ་བུ་དང༌། རྣམ་རྟོག་འགྱུས་ཚད་ཐམས་ཅད་ཆོས་ཉིད་ཀྱི་ངང་ལ་རོ་མཉམ་པ་དང༌། རྣམ་པར་རྟོག་པའི་ངང་ལ་གཡོ་བ་མེད་བཞིན་དུ་གནས་པ་དང༌། ཕྱིའི་འགྱུ་བ་སྣ་ཚོགས་ཅི་བྱུང་ཡང་མ་བཅོས་པའི་ངང་དུ་ཞི་བར་འགྱུར་བ་སྟེ། ཆོས་གསུམ་དང་ལྡན་པས་རྒྱ་འཚོ་ཆེན་པོ་ལྟ་བུ་སྟེ། དཔེ་དོན་གཉིས་པ་དེ་ནི་སེམས་གནས་པར་བྱེད་པའི་ཐབས་ཡིན་ནོ། །ཡང་དག་པའི་རྟོགས་པ་ལ་རང་གི་སྙིང་ལས་ལྷག་པར་འཛིན་པ་དང༌། རྟོགས་པ་དེ་དང་ནམ་ཡང་འབྲལ་མི་ཕོད་པ་དང༌། རྟོགས་
XXX
པའི་རྩལ་གྱིས་ཅི་བྱུང་སྐྱོན་དུ་མི་བཟུང་བ་སྟེ། ཆོས་གསུམ་དང་ལྡན་པས་བུ་གཅིག་པའི་མ་ལྟ་བུ་དང༌། ཁོངས་གྲིམ་པ་དང༌། འཕྲལ་ལྷོད་པ་དང༌། འགྲོ་ལྡོག་གི་མཚན་ཉིད་ལ་མཁས་པ་སྟེ། ཆོས་གསུམ་དང་ལྡན་པས་གླང་པོ་ཆེ་སྐྱོད་པ་ལྟ་བུ་གཉིས་ནི་གནས་པ་བརྟན་པར་བྱེད་པའི་ཡན་ལག་གོ །ལྟ་བ་དམན་པ་ལ་མ་ཞེན་པས་འཕང་མཐོ་བ་དང༌། གཟུང་འཛིན་གྱི་གདུང་བ་བྲལ་བས་བསིལ་བ་དང༌། གེགས་སྐྱོན་ཅི་བྱུང་ཡང་འགྱུར་བ་མེད་པའི་སོ་ཚུགས་པ་སྟེ། ཆོས་གསུམ་དང་ལྡན་པས་གངས་རི་ལྟ་བུ་དང༌། མངོན་པར་ཞེན་པའི་དྲི་མ་དང་བྲལ་བས་གཙང་བ་དང༌། ཕྱིའི་ཡུལ་སྣང་དང་ནང་གི་རིག་ཆོས་གང་ཡང་མ་བསྒྲིབས་པར་གསལ་བ་དང༌། དད་པ་དང་སྙིང་རྗེ་ཐབས་ལམ་ལ་སོགས་པའི་རྐྱེན་གྱིས་གང་དུའང་བསྒྱུར་དུ་རུང་བ་སྟེ། ཆོས་གསུམ་དང་ལྡན་པས་ཤེལ་སྒོང་དག་པ་བཞིན་ཏེ་དེ་གཉིས་ནི་བརྟན་པ་མཐར་ཕྱིན་པར་བྱེད་པའི་གནད་ཡིན་ནོ། །དེ་ལྟར་གོམས་པས་ཆེད་འཛིན་གྱི་དམིགས་གཏད་དང་བྲལ་བར་སེམས་ངང་གིས་གནས་གྱུར་ན་ཏིང་ངེ་འཛིན་གྱི་གཞི་ཚུགས་པ་ཞེས་བྱའོ། །གསུམ་པ་ནང་གི་དཔེ་གཅིག་ནི། ཐོག་མར་སོང་སྟེ། འདི་ལྟར་འབྱུང་བའི་རྣམ་པར་རྟོག་པ་ཇི་སྙེད་པ་རྣམས་ནི། ཐོག་མ་དང་བར་དང༌། མཐའ་མར་རིམ་བཞིན་དུ། དམིགས་པ་དང༌། བདག་པོ་དང༌། རྒྱུ་དང༌། དེ་མ་ཐག་པའི་རྐྱེན་བཞིའི་རྩ་བ་དང་བྲལ་བས་སྒྱུ་མའི་རྟ་གླང་ལྟ་བུ། རང་གི་ངོ་བོ་དེ་དེ་བཞིན་དུ་མ་གྲུབ་པས་མིང་གིས་བཏག་པ་ཙམ་ལས་དོན་གྱིས་སྟོང་པ་མོ་གཤམ་གྱི་བུ་ལྟ་བུ་བྱེད་ལས་དང་བྲལ་བ་རྨི་ལམ་གྱི་སྟ་རེས་རྨི་ལམ་གྱི་ལྗོན་ཤིང་གཅོད་པ་ལྟ་བུ་སྟེ། མདོར་ན་འདི་ལྟར་སྣང་ཞིང་རྟོག་པའི་ཆོས་ཐམས་ཅད་ནི་རྨི་ལམ་གྱི་སྣང་བ་དང་མཚུངས་ཏེ། མཚུངས་ཆོས་ནི་རྨི་ལམ་
XXX
གྱི་སྐབས་སུ་མར་མེ་གསལ་བར་སྣང་ནའང༌། དེའི་རྒྱུའམ་རྩ་བ་ཀོང་བུ་དང༌། སྡོང་བུ་དང༌། སྣུམ་དང༌། མེ་སྟེ་བཞི་དང༌། མར་མེ་རང་གི་ངོ་བོ་དམར་ལམ་ལམ་འབར་བ་དང༌། མར་མེའི་ཕྱེད་ལས་སེལ་བྱེད་ཀྱི་འོད་དང༌། བསལ་བྱའི་མུན་པ་སྟེ་དེ་ཐམས་ཅད་རང་བཞིན་གྱིས་མ་གྲུབ་པ་བཞིན་དུ་འདི་ལྟར་སྣང་ཞིང་རྟོག་པའི་ཆོས་ཐམས་ཅད་རང་བཞིན་གྱིས་མ་གྲུབ་པའི་སྟོང་པར་ཤེས་པའི་ངང་ནས་དམིགས་པ་མེད་པའི་སྙིང་བརྩེ་ཆེན་པོ་མི་གཡོ་བར་གོམས་པས་མཚན་མ་ཐམས་ཅད་རང་སར་གྲོལ་ཞིང༌། དག་པའི་ཕྲིན་ལས་ལྷུན་གྱིས་གྲུབ་པར་འགྱུར་རོ། །གསུམ་པ་དབང་པོ་འབྲིང་གི་ཐ་མའི་ངོ་སྤྲོད་ལ་གསུམ་ལས། དང་པོ་ཉམས་མྱོང་ཐོག་བབས་གསུམ་གྱིས་བསྒྲུབ་བྱ་བློ་གྲོས་དྲི་མ་མེད་པར་སད་པའི་ངོ་སྤྲོད་ནི། འགྲོ་འོང་སོགས་ཏེ། འདི་ལྟར་བསྒྲུབ་བྱའི་ཆོས་བདེ་གསལ་མི་རྟོག་པ་གསུམ་དང༌། ཆོས་གསུམ་གྱི་མཚན་ཉིད་འགྲོ་འོང་གནས་གསུམ་དང་བྲལ་བ་གསུམ་དང༌། དེའི་གནས་ལུགས་སྟོང་པ་ཉིད་དང༌། མཚན་མ་མེད་པ་དང༌། སྨོན་པ་མེད་པ་སྟེ་རྣམ་ཐར་སྒོ་གསུམ་མོ། །དེ་ཡང་རྣམ་པར་རྟོག་པ་འགྲོ་བ་དང༌། འོང་བ་དང༌། གནས་པ་གསུམ་ནི་དང་པོར་སྐྱེ་བའི་རྒྱུ། བར་དུ་གནས་པའི་ངོ་བོ། ཐ་མར་འགགས་པའི་འབྲས་བུའི་རྣམ་རྟོག་ཐམས་ཅད་ཀྱིས་སྟོང་པའི་སྟོང་པ་ཉིད་རྣམ་པར་ཐར་པའི་སྒོ་གསུམ་དུ་དག་པ་ལ། ཟག་མེད་ཀྱི་བདེ་བ་ཆེན་པོ་དང༌། རང་བཞིན་གྱིས་འོད་གསལ་བ་དང༌། གང་དུའང་རྣམ་པར་མི་རྟོག་པ་སྟེ། དེ་ལྟ་བུའི་བདེ་གསལ་མི་རྟོག་པའི་འབྲས་བུ་མངོན་དུ་གྱུར་པའི་ངང་དུ། ཟབ་མོ་དོན་ལ་བློ་གྲོས་ཀྱི་མིག་རྣམ་པར་དག་པའི་རྣལ་འབྱོར་པ་བཟང་པོ་རྣམས་ཀྱིས་རྟག་ཏུ་མཉམ་པར་བཞག་པར་བྱའོ། །གཉིས་པ་སྦྱོར་བ་ཐོག་བབས་གསུམ་གྱིས་སྒྲུབ་བྱེད་སྒོམ་པ་ཕུན་སུམ་ཚོགས་པར་ངོ་སྤྲོད་པ་ནི། སྙིང་རྗེ་ཆེན་པོ་སོགས་ཏེ། དང་པོ་ཐབས་ཀྱི་སྦྱོར་བ་ནི། ནམ་མཁའ་དང་མཉམ་པའི་འགྲོ་
XXX
བ་ལ། རྒྱ་མཚོ་དང་མཉམ་པའི་བསམ་པ་སྙིང་རྗེ་ཆེན་པོ་མདུན་དུ་བཞག་པ་སྟེ་སྔོན་དུ་འགྲོ་བས། རི་རབ་དང་མཉམ་པའི་བྱང་ཆུབ་སེམས་དཔའི་སྤྱོད་པ་རླབས་པོ་ཆེ་རྗེས་སུ་བསྒྲུབ་པར་དམ་བཅའ། གཉིས་པ་ཤེས་རབ་ཀྱི་སྦྱོར་བ་ནི། བསམ་སྦྱོར་དེ་ཉིད་ཀྱི་ངོ་བོ་ལ་སོ་སོར་རྟོག་པའི་ཤེས་རབ་ཀྱི་དཔྱད་ཅིང་དམིགས་པར་ཤེས་པ་ལ་མ་ཡེངས་པར་རྟག་ཏུ་བལྟ་ཞིང༌། གསུམ་པ་བྱིན་རླབས་ཀྱི་སྦྱོར་བ་ནི། ཡིད་དམ་གྱི་ལྷ་བསྒོམ་པ་དང༌། བླ་མའི་རྣལ་འབྱོར་གྱི་སྒོ་ནས་གསོལ་བ་གདབ་པའོ། །དེ་ལྟ་བུའི་སྦྱོར་བ་ཡིས་སྒྲུབ་པ་པོ་རྣམས་རང་གི་སེམས་སྤྲོས་པས་དུབ་པ་བདེ་ཆེན་གྱི་ངང་དུ་ངལ་གསོ་བར་བྱའོ། །གསུམ་པ་རྣམ་རྟོག་ཐོག་བབས་གསུམ་གྱིས་སྒྲུབ་པའི་འགལ་རྐྱེན་ལམ་དུ་སློང་བ་ནི་བུ་ཉོན་སོགས་ཏེ། བུ་ཞེས་རང་གི་སྲས་ལ་ཉེ་བའི་མཚན་ནས་བོས་ཏེ་ཁྱོད་ཉོན་ཅིག་ཅེས་གཞན་དུ་མ་ཡེངས་པར་གདམས་ནས་གང་མཉན་པར་བྱ་བ། དང་པོ་ལམ་དུ་བསླང་བྱ་ནི། ཁྱོད་ཀྱི་རྒྱུད་ལ་གང་དང་གང་ཤར་བའི་རྣམ་པར་རྟོག་པ་ཐམས་ཅད་དོ། །གཉིས་པ་དེ་ལམ་དུ་བསླང་ན་ནུས་པའི་རྒྱུ་མཚན་ནི། རྣམ་པར་རྟོག་པ་དེས་འཁོར་བའི་རྒྱ་མཚོ་ཆེན་པོ་འདིར་ཐོག་མར་བདག་མ་བཅིངས། མཐར་བདག་མ་གྲོལ་བའི་ཕྱིར་ཏེ། དཔེར་ན་ཆུ་སྣོད་དུ་ཟླ་བའི་གཟུགས་བརྙན་ཤར་བ་ན་ཆུ་སྣོད་ཀྱིས་གཟུགས་བརྙན་བཅིངས་པའང་མེད། སྣོད་ཆགས་ནས་ཆུ་བོ་བ་ན་ཟླ་བའི་གཟུགས་བརྙན་གྲོལ་བའང་མེད་དེ་ནམ་མཁའི་ཟླ་བ་རང་བཞིན་ལས་མ་གཡོས་པ་བཞིན། རྣམ་རྟོག་ཤར་ཙམ་ནས་ཆོས་ཉིད་རང་མལ་ལས་གཡོ་བ་མེད་པའི་ཕྱིར་རོ། །གསུམ་པ་ཇི་ལྟར་སློང་བའི་ཉམས་ལེན་ནི། དང་པོ་མ་ཡེངས་པར་བཞག་པ་རལ་བསྐོར་མཁན་གཡུལ་དུ་ཞུགས་པ་ལྟ་བུ། བར་དུ་མ་བཅོས་པར་བཙའ་བ་ལ་མཁས་པ་གླང་རྫི་མཁས་པས་གླང་པོ་ཆེ་སྐྱོང་བ་
XXX
ལྟ་བུ། ཐ་མར་རང་དགར་བཏང་བ་ལ་མཁས་པ་རྫིང་ཐོག་ནས་བྱ་འཕུར་བ་ལྟ་བུ་སྟེ། དེ་རྣམས་ནི་རྒྱས་པར་ཁྲིད་ཡིག་ལས་འབྱུང་བ་ལྟར་རོ། །གདམས་པ་འདི་ནི་གཞུང་འདི་ཉིད་ཀྱི་སྙིང་པོའི་སྙིང་པོ། རྣམ་རྟོག་ལམ་དུ་སློང་བའི་ཐབས་ཁྱད་པར་ཅན་ཡིན་པས་ན། ཀྱེ་ཧོ་ཞེས་ངོ་མཚར་བའི་ཚིག་གིས་མཚམས་སྦྱར་ནས། སེམས་ཅན་ཐམས་ཅད་ཐོག་མ་མེད་པ་ནས་རང་གི་སེམས་འཁོར་བ་སྡུག་བསྔལ་ཀྱི་རྒྱ་མཚོར་དུབ་པར་གྱུར་པ་ཐབས་འདི་ལྟ་བུ་ལ་བརྟེན་ནས་གཉུག་མ་རང་བཞིན་གྱིས་འོད་གསལ་བའི་དབྱིངས་སུ་ངལ་གསོལ་བར་གྱིས་ཤིག་ཅེས་གདམས་པའོ། །གཉིས་པ་དབང་པོ་ཐ་མའི་ངོ་སྤྲོད་ལ་གསུམ། དབང་པོ་ཐ་མའི་རབ་ལ་རིག་དྲི་མ་མེད་པར་བསྟན་པ་སྦྱོར་བ་གསུམ་ངོ་སྤྲོད། །ཐ་མའི་འབྲིང་ལ་གཟུང་བ་དང་འཛིན་པའི་རྩ་བ་བཅད་པ་སྒོ་མོ་གསུམ་གྱི་ངོ་སྤྲོད། ཐ་མའི་ཐ་མ་ལ་མཚན་མ་དབྱིངས་སུ་བསྟིམ་པ། དགག་སྒྲུབ་གསུམ་གྱི་ངོ་སྤྲོད་དོ། །དང་པོ་ལའང་གསུམ་ལས། དང་པོ་དཔེ་དོན་གསུམ་རོ་སྙོམས་ཞི་གནས་དང་ལྷག་མཐོང་ཟུང་འབྲེལ་དུ་སྟོན་པ་ནི། གཟུགས་བརྙན་སོགས་ཏེ། གཟུགས་བརྙན་དང་གཟུགས་དངོས་དང༌། བྲག་ཅ་དང་སྒྲ་དངོས། དབང་པོས་དངོས་སུ་མཐོང་བ་དང༌། རྨི་ལམ་གྱི་སྐབས་སུ་ཉམས་སུ་མྱོང་བ་རྣམས་རྗེས་སུ་དྲན་པའི་ཡིད་ལ་ལེགས་པར་དཔྱད་པས། རྣམ་པ་ནི་གཟུགས་བརྙན་སོགས་སྣང་ཞིང༌། ངོ་བོ་ནི་གཟུགས་དངོས་སོགས་ཀྱང་རང་བཞིན་གྱིས་མ་གྲུབ་པ་ཆོས་ཐམས་ཅད་སྣང་ཙམ་ནས་བདེན་པ་མེད་པར་ཤེས་པར་བྱས་ཏེ། ཆགས་སྡང་སྐྱེ་བའི་ཡུལ་ཐམས་ཅད་རང་བཞིན་གྱིས་མ་གྲུབ་པས་ཡུལ་ཅན་ཤེས་པས་བདེན་མེད་དུ་ཤེས་པ་ན་གཟུང་འཛིན་ཐམས་ཅད་རང་སར་གྲོལ་བར་འགྱུར་བ་ཡིན་ནོ། །དེ་ལ་བརྟེན་ནས་ཏིང་ངེ་འཛིན་རྩེ་གཅིག་ཏུ་གནས་པའི་ཞི་གནས་
XXX
འགྲུབ་པས་ན་དེ་དང་དེ་བྱུང་གི་འབྲེལ་བར་གྲུབ་པ་དང༌། མཚན་མ་སྤོང་བྱེད་ཀྱི་ཐབས་ཟད་པར་ལྷག་མཐོང་བསྒོམ་པའི་སྦྱོར་བ་ཉམས་སུ་བླང་པར་བྱ་སྟེ། དང་པོ་བསྒོམ་བྱའི་དངོས་པོ་རྩེ་གཅིག་པས་མདུན་དུ་བྱ། བར་དུ་རྩེ་གཅིག་པ་ཉིད་རང་ངོ་ཤེས་པའི་སྒོ་ནས་སོར་བཞག །མཐར་དེ་ཉིད་ཀྱི་དམིགས་པས་བློའི་སྤུ་རིས་ཟད་པར་བྱའོ། །གཉིས་པ་ཤེས་རབ་གསུམ་གྱི་སྒྲོན་མེ་སྤར་བས་སྒྲིབ་གཡོགས་ཀྱི་མུན་པ་བསལ་བ་ནི། སོ་སོར་རྟོག་དང་སོགས་ཏེ། འགྱུ་བ་གང་ཤེས་ཐམས་ཅད་ལ་སོ་སོར་རྟོག་པའི་ཤེས་རབ་ཀྱིས་དཔྱད་པས་རང་བཞིན་མེད་པར་ཤེས་པ་དང༌། མཐར་སོ་སོར་རྟོག་པའི་ཤེས་རབ་ཉིད་ཀྱང་རྟེན་དང་བྲལ་བར་ཤེས་པ་དང༌། ཤེས་བྱ་དང་ཤེས་བྱེད་ཀྱི་བློའི་འཛིན་པ་ཞི་བའི་ངང་རྟག་ཏུ་རྒྱུན་མི་འཆད་པར་བསྒོམས་བྱུང་གི་ཤེས་རབ་རྒྱུད་ལ་བསྟེན་པ་སྟེ། དེ་ལྟ་བུའི་ཤེས་རབ་གསུམ་གྱིས་རིམ་པ་བཞིན་དུ། བསྲེགས་བཅད་བརྡར་བའི་གསེར་བཞིན་དང༌། བུད་ཤིང་ཟད་པའི་མེ་བཞིན་དང༌། སྤྲིན་དང་ཁུག་རྣ་ལ་སོགས་པས་འགྱུར་བ་མེད་པའི་ནམ་མཁའ་བཞིན་དུ་སྤང་བྱ་གཟུང་བའི་གནས་ལུགས་ཇི་ལྟ་བ་བཞིན་དུ་ཤེས་པར་བྱེད་པ་དང༌། གཉེན་པོའི་འཛིན་མེད་པའི་རྟོག་པ་ངང་གིས་ཞི་བར་བྱེད་པ་དང༌། གློ་བུར་སྒྲིབ་གཉིས་བག་ཆགས་དང་བཅས་པ་དག་པར་བྱེད་པ་ཡིན་ནོ། །གསུམ་པ་སྣང་བ་གསུམ་གྱི་ཡེ་ཤེས་སད་པས་ཡོན་ཏན་རིན་པོ་ཆེའི་སྒོ་དབྱེ་བ་ནི། སྣང་མེད་དེ་སྣང་སོགས་ཏེ། གཞི་རང་བཞིན་གྱིས་སྡང་བ་མེད་ཀྱང་ལམ་དེའི་སྟོབས་ཀྱིས་སྣང༌། འབྲས་བུ་རྐྱེན་གྱིས་བསྒྱུར་པས་སྣ་ཚོགས་སུ་སྣང་བ་གསུམ་གྱི་དཔེ་ནི་རིམ་པར། ནམ་མཁའ་རང་བཞིན་མེད་པ་དང༌། མེ་ལོང་ལ་གཟུགས་བརྙན་འཆར་བ་དང༌། ཤེལ་གོང་དག་པར་ཡུལ་གྱི་རྐྱེན་གྱིས་ཁ་དོག་སྣ་ཚོགས་སུ་སྣང་བ་བཞིན་ནོ། །དེ་ལྟ་བུས་
XXX
ཚུལ་ཉམས་འོག་ཏུ་ཚུད་པས་མཉམ་པར་བཞག་པའི་སྟོབས་ཀྱིས་ཡོན་ཏན་རིན་པོ་ཆེའི་གཏེར་སྒོ་བྱེད་པ་ཡིན་ཏེ། སྣང་མེད་མ་བཅོས་པའི་ངང་དུ་སད་པར་བྱེད་པས་དེའི་ངང་ལ་རྩེ་གཅིག་ཏུ་ཏུ་གནས་པའི་ཏིང་ངེ་འཛིན་དང༌། དེ་སྣང་རང་སྣང་དུ་སད་པར་བྱས་པས་རང་སྣང་རང་སར་གྲོལ་བའི་ཡི་གེ་དང༌། རྐྱེན་སྣང་རྟེན་འབྲེལ་གྱི་སྣང་བ་སད་པར་བྱས་པས་རྟེན་འབྲལ་དག་པ་གཟུངས་ཀྱི་སྒོ་འབྱེད་པར་བྱེད་ཅིང༌། དེ་ལྟར་ན་ཏིང་ངེ་འཛིན་གྱི་གཞི་ལས་ཡེ་ཤེས་ཀྱི་ངོ་བོ་གྲུབ་སྟེ་གཟུངས་ཀྱིས་མི་འབྲལ་བར་འཛིན་ལ་དེ་མཐུས་མཐར་ཐུག་རིམ་པ་བཞིན་དུ། ཆོས་སྐུ་དང༌། ལོངས་སྐུ་དང༌། སྤྲུལ་པའི་སྐུ་སྟེ་དེ་རྣམས་ཀྱི་རྟོགས་པ་རྒྱུད་ལ་འཆར་བར་བྱེད་པ་ཡིན་ནོ། །གཉིས་པ་དབང་པོ་ཐ་མའི་འབྲིང་གི་ངོ་སྤྲོད་ལ་གསུམ་ལས། དང་པོ་ལུས་ཀྱི་སྒོ་མོ་དབང་པོ་ལྔ་ལ་བརྟེན་ནས་བཟུང་བ་དང་གཡེང་བ་རྡུལ་སྤོང་བ་ནི། མཐོང་བ་མཉམ་བཞག་སོགས་ཏེ། སྒོ་ལྔའི་དབང་པོ་ལ་བརྟེན་ནས་ཡུལ་ལྔ་མཐོང་བ་ན། མཐོང་མཁན་རང་གི་ངང་དུ་ལྷོད་ཀྱིས་གློད་ལ་ཧད་དེ་མཉམ་པར་བཞག་པས། སྣང་ཡུལ་མ་འགགས་ལ་དེར་འཛིན་དང་བྲལ་བའི་འོད་གསལ་འཆར་བ་ཡིན་ཏེ། དེ་ཚེ་མཐོང་བ་གང་ཡིན་པ་དང་དེ་དོན་གྱིས་མ་མཐོང་བ་ཡིན་པའི་རྒྱུ་མཚན། དེ་ལ་གཟུང་འཛིན་གྱི་ཞེན་པ་མ་སྐྱེས་པའི་ཕྱིར། དེ་ལྟར་ཤིན་ཏུ་རྣམ་པར་མི་རྟོག་པའི་འོད་གསལ་ལ་རྩེ་གཅིག་ཏུ་གནས་པས། མཚན་མའི་རྣམ་པར་གཡེང་བའི་རྡུལ་དང་བྲལ་བ་ཉིད་དོ། །གཉིས་པ་གང་གི་སྒོ་མོ་རླུང་ལ་བརྟེན་ནས་འཛིན་པ་ཡིད་ཀྱི་སྐྱེས་བུ་བསད་པ་ནི། རླུང་ནི་གར་འགྲོ་སོགས་ཏེ། སེམས་ནི་རླུང་གི་བཞོན་པ་ཅན་ཡིན་པས་རླུང་ནི་གར་འགྲོ་བ་དེར་སེམས་འགྲོ་ཞིང་གནས་པས། དེ་ཉིད་ལུས་ཀྱི་ཁྱིམ་དབུ་མའི་ནང་དུ་བུམ་ཅན་གྱི་སྦྱོར་བས་བཙོན་དུ་བཟུང་ནས། ཡིད་ཀྱི་སྐྱེས་བུ་རང་ངོ་
XXX
ཤེས་པའི་མཚོན་གྱིས་བསྣུན་ནས་བྱེད་རྩོལ་དང་བྲལ་བའི་དབྱིངས་སུ་བསད་པར་བྱས་པས། རླུང་གི་བཞོན་པ་དེ་མེད་ན། སེམས་ནི་གང་དུ་འགྲོ་སྟེ་མི་འཕྱེ་བོ་བཞིན་དུ་རང་སར་གནས་པར་འགྱུར་རོ། །གསུམ་པ་ཡིད་ཀྱི་སྒོ་མོ་ཀུན་རྟོག་གི་རང་བཞིན་རྟོགས་པས་གཟུང་འཛིན་གཉིས་ཀའི་བག་ཆགས་གཞོམ་པ་ནི། ཐམས་ཅད་རང་བཞིན་སོགས་སྟེ། ཀུན་རྟོག་ཐམས་ཅད་ཀྱི་རང་བཞིན་ནི་མ་བཅོས་པའི་གཉུག་མའི་ངོ་བོ་ལས་མི་འདའ་བས། །རྣམ་པའི་ཀུན་རྟོག་ཐམས་ཅད་ནི་རྐྱེན་གྱི་གཞན་དབང་ལས་བྱུང་བ་ཡིན་ནོ། །དེས་ན་རང་བཞིན་གསུམ་གྱི་དེ་ཁོ་ན་ལེགས་པར་ཤེས་ན། ཀུན་རྟོག་ཤར་ཙམ་ན་ཀུན་རྟོག་ཉིད་རང་བཞིན་མེད་པར་བྱེད་དོ། །དེ་ལ་རང་བཞིན་གསུམ་ནི་ངོ་བོའི་རང་བཞིན་བཅོས་སུ་མེད་པ། རྐྱེན་གྱི་རང་བཞིན་དུ་མར་འཆར་བ། གཉིས་སུ་མེད་པའི་རང་བཞིན་རོ་གཅིག་པའོ། །གསུམ་པ་དབང་པོ་ཐ་མའི་ཐ་མ་ལ་ངོ་སྤྲོད་པའི་ཚུལ་གསུམ་ལས། དང་པོ་ནམ་མཁའ་བསྒོམ་པའི་རྣལ་འབྱོར་ལ་བརྟེན་ནས་གྲུབ་བསལ་གྱི་མཚན་མ་དབྱིངས་སུ་བསྟིམ་པ་ནི། མཐོང་བས་གྲུབ་དང་སོགས་ཏེ། ཤེས་བྱའི་ཡུལ་འདི་རྣམས་མཐོང་བས་གྲུབ་པར་འཇོག་པ་དང༌། ཤེས་རབ་ཀྱིས་གཞིག་པ་ན་མེད་ཅེས་འཇོག་པ་ནི་རྣམ་རྟོག་གིས་ཀུན་ཏུ་བརྟགས་པར་ཟད་ཀྱི། སེམས་ཉིད་ཀྱི་གཤིས་འདི་ལ་འདོད་ནས་ཅིར་ཡང་གྲུབ་པ་མེད་པས། བུ་ཀྱེ་ཞེས་ཉེ་བའི་ཚིག་གིས་བོས་ནས་ནམ་མཁའ་བསྒོམ་པར་བྱོས་ཤིག་ཅེས་གདམས་པའོ། །ནམ་མཁའ་སྒོམ་པའི་ཚུལ་ནི་གསུམ་སྟེ། ཕྱིའི་ནམ་མཁའ་སྒྲིབ་པ་མེད་པ་ལ་མིག་ཆེ་རེ་གཏད་པ་དང༌། ནང་གི་ནམ་མཁའ་སེམས་མ་བཅོས་པ་ལ་བློ་བཞག་པ་དང་གསང་བའི་ནམ་མཁའ་ཕྱི་ནང་ཅིར་ཡང་མི་དམིགས་པས་རང་དགར་བསྒོམ་པའོ། །གཉིས་
XXX
པ་རང་དགར་བསྒོམ་པའི་རྣལ་འབྱོར་ལ་བརྟེན་ནས་རྐྱེན་བྲལ་གྱི་མཚན་མ་དབྱིངས་སུ་བསྟིམ་པ་ནི། ག་བུར་དང་ནི་སོགས་ཏེ། འདི་ལྟར་ག་བུར་དང་ནི་དེ་ཡི་དྲི་གཉིས་པོ། ཕན་ཚུན་གཅིག་ལ་གཅིག་བརྟེན་པས་ལྡོག་པ་སོ་སོར་ཕྱེ་འང༌། ངོ་བོ་དབྱེར་མེད་པ་ཡིན་ཏེ། ག་བུར་དེ་མེད་ན་དེའི་དྲི་འང་མེད་ལ། དྲི་མེད་ན་ག་བུར་དེ་ཡང་མེད་ཅིང་མི་དམིགས་པ་བཞིན། སེམས་ཀྱི་རང་བཞིན་ལ་རྐྱེན་སྣང་གློ་བུར་གྱི་འཁྲུལ་པ་དང༌། རྐྱེན་དང་བྲལ་བ་རང་བྱུང་སོ་མའི་ཡེ་ཤེས་གཉིས་ཀྱང་ཕན་ཚུན་སོ་སོར་མ་ཡིན་ཅིང་ཐ་མི་དད་པས་རང་དགར་སྒོམས་ཤིག་ཅེས་གདམས་པའོ། །རང་དགར་ཇི་ལྟར་སྒོམ་པའི་ཚུལ་ནི་གསུམ་སྟེ། གཤིས་གཉུག་མ་རང་དགའ་མ་བཅོས་སོ་མར་འཇོག་པ་དང༌། རྩལ་རྣམ་རྟོག་རང་དགའ་ཅི་སྐྱེས་སྐྱེར་གཏོང་བ་དང༌། ངོ་བོ་སྐྱེ་མེད་རང་དགའ་སྐྱེས་ཙམ་ནས་སྐྱེ་རྒྱུ་མ་དམིགས་པས་མ་སྐྱེས་པར་རོ་སྙོམས་པའོ། །གསུམ་པ་རྣམ་རྟོག་གསོད་པའི་རྣལ་འབྱོར་ལ་བརྟེན་ནས་མཉམ་པ་དང་མི་མཉམ་པའི་མཚན་མ་དབྱིངས་སུ་བསྟིམ་པ་ནི། མཉམ་པའི་སེམས་ཀྱིས་སོགས་ཏེ། དེ་ལ་ནང་མཉམ་ཉིད་ཁྱབ་བརྡལ་ཆེན་པོའི་སེམས་ཀྱིས་གཡོ་བའི་ཡིད་བློ་བུར་བ་འགོག །ཕྱི་མི་མཉམ་པ་དུ་མ་དང༌། སྨིག་རྒྱུ་ལ་སོགས་པའི་སྣང་ཉམས་སྣ་ཚོགས་ཀྱང་མཉམ་ཉིད་ཆེན་པོའི་གདམས་པ་དྲན་པའི་ཐག་པས་འཆིང་བར་བྱེད་དེ་ལྟར་ཉམས་སུ་བླངས་པས་ནམ་ཞིག་གི་ཚེ་མཉམ་པ་དང་མི་མཉམ་པ་གཉིས་ཀར་འཛིན་པ་དང་བྲལ་བ་ནི་མཉམ་བཞག་ཆེན་པོ་སྟེ། དེས་རྣམ་པར་རྟོག་པ་ཐམས་ཅད་གསོད་པར་བྱེད་དོ། །རྣམ་རྟོག་གསོད་པའི་ཚུལ་ལའང་གསུམ་སྟེ། ཐ་མལ་པའི་རྣམ་རྟོག་དྲན་པས་གསོད། དྲན་པའི་རྣམ་རྟོག་རང་ངོ་ཤེས་པས་གསོད། རང་ངོ་ཤེས་པའི་རྣམ་རྟོག་མཉམ་པའི་ཉིད་ཀྱིས་གསོད་པའོ། །
XXX
རྩ་བའི་ས་བཅད་གཉིས་པ་གཅིག་ཅར་བ་བྱིན་རླབས་དབང་གིས་གྲོལ་བའི་ངོ་སྤྲོད་ཀྱི་མན་ངག་ལ་བཞི་ལས། དང་པོ་དག་བྱེད་བུམ་དབང་གིས་དྲན་རྟོག་དཔྱིས་ཕྱིན་པར་སྦྱང་བ་ནི། ཁྲུས་བྱས་སོགས་ཏེ། ཕྱི་བུམ་པའི་ཆུས་བཀྲུ་བ་དང༌། ནང་སྭ་བྷ་བ་སོགས་སྔགས་སྦྱང་བ་དང༌། གསང་བ་ཆོས་ཐམས་ཅད་ཀྱི་དེ་ཁོ་ན་ཉིད་ལ་མ་དག་པ་ཏིལ་འབྲུ་ཙམ་ཡང་མེད་པར་ཤེས་པའི་ཁྲུས་བྱས་ནས། རིག་པ་གཅེར་བུའི་ངང་དུ་སྦྱངས་པས་དག་པར་འཛིན་པའི་དྲི་ན་འང་བྲལ་བ་ནམ་མཁའི་གོས་གྱོན་ལ། རྣམ་པར་རྟོགས་པ་བརྟེན་མེད་དུ་བསྒོམས་པས་རང་གྲོལ་དུ་བསྲེགས་པའི་སྦྱིན་སྲེག་བྱ་ཞིང༌། བགས་ཆགས་ཕྲ་མོ་དྲན་པའི་ཐལ་བའང་བདེ་བ་ཉམས་སུ་མྱོང་གི་འཇུག་ངོགས། གསལ་བ་ཡེ་ཤེས་ཀྱི་འཇུག་ངོགས་མི་རྟོག་པ་ཏིང་ངེ་འཛིན་གྱི་འཇུག་ངོགས་སུ། བསམ་གཏན་གྱི་ཆུ་དང༌། ཡེ་ཤེས་ཀྱི་རླུང་གིས་ལྷན་ཅིག་ཏུ་སྦྱང་བར་བྱོས་ཤིག་ཅེས་གདམས་པའོ། །གཉིས་པ་ཕོ་ཉ་གསང་བའི་དབང་གིས་དམ་ཚིག་གི་ཕྱག་རྒྱ་དབང་དུ་བྱ་བ་ནི། སྣོད་བཅུད་སོགས་ཏེ། སྣོད་བཅུད་དང་འདྲ་བ་ནི་ལུས་དང་རླུང་སྟེ་རླུང་ལུས་ལ་བརྟེན་ནས་གནས་པས་སོ། །རླུང་དེ་དང་འགྲོགས་པ་ནི་སེམས་ཀྱི་རྒྱུན་ཏེ། དེ་ལྟར་ན་སྔ་མ་ལུས་ནི་བརྟན་པ་དང༌། ཕྱི་མ་རླུང་སེམས་གཉིས་ནི་གཡོ་བ། ནམ་མཁའ་ནི་རང་བཞིན་གྱིས་འོད་གསལ་བའི་དབྱིངས། ཉི་མ་གཏུམ་མོའི་མེ། ཟླ་བ་ཀུནྡ། སྒྲ་གཅན་འཛིན་ནི་རླུང་སེམས་ཁ་སྦྱོར། དེ་ལས་སྐྱེས་པའི་ཉམས་འོད་གསལ་ནི་མེ་ཁྱེར་ཏེ། དེ་ལ་སོགས་པའི་རྟགས་སྣང་འཆར་བའོ། །ཆར་ནི་མི་རྟོག་པ་སྟེ་སྤྲིན་ལས་ཆར་ཆེན་པོ་ཐོགས་མེད་དུ་འབེབས་པ་ལྟར་བདེ་བ་དང་འོད་གསལ་འདྲེས་པའི་རྩལ་ལས་བྱུང་བའོ། །བདེ་བ་ནི་བུང་བ་སྟེ། བུང་བས་སྦྲང་རྩིའི་བཅུད་ལེན་པ་ལྟར་འོད་གསལ་དང་མི་རྟོག་པ་ཟུང་དུ་འཇུག་པའི་དོན་
XXX
ཉམས་སུ་མྱོངས་པ་ལས་བྱུང་བའོ། །དེས་མཚོན་པའི་གསང་བའི་དབང་གི་ཡེ་ཤེས་ཀྱིས་དམ་ཚིག་གི་ཕྱག་རྒྱ་རྩ་རླུང་ཐིག་ལེ་དབང་དུ་འགྱུར་བ་ཡིན་ནོ། །གསུམ་པ་ཤེས་རབ་ཡེ་ཤེས་ཀྱི་དབང་གིས་ལྷན་ཅིག་སྐྱེས་པའི་རོ་མྱོང་བ་ནི། སྣ་ཚོགས་ཡིད་ཀྱི་སོགས་ཏེ། སྣ་ཚོགས་པའི་ཡིད་ཀྱི་མེ་ཏོག་ནི་ཕྱི་ནང་གསང་བ་དེ་ཁོ་ན་ཉིད་ཀྱི་ཕྱག་རྒྱའོ། །དེ་ལ་ཚུལ་བཞིན་དུ་བསྟེན་པས་དགའ་བ། མཆོད་དགའ། ཁྱད་དགའ། ལྷན་སྐྱེས་ཀྱི་དགའ་བ་རྣམ་པ་བཞིའི་བཅུད་བླངས་ཏེ། ཞུ་བདེ་ལྷན་ཅིག་སྐྱེས་པའི་རོ་མྱང་བ་ལ་བརྟེན་ནས། སྒྲུབ་པ་པོའི་ཡིད་ཀྱིས་སྐྱེས་བུ་དཔེས་མཚོན་པའི་ཡེ་ཤེས་ཀྱིས་ཚིམ་པར་བྱེད་དོ། །བཞི་པ་ཕྱག་རྒྱ་རྣམ་པར་རོལ་པའི་དབང་གིས་ཀུན་སྤྱོད་རྒྱུ་ཡན་དུ་སྤྱོད་པ་ནི། ལུས་རླུང་སོགས་ཏེ། དེ་ལ་ལུས་ནི་དག་པའི་ལུས་ལྷའི་སྐུར་བསྒོམ་པ་དང༌། མཆོག་གི་ལུས་སྒྱུ་མར་མོས་པ་དང༌། ཕུན་སུམ་ཚོགས་པའི་ལུས་འོད་གསལ་དུ་དག་པའོ། །རླུང་ནི་གཡོ་བའི་རླུང་ལ་ལས་སྦྱོར་ནུས་པས་ཕྱི་ནང་འགུགས་འདྲེན་སོགས་གྲུབ་པ་དང༌། བརྟན་པའི་རླུང་རྡོ་རྗེར་ལྟར་འཛིན་ནུས་པས་འབྱུང་བའི་གནོད་པས་མི་ཚུགས་པ་དང༌། མི་ཕྱེད་པའི་རླུང་ནམ་འཛིན་པའི་ཚེ་བདེ་སྟོང་ཟུང་འཇུག་གི་ཡེ་ཤེས་འདྲེན་ནུས་པའོ། །རྩ་ནི་སྒྱུ་མའི་རྩ་ཆེན་ཨ་བ་དྷུ་ཏི་སྦྱངས་པ་དང༌། ནམ་མཁའི་རྩ་ཆེན་པོ་ཆོས་ཐམས་ཅད་ཀྱི་དེ་ཁོ་ན་ཉིད་བསྒོམ་པ་དང༌། བསམ་གྱིས་མི་ཁྱབ་པའི་རྩ་ཆེན་པོ་ཆོས་ཀྱི་དབྱིངས་མངོན་དུ་གྱུར་པའོ། །དེ་ལྟ་བུའི་ཕྱག་རྒྱ་དེ་ཡིས་ལུས་ངག་ཡིད་ལ་རྒྱས་གདབ་ཅིང་བཅིང་པར་བྱས་པས་དྲོད་ཐོབ་པ་ལ་ཐོགས་པ་མེད་པ་འབྱུང་བ་ཡིན་ནོ། །དྲོད་ནི་བཞི་སྟེ། བདེ་བ་དང༌། གསལ་བ་དང༌། མི་རྟོག་པ་དང༌། རོ་སྙོམས་པའི་དྲོད་དེ། དྲོད་ཐོབ་ནས་ཀུན་སྤྱོད་མཐའ་གཅིག་ཏུ་ངེས་པར་མི་བྱ་སྟེ། གཟའ་
XXX
གཏད་མེད་པའི་སྤྱོད་པས་ཕྱོགས་རིས་མེད་པའི་ཕྲིན་ལས་མཁའ་ཁྱབ་ཏུ་བསྐྱང་བར་བྱའོ། །ཞེས་པའི་དོན་ཏོ། །གསུམ་པ་མཇུག་གི་དོན་ལ་གཉིས། གཞུང་གི་རྫོགས་བྱང་དང༌། ལོ་ཙཱ་བའི་འགྱུར་བྱང་ངོ༌། །དང་པོ་ནི། རྣལ་འབྱོར་པ་སོགས་ཏེ། ཐབས་དང་ཤེས་རབ་ཟུང་དུ་འཇུག་པའི་ཟབ་མོའི་དོན་ལ་བློ་སྦྱོར་བར་བྱེད་པའི་རྣལ་འབྱོར་པ་རྣམས་ཀྱི་རང་གི་སེམས་གཟུང་འཛིན་གྱི་སྤྲོས་པ་སྣ་ཚོགས་པས་དུབ་པ་ངལ་གསོ་བར་བྱེད་པའི་མན་ངག་ཚིགས་སུ་བཅད་པ་ཉི་ཤུ་རྩ་ལྔ་པ་ཞེས་བྱ་བ། བརྗོད་བྱ་ཆོས་ཐམས་ཅད་ཀྱི་གནས་ལུགས་དེ་ཁོ་ན་ཉིད་ཇི་བཞིན་པ་རྣལ་དུ་མཚོན་པ་བྱེད་པའི་ཐབས། རྗོད་བྱེད་མ་བཅོས་པའམ། ལྷུག་པར་བརྗོད་པས་ན་དོ་ཧ་སྟེ། དེ་ལྟ་བུའི་རྡོ་རྗེའི་ཚིག་གི་གཞུང་ལྷག་མ་མ་ལུས་པར་བསྟན་ཟིན་པས་ན་རྫོགས་སོ་ཞེས་གསུངས་སོ། །གཉིས་པ་ནི། ཇོ་བོ་སྤྱན་རས་གཟིགས་སོགས་ཏེ། ཇོ་བོ་ནི་ཨཱརྻ་ཞེས་པའི་སྒྲ་ལས་དྲངས་ན་འཕགས་པའི་རྗེ་བཙུན་སྟེ་རང་གི་ལྷག་པའི་ལྷ་ཞེས་པའི་སྒྲ་སྦྱར་བའོ། །དེ་གང་ཞེན། སྙིང་རྗེ་ཆེན་པོའི་སྤྱན་རས་གཟིགས་ཀྱིས་འགྲོ་བ་ཀུན་ལ་དུས་རྟག་ཏུ་གཟིགས་པའི་རྒྱལ་བའི་སྲས་པོ་རྣམས་ཀྱི་གཙོ་བོར་གྱུར་པས་ན་སྤྱན་རས་གཟིགས་དབང་ཕྱུག་ཅེས་ཡོངས་སུ་གྲགས་པ་དེས། ཤེས་རབ་ཀྱི་ཕ་རོལ་ཏུ་ཕྱིན་པའི་བརྗོད་བྱ་ཐམས་ཅད་ཆོས་འཕགས་ཀྱི་ལེའུར་ཏིང་ངེ་འཛིན་གྱི་སྒོ་ཉི་ཤུ་རྩ་ལྔར་བསྡུས་པ་དང་རྗེས་སུ་མཐུན་པར། དོ་ཧ་རྡོ་རྗེའི་ཚིགས་སུ་བཅད་པའི་ཉི་ཤུ་རྩ་ལྔ་འདི་ཉིད་དངོས་སུ་གནང་བའི་མོད་ནས་ཕྱག་རྒྱ་ཆེན་པོ་མཆོག་གི་གྲུབ་པ་བརྙེས་པའི་སྐྱེས་བུ། ཟུང་འཇུག་གི་དོན་ལ་བློ་སྦྱོར་བས་རྣལ་འབྱོར། དེ་རྣམས་ཀྱི་གཙོ་བོར་གྱུར་པས་དབང་ཕྱུག །དེ་ཡང་འཕགས་པའི་ས་བརྙེས་པས་ཆེན་པོ། ཤྲཱི་ཛ་ག་ཏ་མི་ཏྲ་ཨཱ་ནནྡ་
XXX
སྟེ་དཔལ་འགྲོ་བའི་བཤེས་གཉེན་ཀུན་དགའ་ཞེས། རྒྱལ་པོའི་སྲས་སུ་སྐུ་འཁྲུངས་པའི་ཚེ་ཁྲོམ་ཆེན་པོའི་དབུས་སུ་ཡབ་སྲས་མཇལ་བས་ལྷ་མིའི་འགྲོ་བ་ཐམས་ཅད་རབ་ཏུ་དགའ་བས་མཚན་དེ་སྐད་དུ་བཏགས་པ་དང༌། གནུབ་ནམ་མཁའི་སྙིང་པོའི་དཔོན་བརྒྱུད་ལོ་ཙཱ་བ་སྟེ་འཇིག་རྟེན་གྱི་མིག་མཚན་བྱམས་པའི་དཔལ་ཞེས་གྲགས་པ་དེས། བལ་པོའི་ཡུལ་གྱི་བྱེ་བྲག་དཔལ་གུ་ལང་གསེར་ཁང་གི་ནགས་ཁྲོད་ཨམ་བྷ་རི་ཞེས་གྲགས་པའི་སའི་མཐོང༌། མཐོང༌། པརྤ་ཏའི་བསིལ་ཁང་དུ་ལེགས་སྦྱར་གྱི་གཞུང་ལས་བོད་ཀྱི་སྐད་དུ་བསྒྱུར་བའོ། །ཞེས་པའི་དོན་ཏོ། །དེ་ལྟར་གཞུང་འདི་ལ་ཁྲོ་ཕུ་ལོ་ཙཱ་བ་ཆེན་པོའི་རྣམ་བཤད་རྒྱས་བསྡུས་དང་ཀུན་མཁྱེན་བུ་སྟོན་རིན་པོ་ཆེའི་མདོ་རྒྱུད་ཀྱི་ལུང་སྦྱོར་དང༌། བར་སྐབས་ཀྱི་རྣམ་བཤད་འགའ་ཞིག་ཀྱང་སྣང་བ་ལས། ཁྲོ་ལོའི་གསུང་རབ་དག་གི་དོན་གྱི་སྙིང་པོའི་བཅུད་བསྡུས་ཏེ་འབྲུ་འགྲེལ་གཙོ་བོར་བཏོན་པའི་ཚུལ་གྱིས་བྲིས་པ་ཡིན་ལ། འགྲན་ཟླ་དང་བྲལ་བའི་གྲུབ་པའི་ཁྱུ་མཆོག་ཆེན་པོའི་བཀའ་སྲོལ་ལས་བྱུང་བའི་གདམས་ངག་ཁྱད་པར་དུ་འཕགས་པ་འདི་ཉིད་ཐོས་བསམ་གྱིས་གཏན་ལ་ཕབ་ཅིང་བསྒོམ་པས་ཉམས་སུ་བླང་བ་ནི་དལ་འབྱོར་གྱི་རྟེན་ལ་སྙིང་པོ་ལེན་པའི་ཐབས་མཆོག་ཏུ་ཤེས་པར་བྱའོ། །ཕྱག་ཆེན་གདམས་པ་ཀུན་གྱི་ཕུལ། །སེམས་ཉིད་ངལ་གསོའི་གཞུང་འགྲེལ་ལས། །སྙིང་པོ་བསྡུས་པའི་ལེགས་བྱས་ཀྱིས། །འགྲོ་ཀུན་ཟུང་འཇུག་མཆོག་བརྙེས་ཤོག། །ཅེས་པའང་མང་དུ་ཐོས་པའི་བྱ་བྲལ་སྤང་བ་པ་འཇམ་དབྱངས་བླ་མ་དགྱེས་པའི་འབངས་མཁྱེན་བརྩེའི་དབང་པོས་གཞུང་འགྲེལ་སྙིང་པའི་དགོངས་པ་རང་བཟོའི་རྙོགས་མས་མ་བསླད་པར་མདོར་བསྡུས་ཏེ་ཟིན་བྲིས་སུ་བགྱིས་པ་དགེ་ལེགས་འཕེལ་བར་གྱུར་ཅིག། །།


c: text/html

text:
འདི་ག་ཚགས་པར་ཁང་དུ་གནས་ཚུལ་འབྱོར་གསལ། ཟླ་5ཚེས་15ཉིན་གྱི་སྔ་དྲོ། རང་སྐྱོང་ལྗོངས་ཏང་ཨུད་ཀྱིས་རྒྱུན་ལས་ཨུ་ལྷན་གྱི་ཚོགས་འདུ་འཚོགས་ནས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་པེ་ཅིང་སློབ་ཆེན་དུ་གཟིགས་ཞིབ་གནང་སྐབས་གནང་བའི་གསུང་བཤད་གལ་ཆེན་གྱི་དགོངས་དོན་དང་། ཀྲུང་གོ་སྲིད་ཁྲིམས་སློབ་ཆེན་དམངས་དོན་ཚོང་ལས་དང་དཔལ་འབྱོར་བཅའ་ཁྲིམས་སློབ་གླིང་གི་1502འཛིན་གྲྭའི་སྡེ་ཚོགས་ཀྱི་ཚོགས་མི་དང་གཞོན་ནུར་ལྕག་སྐུལ་གནང་བའི་དགོངས་དོན་གལ་ཆེན་བརྒྱུད་བསྒྲགས་དང་སློབ་སྦྱོང་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་དབུན་ཁྲོན་དུ་ས་ཡོམ་བརྒྱབ་ནས་ལོ་བཅུ་འཁོར་བའི་རྒྱལ་སྤྱིའི་བགྲོ་གླེང་ཚོགས་འདུ་དང་སྐབས་བཞི་པའི་སྐམ་ས་ཆེ་མོའི་ས་ཡོམ་སྐོར་གྱི་རྒྱལ་སྤྱིའི་བགྲོ་གླེང་ཚོགས་འདུར་སྤྲིངས་གནང་བའི་འཕྲིན་ཡིག་གི་དགོངས་དོན་བརྒྱུད་བསྒྲགས་དང་སློབ་སྦྱོང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་དབྱང་གི་ཕྱོགས་ཡོངས་ནས་སྒྱུར་བཅོས་ཟབ་གཏོང་ཨུ་ཡོན་ལྷན་ཁང་གི་ཚོགས་འདུ་ཐེངས་གཉིས་པའི་ཐོག་གནང་བའི་གསུང་བཤད་གལ་ཆེན་གྱི་དགོངས་དོན་བརྒྱུད་བསྒྲགས་དང་སློབ་སྦྱོང་། བློ་མཐུན་ཀྲའོ་ལེ་ཅིས《ཀྲུང་དབྱང་སྐོར་གཟིགས་ལས་དོན་གྱི་འཆར་འགོད(2018ལོ་ནས་2022ལོ་བར)》ལག་བསྟར་དོན་འཁྱོལ་བྱེད་པའི་སྐུལ་སྤེལ་ཚོགས་འདུའི་ཐོག་གནང་བའི་གསུང་བཤད་ཀྱི་དགོངས་དོན་བརྒྱུད་བསྒྲགས་དང་སློབ་སྦྱོང་། རང་ལྗོངས་ཀྱི་ལག་བསྟར་དོན་འཁྱོལ་གྱི་བསམ་འཆར་ལ་ཞིབ་འཇུག《གནོད་འཚེ་སྔོན་འགོག་ཉུང་གཏོང་དང་གེགས་སེལ་གྱི་སྒྲིག་གཞི་དང་ལམ་སྲོལ་སྒྱུར་བཅོས་ལ་སྐུལ་འདེད་གཏོང་རྒྱུའི་སྐོར་གྱི་ལག་བསྟར་བསམ་འཆར》དང《བྱེད་ནུས་གཙོ་བོའི་ཁུལ་གྱི་འཐབ་ཇུས་དང་ལམ་ལུགས་འཐུས་ཚང་དུ་གཏོང་རྒྱུའི་སྐོར་གྱི་ལག་བསྟར་ཇུས་གཞིར》ཞིབ་འཇུག སྨན་བཅོས་དང་སློབ་གསོའི་ཤེས་ལྡན་པའི་ཚོགས་སྒྲིག་རྣམ་པའི་བོད་སྐྱོར་ལས་དོན་ལ་སྔར་བས་སྐུལ་འདེད་གཏོང་བའི་ཐད་བཀོད་སྒྲིག་བྱས་པ་རེད།
རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེས་ཚོགས་འདུ་གཙོ་སྐྱོང་གནང་བ་རེད།
ཚོགས་འདུའི་ཐོག་བསྟན་དོན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་པེ་ཅིང་སློབ་ཆེན་དུ་གཟིགས་ཞིབ་གནང་སྐབས་གནང་བའི་གསུང་བཤད་གལ་ཆེན་གྱི་དགོངས་དོན་དང་། ཀྲུང་གོ་སྲིད་ཁྲིམས་སློབ་ཆེན་དམངས་དོན་ཚོང་ལས་དང་དཔལ་འབྱོར་བཅའ་ཁྲིམས་སློབ་གླིང་གི་1502འཛིན་གྲྭའི་སྡེ་ཚོགས་ཀྱི་ཚོགས་མི་དང་གཞོན་ནུར་ལྕག་སྐུལ་གནང་བ་དེ་ཐོག་ནས་སྤྱི་ཁྱབ་ཧྲུའུ་ཅིས་སློབ་གསོའི་ལས་དོན་དང་གཞོན་ནུའི་ལས་དོན་ལ་མཐོང་ཆེན་གནང་ལུགས་དང་སྤྱི་ཁྱབ་ཧྲུའུ་ཅིས་གཞོན་ནུར་ཐུགས་ཁུར་གནང་ལུགས་གང་ལེགས་མངོན་ཏེ། ང་ཚོས་མཐོ་རིམ་སློབ་གསོའི་ལས་དོན་དང་གཞོན་ནུའི་ལས་དོན་ཡག་པོ་སྒྲུབ་པར་བསམ་བློའི་ཁྲིད་སྟོན་དང་བྱ་སྤྱོད་ཀྱི་ཕྱོགས་སྟོན་མཁོ་འདོན་གནང་ཡོད། ལྗོངས་ཡོངས་ཀྱི་རིམ་པ་ཁག་དང་སྡེ་ཚན་ཁག་གིས“འདུ་ཤེས་བཞི”བརྟན་པོ་འཛུགས་པ་དང“གདེང་ཚོད་བཞི”ཆེ་རུ་བཏང་ནས་སློབ་གསོ་དང་གཞོན་ནུའི་ལས་དོན་ཡག་པོ་སྒྲུབ་པའི་འགན་འཁྲི་འཁུར་སེམས་དང་ལས་འགན་སྒྲུབ་སེམས་ཆེ་རུ་གཏོང་བ་དང་སློབ་གཉེར་ཁ་ཕྱོགས་ཡང་དག་མཐའ་འཁྱོངས་ཀྱིས་སྤྱི་ཁྱབ་ཧྲུའུ་ཅིའི་གསུང་བཤད་གལ་ཆེན་གྱི་དགོངས་དོན་བརྒྱུད་བསྒྲགས་དང་སློབ་སྦྱོང་དང་གཞོན་ནུར་ལྕག་སྐུལ་གནང་བ་དེ། (པར་ངོས་གསུམ་པར་གཟིགས)
(པར་ངོས་དང་པོར་མཐུད) ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་སློབ་སྦྱོང་ལག་བསྟར་བྱ་རྒྱུ་དང་ཟུང་འབྲེལ་དང་། མཐོ་སློབ་ལས་དོན་སྐོར་གྱི་སྤྱི་ཁྱབ་ཧྲུའུ་ཅིའི་གསུང་བཤད་གལ་ཆེན་རབ་དང་རིམ་པའི་མཛུབ་སྟོན་སློབ་སྦྱོང་ལག་བསྟར་དོན་འཁྱོལ་བྱ་རྒྱུ་དང་ཟུང་འབྲེལ། སྤྱི་ཁྱབ་ཧྲུའུ་ཅིས་ལང་ཚོ་དར་བའི་གཞོན་ནུར་གནང་བའི་བཀའ་མངགས་སློབ་སྦྱོང་ལག་བསྟར་བྱ་རྒྱུ་དང་ཟུང་འབྲེལ་བཅས་བྱས་ནས། བསམ་བློ་དང་བྱ་སྤྱོད་སྤྱི་ཁྱབ་ཧྲུའུ་ཅིའི་གསུང་བཤད་གལ་ཆེན་གྱི་དགོངས་དོན་ཐོག་གཅིག་གྱུར་ཡོང་བ་བྱས་ཏེ་དུས་རབས་གསར་པའི་བོད་ཀྱི་སློབ་གསོ་དང་གཞོན་ནུའི་ལས་དོན་ནུས་ཤུགས་ཡོད་རྒུས་ཡག་པོ་སྒྲུབ་དགོས། བསམ་བློ་ཆབ་སྲིད་སློབ་གསོའི་ལས་དོན་ལ་ཚད་མཐོའི་མཐོང་ཆེན་བྱས་ཏེ་མར་ཁེ་སི་རིང་ལུགས་སློབ་གྲྭར་ཁྱབ་པ་དང་། སློབ་ཁང་དུ་འཆད་ཁྲིད། སློབ་མའི་སེམས་སུ་ཟུག་པ་བཅས་ཀྱི་ལས་དོན་ཡག་པོ་བསྒྲུབས་ནས་གཞོན་ནུ་ལོ་ཆུང་གིས་མར་ཁེ་སི་རིང་ལུགས་ཀྱི་ལངས་ཕྱོགས་དང་། ལྟ་བ། བྱ་ཐབས་བཅས་ཀྱི་ཐོག་ནས་འཇིག་རྟེན་ལ་ལྟ་ཞིབ་དང་འཛམ་གླིང་ལ་དབྱེ་ཞིབ་བྱ་རྒྱུའི་སློབ་གསོ་བཏང་སྟེ་ཁོང་ཚོས་མར་ཁེ་སི་རིང་ལུགས་ཀྱི་བདེན་པའི་སྟོབས་ཤུགས་གཏིང་ཟབ་ཚོར་བ་བྱེད་དགོས། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བའི་སློབ་གསོ་དང་། “ལྟ་བ་ལྔ” “སྨྲ་བ་གཉིས” བོད་གསར་རྙིང་བསྡུར་བ། ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་དང་མི་རིགས་མཐུན་སྒྲིལ་སློབ་གསོ་གཏིང་ཟབ་སྤེལ་ནས་རྒྱ་ཆེའི་གཞོན་ནུ་ལོ་ཆུང་དང་སློབ་མའི་གུང་ཁྲན་རིང་ལུགས་ཀྱི་ཕུགས་བསམ་དང་དད་སེམས་སྔར་བས་བརྟན་དུ་གཏོང་དགོས། བྱང་ཚད་མཐོ་བའི་དགེ་རྒན་དཔུང་ཁག་འཛུགས་སྐྱོང་བྱེད་པ་དང་། མཐོ་སློབ་དགེ་རྒན་དཔུང་ཁག་གི་ཤེས་ལྡན་པ་གསོ་སྐྱོང་འདུ་འགོད་ལག་བསྟར་ཤུགས་ཆེན་བྱེད་པ། བོད་སྐྱོར་དགེ་རྒན་ཤེས་ལྡན་པའི་ལེགས་ཆ་དང་ནུས་པ་འདོན་སྤེལ་བཅས་བྱས་ཏེ་ལྗོངས་ཡོངས་ཀྱི་མཐོ་སློབ་དགེ་རྒན་གྱི་ཆབ་སྲིད་བྱང་ཚད་མཐོ་པོ་དང་། ལས་སྒོ་བྱང་ཆུབ་པ། མི་སྐྱོང་ཆུ་ཚད་ཧ་ཅང་མཐོ་པོ་བཅས་ཡོང་རྒྱུའི་འགན་ལེན་བྱེད་དགོས། ཆུ་ཚད་མཐོ་བའི་ཤེས་ལྡན་པ་གསོ་སྐྱོང་མ་ལག་ཆགས་པ་དང་། བོད་ཀྱི་དོན་དངོས་ལ་གཞི་ཚུགས་པ། མཚོ་བོད་ས་མཐོའི་ཕྱོགས་བསྡུས་ཚན་རིག་རྟོག་ཞིབ་བྱེད་ཐེངས་གཉིས་པའི་གོ་སྐབས་བཟང་པོ་དམ་འཛིན་བྱེད་པ། ས་མཐོའི་ཁྱད་ལྡན་ཤེས་ལྡན་པ་གསོ་སྐྱོང་བྱེད་ཤུགས་ཆེ་རུ་གཏོང་བ་བཅས་བྱས་ཏེ་རང་ལྗོངས་ཀྱི་ས་མཐོའི་གནམ་གཤིས་དང་སྣོད་བཅུད་སོགས་ཐད་ཀྱི་ཞིབ་འཇུག་ལ་ཚད་བརྒལ་ཆེན་པོ་ཡོང་བ་བྱེད་དགོས། འཕེལ་རྒྱས་མྱུར་པོའི་དགོས་མཁོར་དམིགས་པ་དང་། གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ། ཞིང་འབྲོག་ལས་ཀྱི་ཐོན་ལས་འཕེལ་རྒྱས་སོགས་ཀྱི་ལས་དོན་དང་ཟུང་འབྲེལ་བྱེད་པ། ཆེད་ལས་གྲུབ་ཆ་སྔར་བས་ལེགས་སྒྲིག་དང་ལེགས་གཏོང་། སྤྱོད་གོ་ཆོད་པའི་ཆེད་ལས་ཤེས་ལྡན་པ་དེ་བས་མང་བ་གསོ་སྐྱོང་བཅས་བྱས་ཏེ་མི་དམངས་ལྟེ་བར་བྱེད་པའི་འཕེལ་རྒྱས་ཀྱི་བསམ་ཕྱོགས་ལག་བསྟར་དོན་འཁྱོལ་བྱ་རྒྱུར་ཤེས་ལྡན་པས་འདེགས་སྐྱོར་བྱེད་དགོས། གུང་གཞོན་སྡེ་ཚོགས་རྩ་འཛུགས་ཀྱི་ནུས་པ་འདོན་སྤེལ་བྱས་ཏེ་རྒྱ་ཆེའི་གཞོན་ནུ་ལོ་ཆུང་ཏང་གི་མཐའ་སྐོར་དུ་མཐུན་སྒྲིལ་དམ་ཟབ་བྱས་ནས་རྒྱ་ཆེའི་གཞོན་ནུ་ཚོས་མེས་རྒྱལ་དང་མི་དམངས་ལ་བློ་དཀར་སེམས་དཀར་བྱེད་པ་དང་། ཀྲུང་ཧྭ་མི་རིགས་དང་བོད་ཀྱི་ལོ་རྒྱུས་ཤེས་རྟོགས་བྱེད་པ། ཀྲུང་ཧྭའི་རིག་གནས་ཀྱི་ས་བོན་རྒྱུན་འཛིན་བྱེད་པ། མི་རིགས་ཀྱི་སྤོབས་སེམས་དང་རིག་གནས་ཀྱི་ཡིད་ཆེས་ཆེ་རུ་གཏོང་བ། འགན་འཁྲི་འཁུར་སེམས་ཆེ་རུ་གཏོང་བ། རྒྱང་རིང་གི་ཕུགས་བསམ་གཏོད་པ། སློབ་ལ་བརྩོན་པ། རྩལ་ནུས་དངོས་སྦྱོང་བ། ས་མཐོར་རྩ་བ་ཚུགས་པ། རྒྱལ་ཁབ་ལ་ལེགས་སྐྱེས་འབུལ་བ་བཅས་བྱ་རྒྱུའི་སློབ་གསོ་ཁྲིད་སྟོན་བྱེད་དགོས། ཏང་གིས་མཐོ་རིམ་སློབ་གསོའི་ལས་དོན་ལ་འགོ་ཁྲིད་བྱེད་ཤུགས་ཆེ་རུ་དང་ལེགས་སུ་གཏོང་བ་དང་། མཐོ་སློབ་འགོ་ཁྲིད་ཚན་ཁག་འཛུགས་སྐྱོང་དང་གཞི་རིམ་ཏང་འཛུགས་སྐྱོང་གི་ལས་དོན་ལ་ཤུགས་སྣོན་བརྒྱབ་སྟེ་ཏང་ཡོན་འཕེལ་རྒྱས་གཏོང་ཤུགས་ཆེ་རུ་གཏོང་བ། ཏང་ཡོན་དཔུང་ཁག་གི་གྲུབ་ཆ་ལེགས་སུ་གཏོང་བ། ཏང་ཡོན་འཕེལ་རྒྱས་ཀྱི་སྤུས་ཚད་མཐོ་རུ་གཏོང་བ་བཅས་བྱེད་དགོས།
ཚོགས་འདུ་ཐོག་བསྟན་དོན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་དབྱང་གི་ཕྱོགས་ཡོངས་ནས་སྒྱུར་བཅོས་ཟབ་གཏོང་ཨུ་ཡོན་ལྷན་ཁང་གི་ཚོགས་འདུ་ཐེངས་གཉིས་པའི་ཐོག་གནང་བའི་གསུང་བཤད་གལ་ཆེན་ནས་སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གིས་ཕྱོགས་ཡོངས་ནས་སྒྱུར་བཅོས་ཟབ་གཏོང་དང་ལྷག་པར་དུ་ཀྲུང་དབྱང་དང་ས་གནས་ཀྱི་ལས་ཁུངས་སྒྱུར་བཅོས་ལ་སྐུལ་འདེད་གཏོང་བའི་ཡིད་ཆེས་དང་ཆོད་སེམས་བརྟན་པོ་སྔར་བས་མཚོན་ཡོད། ལྗོངས་ཡོངས་ཀྱི་རིམ་ཁག་སྡེ་ཚན་ཁག་གིས་ཏང་གི་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་དང་། ཀྲུང་དབྱང་གི་ཕྱོགས་ཡོངས་ནས་སྒྱུར་བཅོས་ཟབ་གཏོང་ཨུ་ཡོན་ལྷན་ཁང་གི་ཚོགས་འདུ་ཐེངས་དང་པོ་དང་གཉིས་པ། རྒྱལ་ཡོངས་ཀྱི་ས་གནས་ལས་ཁུངས་སྒྱུར་བཅོས་ལས་དོན་གྱི་སྐུལ་སྤེལ་ཚོགས་འདུ་བཅས་ཀྱི་བཀོད་སྒྲིག་གཞིར་བཟུང་། ཏང་གིས་སྒྱུར་བཅོས་ལས་དོན་ལ་འགོ་ཁྲིད་བྱེད་ཤུགས་ཆེ་རུ་གཏོང་བ་དང་། ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་སྲུང་སྐྱོང་མཐའ་གཅིག་ཏུ་བྱེད་པ། ལས་ཁུངས་སྒྱུར་བཅོས་བྱ་རྒྱུའི་སྐོར་གྱི་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་ཐབས་ཇུས་བཀོད་སྒྲིག་ཇི་མ་ཇི་བཞིན་ལག་བསྟར་བྱེད་པ། བོད་ཀྱི་དོན་དངོས་དང་ཟུང་འབྲེལ་དམ་ཟབ་བཅས་བྱས་ནས་བསམ་བློ་ཆབ་སྲིད་ཀྱི་ལས་དོན་སྒྱུར་བཅོས་ཀྱི་བརྒྱུད་རིམ་ཧྲིལ་པོའི་ནང་ཁྱབ་པ་བྱས་ཏེ་ལྗོངས་ཡོངས་ཀྱི་ལས་ཁུངས་སྒྱུར་བཅོས་ལས་དོན་ལ་སྐུལ་འདེད་བརྟན་པོ་གཏོང་དགོས།
ཚོགས་འདུའི་ཐོག་བསྟན་དོན། ལྗོངས་ཡོངས་ཀྱི་རིམ་ཁག་སྡེ་ཚན་ཁག་གིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་དབུན་ཁྲོན་དུ་ས་ཡོམ་བརྒྱབ་ནས་ལོ་བཅུ་འཁོར་བའི་རྒྱལ་སྤྱིའི་བགྲོ་གླེང་ཚོགས་འདུ་དང་སྐབས་བཞི་པའི་སྐམ་ས་ཆེ་མོའི་ས་ཡོམ་སྐོར་གྱི་རྒྱལ་སྤྱིའི་བགྲོ་གླེང་ཚོགས་འདུར་སྤྲིངས་པའི་འཕྲིན་ཡིག་གི་དགོངས་དོན་སློབ་སྦྱོང་དང་ལག་བསྟར་ནན་ཏན་བྱས་ཏེ་མི་དམངས་ལྟེ་བར་བྱེད་པའི་འཕེལ་རྒྱས་ཀྱི་བསམ་ཕྱོགས་བརྟན་པོ་འཛུགས་པ་དང་། གནོད་འཚེ་སྔོན་འགོག་ཉུང་གཏོང་དང་གེགས་སེལ་གྱི་ཆབ་སྲིད་འགན་འཁྲི་ཕྲག་ཏུ་འཁུར་བ། སྔོན་འགོག་གཙོ་བོར་འཛིན་པ་དང་འགོག་རྒོལ་སྐྱོབས་གསུམ་ཟུང་འབྲེལ་བྱ་རྒྱུ་མཐའ་འཁྱོངས། ལོ་རྒྱུས་ཀྱི་ཉམས་མྱོང་ལ་བརྩི་འཇོག རང་བྱུང་ཁམས་ཀྱི་ཆོས་ཉིད་ལ་བརྩི་འཇོག མང་ཚོགས་ཀྱི་བློ་གྲོས་ལ་བརྩི་འཇོག་བཅས་བྱས་ཏེ་གནོད་འཚེ་སྔོན་འགོག་ཉུང་གཏོང་དང་གེགས་སེལ་ལས་དོན་གྱི་སྤྱི་ཡོངས་ནུས་པ་ཁྱོན་ཡོངས་ནས་ཆེ་རུ་གཏོང་དགོས།
ཚོགས་འདུའི་ཐོག་ནན་བཤད་བྱས་དོན། བློ་མཐུན་ཀྲའོ་ལེ་ཅིས《ཀྲུང་དབྱང་སྐོར་གཟིགས་ལས་དོན་གྱི་འཆར་འགོད(2018ལོ་ནས་2022ལོ་བར)》ལག་བསྟར་དོན་འཁྱོལ་བྱེད་པའི་སྐུལ་འདེད་ཚོགས་འདུའི་ཐོག་གནང་བའི་གསུང་བཤད་ཀྱི་དགོངས་དོན་ནང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་སྐོར་གཟིགས་ལས་དོན་གྱི་དགོངས་པ་གལ་ཆེན་ལག་བསྟར་དོན་འཁྱོལ་བྱས་པ་དང་སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གིས་སྐོར་གཟིགས་ལས་དོན་ལ་ཤུགས་སྣོན་རྒྱག་པའི་ཆོད་སེམས་བརྟན་པོ་མཚོན་ཡོད། ལྗོངས་ཡོངས་ཀྱི་རིམ་ཁག་ཏང་ཨུད་ཀྱིས་ཆབ་སྲིད་ཀྱི་ཚུགས་གནས་མཐོ་རུ་གཏོང་བ་དང་ཏང་ནན་པོས་སྐྱོང་བའི་བྱེད་པོའི་འགན་འཁྲི་ཕྱོགས་ཡོངས་ནས་ལག་བསྟར་བྱས་ཏེ་བསམ་བློ་དང་བྱ་སྤྱོད་དེ་སྐོར་གཟིགས་ལས་དོན་སྐོར་གྱི་སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གི་དགོངས་དོན་གསར་པ་དང་བླང་བྱ་གསར་པའི་ཐོག་སྔར་བས་གཅིག་གྱུར་ཡོང་བ་བྱེད་དགོས། ཆབ་སྲིད་ཀྱི་ལངས་ཕྱོགས་དང་། ཆབ་སྲིད་ཀྱི་རྩ་དོན། ཆབ་སྲིད་ཀྱི་འགན་འཁྲི། ཆབ་སྲིད་ཀྱི་སྒྲིག་ལམ་བཅས་ལ་དམིགས་པ་དང་། ཆབ་སྲིད་ཀྱི་སྐོར་གཟིགས་གཡོ་འགུལ་གཏན་ནས་མི་གཏོང་བ། རྒྱ་ཆེའི་ཏང་ཡོན་ལས་བྱེད་པའི་ཕུགས་བསམ་དང་དད་སེམས་བརྟན་དུ་གཏོང་བ་དང་། ཁ་ཕྲལ་ལ་ངོ་རྒོལ་བྱེད་པ། མེས་རྒྱལ་གཅིག་གྱུར་ལ་སྲུང་སྐྱོང་བྱེད་པ། མི་རིགས་མཐུན་སྒྲིལ་ལ་ཤུགས་སྣོན་རྒྱག་པ་བཅས་ཀྱི་མཚོན་ཚུལ་གཙོ་གནད་ཐོག་ཤེས་རྟོགས་བྱེད་པ། “སྤྱོད་ཚུལ་བཞི”རྒྱུན་སྲིང་ལྷོད་མེད་ངང་བཅོས་སྒྲིག་བྱེད་པ། ལས་བྱེད་པའི་སྤྱོད་ཚུལ་གནད་དོན་ཞིབ་བཤེར་ཐག་གཅོད་མཐའ་གཅིག་ཏུ་བྱེད་པ། “ཁུག་ཆ”མི་ཐོན་པ་བཅས་བྱས་ཏེ་རྒྱ་ཆེའི་ཏང་ཡོན་ལས་བྱེད་པས“གཞན་གྱིས་ནུས་ཤུགས་ཏིལ་ཙམ་བཏོན་ན། རང་གིས་སྟོབས་ཤུགས་རི་ཙམ་འདོན་དགོས་པའི”སྙིང་སྟོབས་དང་སྤྱོད་ཚུལ་བཟང་པོའི་ཐོག་ནས་ལས་དོན་ཡག་པོ་བསྒྲུབ་རྒྱུའི་འགན་ལེན་བྱེད་དགོས། ཆེད་དོན་སྐོར་གཟིགས་ལ་ཤུགས་སྣོན་རྒྱག་པ་དང་། ཞིང་དར་ཞིང་ཕན་གྱི་སྲིད་ཇུས་དོན་འཁྱོལ་དང་མང་ཚོགས་ཀྱིས་དོ་ཁུར་བྱེད་པ་དང་རེ་སྒུག་བྱེད་པའི་གནད་དོན་ལ་དམ་པོར་དམིགས་པ་དང་། རྒྱ་ཆེའི་ཏང་ཡོན་ལས་བྱེད་པས་བརྟག་དཔྱད་ཞིབ་འཇུག་ཧུར་ཐག་བྱེད་པའི་སྤྱོད་ཚུལ་ལ་སྐུལ་འདེད་གཏོང་བ། མི་འདེམས་མི་སྤྱོད་ཐད་ཀྱི་ཚུལ་མིན་སྤྱོད་ཚུལ་ཞིབ་བཤེར་ཐག་གཅོད་ནན་པོ་བྱེད་པ། གྲུབ་འབྲས་བཀོལ་སྤྱོད་བྱེད་ཤུགས་ཆེ་རུ་གཏོང་བ། གནད་དོན་བཅོས་སྒྲིག་ལ་ཤུགས་སྣོན་རྒྱག་པ་བཅས་བྱས་ནས་སྐོར་གཟིགས་སྐོར་བཤེར་ལས་དོན་དེ་བས་ཚན་རིག་དང་མཐུན་པ་དང་། དེ་བས་དམ་ནན། དེ་བས་ནུས་ལྡན་བཅས་ཡོང་བ་བྱེད་དགོས།
ཚོགས་འདུའི་ཐོག《བྱེད་ནུས་གཙོ་བོའི་ཁུལ་གྱི་འཐབ་ཇུས་དང་ལམ་ལུགས་འཐུས་ཚང་དུ་གཏོང་རྒྱུའི་སྐོར་གྱི་ལག་བསྟར་ཇུས་གཞིར》གྲོས་བསྡུར་བྱས་པ་དང་འབྲེལ་རྩ་དོན་ཐོག་ནས་གྲོས་འཆམ་བྱུང་ཞིང་། ཚོགས་འདུའི་ཐོག་བསྟན་དོན། བྱེད་ནུས་གཙོ་བོའི་ཁུལ་བསྐྲུན་རྒྱུར་སྐུལ་འདེད་གཏོང་བ་ནི་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་གནང་བའི་འཐབ་ཇུས་གལ་ཆེན་གྱི་བཀོད་སྒྲིག་ཅིག་རེད་ལ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་བྱེད་པའི་མཚོན་ཚུལ་གལ་ཆེན་ཞིག་ཀྱང་རེད། ལྗོངས་ཡོངས་ཀྱི་རིམ་ཁག་སྡེ་ཚན་ཁག་གིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་སྣོད་བཅུད་ཤེས་དཔལ་འཛུགས་སྐྱོང་སྐོར་གྱི་དགོངས་པ་གལ་ཆེན་ལག་བསྟར་དོན་འཁྱོལ་གཏིང་ཟབ་དང་། སྔོ་ཞིང་དྭངས་པའི་རི་ཆུ་གསེར་རི་དངུལ་རི་ཡིན་ལ། གངས་འཁྱགས་ཀྱིས་བསྡམས་པའི་ས་གཞི་ཡང་གསེར་རི་དངུལ་རི་ཡིན་པའི་འདུ་ཤེས་བརྟན་པོ་འཛུགས་པ། བྱེད་ནུས་གཙོ་བོའི་ཁུལ་གྱི་འཐབ་ཇུས་ལག་ལེན་བསྟར་བའི་དོན་སྙིང་གལ་ཆེན་ལ་ངོས་འཛིན་གང་ལེགས་བཅས་བྱས་ཏེ་ལས་དོན་ཡག་པོ་སྒྲུབ་པའི་འགན་འཁྲི་ཁུར་སེམས་དང་། ལས་འགན་སྒྲུབ་སེམས། ཁ་ཚ་དགོས་གཏུགས་ཀྱི་སེམས་པ་བཅས་སྔར་བས་ཆེ་རུ་གཏོང་དགོས།
ཚོགས་འདུའི་ཐོག་བསྟན་དོན། སྨན་བཅོས་དང་སློབ་གསོའི་ཤེས་ལྡན་མི་སྣའི་ཚོགས་སྒྲིག་རྣམ་པའི་བོད་སྐྱོར་ལས་དོན་ནི་ཀྲུང་དབྱང་རྩ་འཛུགས་པུའུ་སོགས་འབྲེལ་ཡོད་རྒྱལ་ཁབ་པུའུ་ཨུད་ཀྱིས“འདུ་ཤེས་བཞི”བརྟན་པོ་འཛུགས་པ་དང་། སྤྱི་ཁྱབ་ཧྲུའུ་ཅིའི་མཐའ་སྐྱོང་བོད་བརྟན་གྱི་འཐབ་ཇུས་དགོངས་པ་གལ་ཆེན་ལག་བསྟར་མཐའ་གཅིག་ཏུ་བྱེད་པ། བོད་སྐྱོར་ལས་དོན་གསར་གཏོད་ལ་སྐུལ་འདེད་གཏོང་བ་བཅས་ཀྱི་བྱ་ཐབས་གལ་ཆེན་ཞིག་དང་། སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གི་ཐུགས་ཁུར་ཁྱིམ་ཚང་ཁྲི་སྟོང་མང་པོ་དང་མི་རིགས་ཁག་གི་མང་ཚོགས་ཀྱི་སེམས་ནང་ཟུག་པའི་བྱ་ཐབས་ཤིག་ཡིན་པས་མང་ཚོགས་ནད་གཞི་ལྟ་དཀའ་བ་དང་སློབ་གྲྭར་ཡག་པོ་བསྐྱོད་མི་ཐུབ་པ་སོགས་ཀྱི་གནད་དོན་དངོས་བསལ་བ་མ་ཟད། མི་རིགས་མཐུན་སྒྲིལ་ལ་སྐུལ་འདེད་དང་། སྤྱི་ཚོགས་བརྟན་ལྷིང་སྲུང་སྐྱོང་། མི་སེམས་གཅིག་སྒྲིལ། རྨང་གཞི་བརྟན་གཏོང་སོགས་ཐད་ལ་གཞན་གྱིས་ཚབ་བྱེད་ཐབས་བྲལ་བའི་ནུས་པ་གལ་ཆེན་ཡང་ཐོན་ཡོད།
ཚོགས་འདུའི་ཐོག་ནན་བཤད་བྱས་དོན། རིམ་ཁག་སྡེ་ཚན་ཁག་གིས་སེམས་ཁྲལ་གྱི་འདུ་ཤེས་ཟབ་ཏུ་ཏན་ཏིག་བཏང་ནས་མ་བྱུང་སྔོན་འགོག་རྩ་དོན་དུ་བཟུང་ནས་ལས་དོན་བསྒྲུབ་རྒྱུ་མཐའ་འཁྱོངས་བྱེད་པ་དང་། གནད་དོན་ཆེན་པོ་མི་ལྷགས་པ་སྔོན་འགོག་བྱས་ནས་རྨང་གཞི་འདིང་བ་དང་གྲ་སྒྲིག་བྱེད་པ་དང་། འགན་འཁྲི་ཁུར་ཕོད་པ་དང་འགན་འཁྲི་དོན་འཁྱོལ་བྱེད་ཕོད་པ་ཚད་གཞིར་འཛིན་ནས་ལས་བྱེད་པར་ལྟ་བ། གཏན་ལ་ཕབ་པའི་བརྟན་ལྷིང་སྲུང་སྐྱོང་བྱ་ཐབས་དོན་འཁྱོལ་ལ་དམ་འཛིན་ལྷོད་མེད་བྱེད་པ། ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་གཏིང་ཟབ་བྱེད་པ། དགོན་སྡེའི་དོ་དམ་གསར་གཏོད་ལ་ཤུགས་སྣོན་རྒྱག་པ། ཆོས་ལུགས་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་རྒྱུར་ཁྲིད་སྟོན་ཧུར་ཐག་བྱེད་པ། མི་རིགས་ཁག་དབར་འགྲོ་འོང་དང་། སྤེལ་རེས། མཉམ་འདྲེས་བཅས་ལ་སྐུལ་འདེད་གཏོང་བ། འགལ་ཟླ་དང་རྩོད་གཞི་ཡག་པོ་སེལ་བ། བདེ་འཇགས་ཐོན་སྐྱེད་ལ་དམ་འཛིན་ལྷོད་མེད་བྱེད་པ། བརྟན་ལྷིང་སྲུང་སྐྱོང་གི་འགན་འཁྲི་དོན་འཁྱོལ་བྱེད་པ། བརྟན་ལྷིང་ཐད“རང་འགུལ”དུ་འགྱུར་བའི་སྤྱི་ཚོགས་ཀྱི་གཞི་རྩ་བརྟན་དུ་གཏོང་བ་བཅས་བྱས་ཏེ་སྤྱི་ཚོགས་ཀྱི་སྤྱི་ཡོངས་རྒྱུན་མཐུད་བརྟན་ལྷིང་དང་། ཡུན་རིང་བརྟན་ལྷིང་། ཕྱོགས་ཡོངས་ནས་བརྟན་ལྷིང་བཅས་ཡོང་བའི་འགན་ལེན་བྱེད་དགོས།
(སྒྱུར་ཞུས་པ་རིག་རྡོར་དང་། ལྷ་དབང་། བསྟན་བློ)

robotstxt: allowed

filter: keep


text:
བོད་མིའི་ལམ་རྟགས་བརྩི་སྲོལ།
བོད་མིས་གཉེན་སྒྲིག་བྱེད་པ་དང་། འགྲུལ་པ་ཕྱོགས་ཐོན་སོགས་ཀྱི་སྐབས་སུ་ལམ་རྟགས་ལ་དོ་སྣང་ཆེན་པོ་བྱེད་སྲོལ་ཡོད། དཔེར་ན། མནའ་མར་མག་པ་བསུ་བ་དང་། འགྲུལ་པ་ཕྱོགས་སུ་ཐོན་སྐབས་ལམ་དུ་མེ་ཤིང་ཁུར་བོ་འཁུར་ཡོང་མཁན་དང་། ཆུ་སྣོད་ཁེངས་པ་འཁུར་ཡོང་མཁན། རྒྱན་གོས་ལེགས་པར་གྱོན་པའི་འགྲུལ་པ། ཕྱུ་པ་དཀར་རྐྱང་གྱོན་པའི་མི། ཁལ་རྒྱབ་ལོང་བཀལ་བའི་ཁལ་མ་སོགས་དང་འཕྲད་ན། རྟེན་འབྲེལ་བཟང་བ་དང་དེ་བཞིན་མང་ཚོགས་ཀྱི་ཁ་རྒྱུན་དུ། “སྤྱང་སོགས་གཡས་དང་། ཝ་སོགས་གཡོན། རི་བོང་ལྟག་རྩ་གཏད་ན་བཟང་།”ཞེས་བཤད་སྲོལ་ཡོད། གོང་གསལ་གྱི་ལམ་རྟགས་ནི་རྟེན་འབྲེལ་བཟང་ཞིང་། བྱ་བ་ལམ་འགྲོ་ཡོང་བའི་རྟགས་སུ་བརྩི་བ་དང་། ཆུ་སྣོད་སྟོང་བ་དང་། སླེ་བོ་སྟོང་བ་འཁུར་མཁན་དང་། ཁལ་མ་སྒ་སྟོང་། བུད་མེད་སྐྲ་ཟིང་། ནད་པ། ཕུང་པོ་སྐྱེལ་མཁན། པང་གདན་བཅིངས་མེད་པའི་བུད་མེད། གྲྭ་པ་སོགས་དང་འཕྲད་ན་རྟེན་འབྲེལ་མི་ལེགས་པར་བརྩི་སྟེ་བཟློག་ཐབས་ཀྱི་རིམ་འགྲོ་སོགས་བྱེད་སྲོལ་ཡོད། །
-
0
འཕྲིན་སྟེགས། weikangba


text:
༢༠༡༨།༠༢།༠༦ཉིན་སྤེལ། རྒྱལ་གཅེས་དཔའ་བོ་ཆབ་སྲིད་བཙོན་ཟུར་སོག་གར་བློ་གྲོས་ལགས་སོག་རྫོང་ཉེན་རྟོགས་པར་རྩིས་སྤྲོད་བྱས་ཡོད་པའི་གནས་ཚུལ་ཐོན་སོང་།
དེ་ཡང་ཆབ་སྲིད་བཙོན་ཟུར་སོག་གར་བློ་གྲོས་ལགས་ཀྱི་འབྲེལ་ཡོད་སྦྱིན་པ་ཡིས་གནས་ཚུལ་འཁོ་སྤྲོད་གནང་བ་ལྟར་ན། ཟླ་སྔོན་མའི་ཕྱི་ཚེས་ ༢༨ ཉིན་གྱི་སྔ་དྲོར། རྩེ་ཕོ་བྲང་པོ་ཏ་ལར་བསྐོར་བ་ཚར་གཅིག་རྒྱབ་ཅིང་། ཞི་བའི་སྐད་འབོད་གནང་བ་དངོས་སུ་མཐོང་མཁན་བྱུང་ཡོད་པ་དང་། སྐད་འབོད་བྱས་རྗེས་ཀྱི་སྐར་མ་བཞི་ལྔའི་མཚམས་སུ། རྒྱལ་གཅེས་དཔའ་བོ་ཁོང་ཉེན་རྟོགས་པས་འཛིན་བཟུང་བྱས་ཤིང་། ཕྱི་ཉིན་སོག་རྫོང་དུ་རྩིས་སྤྲོད་བྱས་ཡོད་པ་དང་། མི་རིང་བར་རྫོང་དང་། ཁུལ ལྗོངས་བཅས་སུ་ཁྲིད་ནས་ཁྲིམས་བཤེར་བྱེད་པའི་དོག་གཞི་སྐྱེས་བཞིན་ཡོད་པ་རེད། ཅེས་འགྲེལ་བརྗོད་གནང་སོང་།
ད་དུང་མདོ་སྟོད་སྤྱི་འཐུས་ངག་དབང་ཐར་པ་ལགས་ཀྱིས་རྒྱལ་གཅེས་པ་ཁོང་གི་སྐོར་ནས་གནས་ཚུལ་མཁོད་སྤྲོད་བྱས་དོན། ༢༠༡༨ ཟླ་༡ ཚེས་༢༨ ཉིན་སོག་མཁར་བློ་གྲོས་ལགས་ཀྱིས་བརྙན་ཐུང་སྐར་མ་༡ དང་སྐར་ཆ་༤༢ ཡོད་པའི་གསལ་བསྒྲགས་སྤེལ་བའི་ནང་འཁོད་དོན། ‘‘ང་ཚོ་ཁ་བ་གངས་ཅན་ལྗོངས་ཀྱི་སྣོད་བཅུད་གཉིས་མ་བཞེངས་ལྷུན་གྱི་གྲུབ་པའི་འཛམ་གླིང་ཞི་བདེ་བསྟི་གནས་ཞིག་ཡིན། ང་ཚོ་ཁ་བ་རི་པས་འཛམ་གླིང་ཞི་བདེའི་ལས་འགུལ་སྤེལ་ནས་དུས་ཡུན་ཐུང་ཐུང་ཞིག་མ་ཡིན་པར། ལོ་ངོ་སྟོང་ཕྲག་དུ་མའི་རིང་ལ་འཚེ་མེད་ཞི་བདེའི་ལམ་ནས་ལྟ་བ་རྟེན་འབྱུང་དང་སྤྱོད་པ་འཚེ་བ་མེད་པ། ལམ་དབུ་མའི་ཐོག་ནས་འཛམ་གླིང་ཞི་བདེ་ལ་དང་ལེན་བྱས་ཡོད། དཔེར་ན་ང་ཚོའི་དོན་གྱི་བདག་པོ་རྒྱལ་བ་བསྟན་འཛིན་རྒྱ་མཚོའི་བདག་པོའི་དགོངས་གཞི་རེད། དེ་མ་ཟད་དཔའ་བོ་ཐུབ་བསྟན་དངོས་གྲུབ་ལ་སོགས་པའི་དཔའ་བོ་དང་དཔའ་མོ་བརྒྱ་སྟོང་མང་པོས། འཛམ་གླིང་ཞི་བདེའི་དོན་དུ་སྐུ་ལུས་མེ་རུ་སྒྲོན་ཡོད། ངས་ཀྱང་མི་ལོ་ཉི་ཤུའི་རིང་ལ་འཛམ་གླིང་ཞི་བདེའི་ཆེད་འབད་བརྩོན་བྱས་ཡོད་ལ་ལྷག་པར་དུ་ལོ་ངོ་༡༡ གི་རིང་ལ་འཛམ་གླིང་ཞི་བདེའི་དྲིལ་བསྒྲགས་དང་། འཛམ་གླིང་ཞི་བདེའི་ཕྱོགས་སུ་ལུས་ངག་ཡིད་གསུམ་གྱིས་འབད་བརྩོན་བྱས་ཡོད། བཙོན་ཁང་ནང་ལ་ལོ་བདུན་བསྟུད་མར་དྲིལ་བསྒྲགས་བྱས་པ་ཡིན་ལ། བཙོན་ཁང་ནང་ནས་མར་ཐོན་རྗེས་ལོ་བཞིའི་རིང་མཐོ་དམན་དྲག་ཞན་ཕོ་མོ་རྒན་གཞོན་སྲིད་དོན་ཆོས་ལུགས་སོགས་ཀྱི་དབྱེ་བ་མེད་པར་ཀུན་ལ་དྲིལ་བསྒྲགས་བྱས་ཡོད། ད་ཐེངས་༢༠༡༨ ཟླ་༡ ཚེས་༢༨ ཉིན་དངོས་སུ་འཛམ་གླིང་ཞི་བདེའི་ལས་འགུལ་འགོ་འཛུགས་རྒྱུ་ཡིན། བཀྲ་ཤིས་བདེ་ལེགས་,,ཞེས་གསུང་འདུག
དེ་བཞིན་ཆབ་སྲིད་ཀྱི་གནད་དོན་འོག་སོག་མཁར་བློ་གྲོས་ལགས་མི་ལོ་༢༡ རིང་བཙོན་འཇུག་དང་རྒྱ་གཞུང་གི་ཉེན་རྟོག་པའི་མནར་གཅོད་མྱངས་ཡོད་པ་རེད། ཐོག་མར་ཕྱི་ལོ་ ༡༩༩༣ ལོའི་ཟླ་ ༡ ཚེས་༡༧ ཉིན་སྒེར་འཁོན་ཞིག་གི་དབང་གིས་ནག་ཆུ་འབྲིང་རིམ་མི་དམངས་ཁྲིམས་ཁང་ཟེར་བས་ལོ་ ༡༥ ཡི་ཁྲིམས་ཐག་བཅད་དེ་གྲྭ་བཞི་བཙོན་ཁང་དུ་བཅུག་ཡོད་པ་དང་། ཕྱི་ལོ་ ༡༩༩༥ ལོའི་ཟླ་ ༣ ཚེས་ ༤ ཉིན་ བློ་གྲོས་རྒྱ་མཚོ་ལགས་ཀྱིས་བཙོན་ཁང་ནང་དུ་བཙོན་པ་༤༠ ༠ ལྷག་ཙམ་གྱི་སྣེ་ཁྲིད་ནས་ “བོད་རང་བཙན་ཡིན། རྒྱ་མི་བོད་ནས་ཕར་རྒྱུགས། རྒྱལ་བ་བསྟན་འཛིན་རྒྱ་མཚོ་སྐུ་ཚེ་ཁྲི་ལོར་བརྟན་པར་ཤོག བོད་མི་ས་ཡ་དྲུག་རྡོག་རྩ་གཅིག་སྒྲིལ་ཡིན།” ཞེས་སྐད་འབོད་བྱས་པ་དང་། ཁོ་རང་གིས་ལག་བྲིས་བྱས་པའི་ཡིག་ཆ་ ༣༠༠ ལྷག་ཙམ་བཀྲམས་པར་བརྟེན། ཉིན་གསུམ་ལས་མ་འགྱངས་བར་སྲོག་ཁྲིམས་གཅོད་རྒྱུ་ཐག་གཅོད་བྱས། ཡིན་ནའང་སྐབས་དེར་མཉམ་འབྲེལ་རྒྱལ་ཚོགས་ཀྱི་དམིགས་བསལ་ལྟ་རྟོག་ཚོགས་པའི་འགན་འཛིན་དང་། རྒྱལ་སྤྱིའི་ཉེས་ཡང་ཚོགས་པ་བཅས་ནས་གནོན་ཤུགས་སྤྲད་དེ་སྲོག་ཁྲིམས་ལོ་དྲུག་ལ་ཕྱིར་འགྱང་གིས་ཁྱོན་མི་ལོ་༢༡ རིང་མུ་མཐུད་བཙོན་འཇུག་བྱས་ནས། ཕྱི་ལོ་ ༢༠༡༣ ཟླ་ ༥ པའི་ནང་བཙོན་གྲོལ་ཐོབ་ཡོད་ཀྱང་བཟང་བཙོན་འོག་འགྲོ་འདུག་གི་རང་དབང་མེད་པར་ལོ་བཞིར་འདུག་དགོས་བྱུང་འདུག
ཕྱི་ལོ་ ༢༠༡༥ ལོར་རྒྱ་གཞུང་གི་དབང་ཡོད་གོ་སྒྲིག་འོག་བོད་ཤར་ཕྱོགས་རྫོང་ཁག་ཅིག་ཏུ་སྟག་གཟིག་གི་པགས་པ་གྱོན་བཅུག་སྟེ་གཞས་སྣ་འཁྲབ་སྟོན་དང་། མི་མང་ལ་ལྟད་མོ་ལྟ་རུ་བཅུག་ཡོད་པ་རེད། ཕྱི་ལོ་ ༢༠༡༦ ལོར་རྒྱ་གཞུང་གིས་སོག་རྫོང་དང་འབྲི་རུ་རྫོང་བཅས་ནས་བོད་ཀྱི་ས་ཁུལ་གཞན་དུ་སློབ་གཉེར་བྱེད་དུ་ཕྱིན་པའི་གྲྭ་བཙུན་རྣམས་ཕྱིར་རང་ཁྱིམ་དུ་ལོག་དགོས་པ་དང་། གལ་ཏེ་མ་ལོག་པ་ཡིན་ན་ཁྱིམ་མི་ཚོར་དབྱར་རྩྭ་དགུན་འབུ་བརྐོ་རུ་འཇུག་རྒྱུ་མིན་པ་མ་ཟད། ནང་མི་རྣམས་བཙོན་བཅུག་བྱ་རྒྱུ་ཡིན་པ་སོགས་བརྗོད་དེ་འཇིགས་སྐུལ་བྱེད་སྐབས། བློ་གྲོས་རྒྱ་མཚོ་ལགས་ཀྱིས་སློབ་གཉེར་བ་ཚོར་སློབ་སྦྱོང་བྱེད་པའི་རང་དབང་མེད་པར་བཙན་གྱིས་འབོད་འགུག་བྱེད་པ་ནི། རྒྱལ་སྤྱི་དང་རྒྱ་ནག་རང་གི་རྩ་ཁྲིམས་དང་མི་མཐུན་པའི་ཁྲིམས་མེད་ལུགས་མེད་ཀྱི་བྱ་སྤྱོད་ཅིག་ཡིན་པ་དང་། སློབ་གཉེར་བྱེད་བཞིན་པའི་གྲྭ་བཙུན་ཚོས་ཁྲིམས་དང་འགལ་བའི་ཉེས་པ་གང་ཡང་བསགས་མེད་ཅེས་ཞུ་འབོད་བྱས་ནས་སོག་རྫོང་དུ་ངོ་རྒོལ་བྱས་པར་བརྟེན། ཕྱི་ལོ་༢༠༡༦ ལོར་ཁོང་འཛིན་བཟུང་གིས་འབྲི་རུ་རྫོང་གི་རྩ་མདའ་བཙོན་ཁང་དུ་བཀག་ཉར་བྱེད་མྱོང་ཡོད་པ་རེད།
ཁོང་གི་སྔོན་མ་ཞིག་ལ་གསུང་དོན། མ་འོངས་ལོ་གཉིས་རྗེས་སུ་ལས་འཆར་འདི་ལྟར། དེ་སྔོན་ཆབ་སྲིད་བཙོན་པར་གློད་གྲོལ་བཏང་རྗེས་སྤྱི་ཚོགས་ཐོག་ཆབ་སྲིད་དབང་ཆ་ལོ་གསུམ་འཕྲོག་གི་ཡོད་ཀྱང་ད་ལྟ་ང་རང་ལོ་བཞི་ཙམ་ཞིག་འཕྲོག་སོང་། དེའི་དུས་ཚོད་དེ་ནི་སྤྱི་ལོ་༢༠༡༧ལོར་ཟླ་བ་༥་ཚེས་༢ ལ་དེའི་དུས་བཀག་དེ་ཚང་འགྲོ་གི་ཡོད་རེད། དེའི་དུས་བཀག་ཚང་བ་ནས་བཟུང་ང་རང་ཉིད་འདས་དོན་ཆབ་སྲིད་ཀྱི་ལས་ཀ་ཟེར་ན་འདྲ་ང་རང་བསམ་བློའི་ནང་གི་འཆར་གཞི་ཟེར་ན་འདྲ་གང་ལྟར་ཉིན་མོ་དེ་ནས་བཟུང་ལས་དོན་འགོ་བཙུགས་སྟེ་གོམས་བགྲོད་དང་འབོད་སྒྲ་སྒྲོགས་རྒྱུ་ཡིན། དེའི་འབོད་ཚིག་གཙོ་བོ་ག་རེ་ཡིན་ཟེར་ན། ༸འཛམ་གླིང་ཞི་བདེའི་དེད་དཔོན་ཆེན་པོ་༸རྒྱལ་བ་ བསྟན་འཛིན་རྒྱ་མཚོས་དབུ་ཁྲིད་སྟེ་འཛམ་གླིང་ཞི་བདེ་གཅིག་གྱུར་ཡོང་བ་བྱ་རྒྱུ་དང་། བོད་འདི་ཞི་བདེའི་ལྟེ་གནས་སུ་མངོན་འགྱུར་ཡོང་བ་བྱས་སྟེ། འཛམ་གླིང་ཡོངས་ཀྱི་སྐམ་མཚོ་མཁའ་གསུམ་གྱི་དམག་རྣམས་ཆིག་སྒྲིལ་གྱིས་གོ་ལ་ཡོངས་ལ་ཞབས་འདེགས་ཞུ་དགོས་ཟེར་བའི་འབོད་སྒྲ་དེ་ཡིན། གོམས་འགྲོས་དེ་ནི་སྤྱི་ལོ་༢༠༡༧ཟླ་བ་༥ པའི་ཚེས་༢ ཉིན་ནས་རྒྱལ་ས་ལྷ་སའི་པོ་ཏ་ལའི་ཐང་ཆེན་ནས་དབུ་བཙུགས་སྟེ་ག་བར་འགྲོ་ཐུབ་ཐུབ་སྐྱོད་རྒྱུའི་དམ་བཅའ་བརྟན་པོ་ཡོད་སྐོར་བཅས་གསུང་འདུག
བློ་གྲོས་རྒྱ་མཚོའམ་སོག་མཁར་བློ་གྲོས་ལགས་ནི་བོད་ལྗོངས་ནག་ཆུ་ས་ཁུལ་སོག་རྫོང་ཚ་དབྲོག་ཡུལ་ཚོའི་སོག་མཁར་གྲོང་སྡེ་ནས་ཡིན་ཞིང་། ད་ལྟ་དགུང་ལོ་ ༥༧ ཡིན་འདུག་པ་བཅས།།


text:
Tibetan:དབང་བཞིའི་ལམ་སྟན་ཐོག་གཅིག་ཏུ་བསྒོམ་པའི་རྣལ་འབྱོར་པས་
Contents
Full Title
Tibetan: །དབང་བཞིའི་ལམ་སྟན་ཐོག་གཅིག་ཏུ་བསྒོམ་པའི་རྣལ་འབྱོར་པས།
Wylie: /dbang bzhi'i lam stan thog gcig tu bsgom pa'i rnal 'byor pas/
Tibetan text
ཤོག་ལྷེ་༢༩༦ །བླ་མ་དམ་པའི་ཞབས་ལ་ཕྱག་འཚལ་ལོ། །དབང་བཞིའི་ལམ་སྟན་ཐོག་གཅིག་ཏུ་བསྒོམ་པའི་རྣལ་འབྱོར་པས། སྟན་བདེ་བ་ལ་ལུས་རྣམ་སྣང་གི་ཆོས་ཚང་བར་བཅའ། སྒོ་གསུམ་རང་གྲོལ་ཏུ་ལྷོད་དེ་བཞག །བསམ་པ་ཐམས་ཅད་ཡོངས་སྤངས་ནས། ཞེས་པའི་དོན་ཡིན་ནོ། །དེ་ནས་སྐྱབས་འགྲོ་སེམས་བསྐྱེད་བྱ། རང་ལྷ་གང་མོས་ཀྱི་ལྷར་མོས། །བླ་མ་སྤྱི་བོར་བསྒོམས་ལ།
ཤོག་ལྷེ་༢༩༧གུས་འདུད་དྲག་པོ་བྱས་ལ་རང་ལ་བསྟིམ། དེ་ནས་རླུང་རོ་ལན་གསུམ་བུས་ལ་རྟེན་དང་བརྟེན་པའི་དཀྱིལ་འཁོར་གསལ་གདབ་སྟེ། རྐང་མཐིལ་རྡོ་རྗེའི་ས་གཞི། སྤྱི་བོ་རྡོ་རྗེ་རྒྱ་གྲམ་གྱི་ཐོག །རྩིབས་མ་རྡོ་རྗེའི་རྭ་གུར། བ་སྤུ་མདའི་དྲྭ་བ། སེན་མོ་མེ་རི་རབ་ཏུ་འབར་བ། རྐང་པ་བགྲད་པའི་རླུང་གི་དཀྱིལ་འཁོར། སུམ་མདོ་མེ། ལྟོ་བ་ཆུ། སྙིང་ག་སའི་དཀྱིལ་འཁོར། སྒལ་ཚིགས་རེ་རབ། ལུས་འདོམ་གང་གྲུ་བཞི་མི་མཉམ་པ་མེད་ཚིགས་བརྒྱད། །སྤྱི་གཙུག །སྙིང་ག །བཤང་ཁ་རྣམས་སུ་ཁྲོ་བོ་བཅུ་གཅིག་གསལ་བཏབ་ན་ལེགས་གསུངས་སོ། པ་དཀྱིལ་འཁོར་གྲུ་བཞི། མིག་པཉྩ་རེ་ཁཱ། སོ་དྲྭ་བ་དྲྭ་ཕྱེད། ལྕེ་མཆུ་ལྷ་མོའ་ཆགས་སྟེང་། རྣ་བ་དལ་གྱི་རྒྱན། རྐང་བརྒྱད་ཀ་བ་བརྒྱད། སྙིང་གའི་རྩ་འདབ་ཀྱི་ཕྱོགས་བཞི་ནས་འབྱུང་བ་བཞིའི་རླུང་རྒྱུ་བ་སྒོ་བཞིའོ། །དེའི་དབུས་སུ་རང་གང་བསྒོམ་གྱི་གཞིའི་ཧེ་རུ་ཀ་བསྒོམས་ལ། དེའི་གསང་གནས་ཀྱི་འཁོར་ལོར་དོན་གྲུབ་ལྗང་གུ་གཡས་རལ་གྲི། གཡོན་དེས་ཡུ་བ་བྱས་པའི་དྲིལ་བུ་འཛིན་པས་ཡུམ་ལ་འཁྱུད་པ། ཡུམ་གྲི་གུག་དང་ཐོད་པ་འཛིན་པ་ཡབ་ལ་འཁྱུད་པའོ། །འཁོར་གྱི་ལྷ་མོ་སུམ་ཅུ་རྩ་གཉིས་སོ། །ལྟེ་བ་རིན་འབྱུང་སེར་པོ་གཡས་རིན་པོ་ཆེ། གཡོན་དེས་ཡུ་བ་བྱས་པའི་དྲིལ་བུ་འཛིན་པས་ཡུམ་ལ་འཁྱུད་པ། ཡུམ་གྲི་གུག་དང་ཐོད་པ་འཛིན་པས་ཡབ་ལའོ། དམ་ཚིག་སྒྲོལ་མ། ལྷ་མོ་དྲུག་ཅུ་རྩ་བཞིའོ། །སྙིང་གར་མི་བསྐྱོད་པ་སྔོན་པོ་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། ཡུམ་མ་མཱ་ཀི །གྲི་གུག་དང་ཐོད་པ་འཛིན་པས་ཡབ་ལའོ། །ལྷ་མོ་བརྒྱད་དོ། །མགྲིན་པར་་རིན་ཆེན་སྒྲོལ་མ། འོད་དཔག་མེད་དམར་པོ་པདྨ་དང་དྲིལ་བུས་ཡུམ་ལའོ། །ཡུམ་གོས་
ཤོག་ལྷེ་༢༩༨དཀར་མོ། གྲི་གུག་དང་ཐོད་པ་འཛིན་པས་ཡབ་ལའོ། །ལྷ་མོ་བཅུ་དྲུག་གོ །དཔྲལ་བར་རྣམ་སྣང་དཀར་པོ་འཁོར་ལོ་དྲིལ་བུས་ཡུམ་ལའོ། །ཡུམ་གྲི་གུག་ཐོད་པས་ཡབ་ལའོ། །ལྷ་མོ་སུམ་ཅུ་རྩ་གཉིས་སོ། །གཙུག་ཏོར་དུ་རྡོ་རྗེ་འཆང་དཀར་པོ་ཞི་བའི་ཉམས་ཅན། ཞབས་སྐྱིལ་ཀྲུང་ཆོས་འཆད་ཕྱག་རྒྱས་རྡོ་རྗེ་དྲིལ་བུ་འཛིན་པས་ཡུམ་ལའོ། །ཡུམ་གྲི་ཐོད་འཛིན་པས་ཡབ་ལའོ། །ལྷ་མོ་བཞིའོ། སངས་རྒྱས་སྤྱན་མ། །དེ་ལྟར་ལྷ་མོ་ཐམས་ཅད་སྐུ་མདོག་ཡབ་དང་མཐུན་པ། ཞབས་གཡོན་བརྐྱང་བ། གཡས་གྲི་གུག་གཡོན་ཐོད་པ་འཛིན་པའོ། །གྲུ་མོར་ཁ་ཾ་གའོ། །དེ་ལྟར་འཁོར་ལོ་དྲུག་གི་རྩ་རྣམས་ནི། རྩ་དང་ཡི་གེ་ཡུམ། དྭངས་མ་དང་རྡོ་རྗེ་དབྱིངས་མ། རླུང་ཡབ། དེ་བསྐྱེད་པའི་རིམ་པ་ཉོན་མོངས་རྣམ་རྟོག་གི་གཡའ་ཡིས་མ་གོས་པ་སྲས་ཏེ། སྣང་ཆ་ཐབས་འགག་མིད་ཡབ། སྟོང་པ་ཤེས་རབ་ཡུམ་སྐྱེ་མེད། དེ་གཉིས་དབྱེར་མེད་དམ་པ་སྐྱེ་འགགས་དབྱེར་མེད་བདེ་བ་ཆེན་པོ་སྲས་ཡིན་ནོ། །ཕྱག་མཚན་དེས་འགྲེའོ། །མིག་ཏུ་ས་སྙིང་རྣམ་སྣང་དང་འདྲ་བ། རྣ་བར་ཕྱག་རྡོར་མི་བསྐྱོད་པ་འདྲ་བ། སྣར་ནི་ནམ་མཁའི་སྙིང་པོ་རིན་འབྱུང་འདྲ་བ། ལྕེར་ནི་འཇིག་རྟེན་དབང་ཕྱུག་འོད་དཔག་མེད་འདྲ་བ། ལུས་སྒྲིབ་པ་རྣམ་སེལ་དོན་གྲུབ་འདྲ་བ། ཡིད་ཀུན་ཏུ་བཟང་པོ་རྡོ་རྗེ་འཆང་དང་འདྲའོ། །གོ་རིམ་བཞིན་ཏུ་གཟུགས་རྡོ་རྗེ་མ་ནས། ཆོས་དབྱིངས་དབང་ཕྱུག་མ་གྲི་ཐོད་འཛིན་པས་ཡབ་ལ་འཁྱུད་པའོ། །དེ་ཐམས་ཅད་ས་བོན་ལས་བསྐྱེད་མི་དགོས་ལ། དབང་བསྐུར། སྤྱན་དྲངས། གཤེགས་གསོལ་ཡང་མི་དགོས་ཏེ། སྒྲ་རྡོ་རྗེ། དྲི་རོ་རེག་བྱ་རྡོ་རྗེ་མའོ། །ཡུལ་དབང་གི་ལྷ་རྣམས་ཟླ་གདན་ལ་སྐྱིལ་ཀྲུང་གིས་བཞུགས་པའོ། །དེ་བརྒྱ་དང་བརྒྱད་ཅུའོ། །དེ་ཐམས་ཅད་ཀྱང་དབྱིངས་ཀྱི་སྟོང་གཟུགས་ལྷར་ཤར་བ་ཡིན་ཏེ། མེ་ལོང་གི་གཟུགས་བརྙན་བཞིན་དུ་བསྒོམ་མོ། །རང་བཞིན་གྱིས་གྲུབ་པ་དྲན་པས་བསྒོམ་པ་སྟེ། དེ་ལས་གཙོ་ཆེར་སྣང་སྟོང་གི་ཡེ་ཤེས་སྐྱེ་སྟེ། བུམ་དབང་གི་ལམ་མོ། །ལྷ་ཡི་ལུས་སུ་སེམས་དཔའ་ཡིས། །ཉི་མ་
ཤོག་ལྷེ་༢༩༩གཅིག་ཏུ་མ་ཆད་པར། །བསྒོམ་པས་ཡོངས་སུ་བརྟག་པར་བྱ། །རང་གཞན་དོན་ནི་རབ་བསྒྲུབ་ཕྱིར། །འཁོར་བ་ཐབས་གཞན་ཡོད་མ་ཡིན། ཞེས་པའི་དོན་བཤད་ཟིན་ཏོ། །དེ་ནས་བཤང་སྒོའི་མེས་ལྟེ་བའི་ཨ་ཐུང་འབར་ཏེ། གཏུམ་མོའ་མེ་རྣམ་པ་གསལ་བ། རེག་བྱ་ཚ་བ། རང་བཞིན་མཉེན་པ་སྟེ་ཆོས་གསུམ་ལྡན་ཏུ་འབར་བས་ལྷ་རྣམས་མུན་ཁུང་དུ་སྒྲོན་མེ་བཏེག་པ་ལྟར་གསལ་ལ་མི་འཛིན་པའི་ངང་ནས་མེ་ཇེ་རིང་བཏང་ཞིང་། ཁ་སྦྱོར་འོག་རླུང་ཅུང་ཟད་བརྟན་པས་བསྒོམས་ཏེ། དེ་ལས་གཙོ་ཆེར་གསལ་སྟོང་གི་ཡེ་ཤེས་སྐྱེ་སྟེ་གསང་དབང་གི་ལམ་མོ། །མར་མེའི་རྩེ་མོ་རབ་བཅིངས་དང་། ཞེས་པའི་དོན་བཤད་ཟིན་ཏོ། །དེ་ནས་ཡེ་ཤེས་ཀྱི་མེས་གཙུག་ཏོར་གྱི་འཁོར་ལོའ་ནུས་པས་ཧཾ་བཞུ་ནས། བྱང་ཆུབ་ཀྱི་སེམས་འཛག་པ་རིགས་གཉིས་ཏེ། མུ་ཏེག་གི་ཕྲེང་བ་ལྟ་བུ་དང་། བ་ཐག་གི་ཕྲེང་བ་ལྟ་བུ་གཉིས་ལས། གང་མོས་ཀྱིས་བསྒོམས་ལ། དེ་ལས་གཙོ་ཆེར་བདེ་སྟོང་གི་ཡེ་ཤེས་སྐྱེའོ། །ཆུ་བོའ་རྒྱུན་ནི་རབ་འབབས་ལྟར། ཞེས་པའི་དོན་ཏོ། །ཤེས་རབ་ཡེ་ཤེས་ཀྱི་དབང་གི་ལམ་མོ། །རྟག་ཏུ་དེ་ཉིད་རྣལ་འབྱོར་པས། །ཉིན་དང་མཚན་ཏུ་མཉམ་པར་གཞག །ཅེས་པའི་དོན་ནི། དེ་ཐམས་ཅད་ཡབ་དང་། ཡབ་ཀྱི་གསང་བའི་ཕྱག་མཚན་དང་། ཡུམ་གྱི་ཁ་ཾ་ག་དང་། དྭངས་མ་དང་། རླུང་དང་། སྣང་གསལ་རེག་བད་རྣམས་ནི་ཐབས་འགག་མེད་དམ་གཟུགས་སྐུ་ཡིན་ལ། ཡུམ་དང་། ཡུམ་གྱི་གཡས་ཀྱི་ཕྱག་མཚན་དང་། རྩ་དང་། ཡི་གེ་དང་། རང་བཞིན་སྟོང་པ་རྣམས་སྐྱེ་མེད་ཆོས་སྐུ་ཡིན་ལ། དེ་རྣམས་ཀྱིས་བསྐྱེད་པའི་རིམ་པ་རྣམ་ཤེས་ཚོགས་བརྒྱད་ཉོན་མོངས་རྣམ་རྟོག་གི་གཡའ་གང་གིས་ཀྱང་མ་གོས་པ། གཉུག་མ་བྱང་ཆུབ་ཀྱི་སེམས་དང་། ཐོད་པ་དང་རུས་རྒྱན་རྣམས་ནི་སྐྱེ་འགགས་མེད། རང་སྟོང་ཕྱག་རྒྱ་ཆེན་པོ་ངོ་བོ་ཉིད་སྐུ་ཡིན་ནོ། །མདོར་ན་མ་དག་པ་སྲིད་པ་འཁོར་བའི་ཆོས། སྣོད་བཅུད་ཐམས་ཅད་
ཤོག་ལྷེ་༣༠༠དག་པ་ལྷ་དང་གཞལ་ཡས་ཁང་ཡིན་ཞིང་། དེ་ཐམས་ཅད་ཀྱང་སྣང་བ་སྣང་སྟོང་། གསལ་བ་གསལ་སྟོང་། རིག་པ་རིག་སྟོང་། བདེ་བ་བདེ་སྟོང་། ཐམས་ཅད་རང་སྟོང་ཕྱག་རྒྱ་ཆེན་པོའ་རང་བཞིན་ཏུ་གདོད་ནས་དག་པའི་གཉུག་མ་དེར་ཤེས་ཀྱི་དྲན་པས་མ་ཡེངས་པ་ཙམ་བསྒོམ་པ་ཡིན་གྱི་བློས་བཅས་པས་བསྒོམ་དུ་མེད་དོ། །དེ་ལས་རང་གྲོལ་གྱི་ཡེ་ཤེས་སྐྱེ་སྟེ་དབང་བཞི་པའི་ལམ་མོ། །སྒོམ་མེད་སྒོམ་པ་པོའང་མེད། ཅེས་དང་། སྔགས་དང་ལྷ་ནི་ཡང་དག་གནས། ཞེས་པའི་དོན་ནི་བཤད་ཟིན་ཏོ། །རིམ་པ་གཉིས་དབྱེར་མེད་དུ་བསྒོམ་པའི་མན་ངག་ཅེས་ཀྱང་བྱ། དབང་བཞིའི་ལམ་གདན་ཐོག་གཅིག་ཏུ་བསྒོམ་པའི་མན་ངག་ཅེས་ཀྱང་བྱ། གཉུག་མ་དྲན་གསལ་ཞེས་ཀྱང་བྱ། སློབ་དཔོན་ངག་གི་དབང་ཕྱུག་གྲགས་པའི་ཐུགས་དམ་གྱི་བཅུད་རྗེ་འབྲོག་མི་ལ་གནང་བའོ། །མན་ངག་གི་གནད་ཐམས་ཅད་ཀྱང་བསྟན་ཟིན་ཏོ། །བརྒྱུད་པ་ནི། །རྗེ་བཙུན་མ་སྒྲོལ་མས་ངག་གི་དབང་ཕྱུག་གྲག་པ་ལ། རྗེ་འབྲོག་མི། མཁོན་དཀོན་མཆོག་རྒྱལ་པོ། །བླ་མ་ཤངས་པ། མཁོན་ཀུན་དགའི་སྙིང་པོ། །རྗེ་བཙུན་གྲགས་པ་རྒྱལ་མཚན། ལོ་ཙཱ་བ་ཆེན་པོ། །བླ་མ་ལུང་ཕུ་བ། བཀྲས་ལུང་པ། མཁས་གྲུབ་ཆོས་རྗེ་ལའོ།


text:
ཟླ་5ཚེས་20ཉིན། གསར་འགོད་པས་ཀྲུང་གོ་བོད་རིག་པ་ཞིབ་འཇུག་ལྟེ་གནས་ཀྱིས་གཙོ་གཉེར་བྱས་པའི་རྒྱལ་ཡོངས་བོད་རིག་པའི་ལས་དོན་མཐུན་སྦྱོར་ཚོགས་འདུ་ཐེངས་ལྔ་པའི་ཐོག་ནས་ཤེས་རྟོགས་བྱས་པར། 《བཀའ་བསྟན་དཔེ་བསྡུར་མའི་གློག་རྡུལ་འཕྲུལ་དེབ་》དང་《དུང་དཀར་བློ་བཟང་འཕྲིན་ལས། སྤྲུལ་སྐུ་ཞིག་ནས་དགེ་རྒན་ཆེ་མོ་བའི་མི་ཚེའི་ལམ་བུ་》ཞེས་པའི་བརྙན་དེབ་པར་ཕུད་ཀྱི་འགྲེམས་སྤེལ་མཛད་སྒོ་པེ་ཅིང་དུ་གཉེར་བ་རེད།
《བཀའ་བསྟན་དཔེ་བསྡུར་མའི་གློག་རྡུལ་འཕྲུལ་དེབ་》ནི་ཀྲུང་གོའི་བོད་རིག་པ་དཔེ་སྐྲུན་ཁང་གིས་དཔེ་སྐྲུན་བྱས་པའི་《བཀའ་འགྱུར་》དང་《བསྟན་འགྱུར་》དང་དེ་བཞིན་《རྙིང་མ་རྒྱུད་འབུམ》《ཆོས་མངོན་པའི་བསྟན་བཅོས་ཡེ་ཤེས་ལ་འཇུག་པ་》《ཆོས་མངོན་པ་བྱེ་བྲག་ཏུ་བཤད་པ་ཆེན་པོ་》སོགས་རྩོམ་སྒྲིག་བྱས་ནས་གྲུབ་པ་ཞིག་རེད། གློག་རྡུལ་པར་གཞིས་དཔེ་ཆ《བཀའ་བསྟན་དཔེ་བསྡུར་མ》ལ་ཞིབ་བསྡུར་དང་དག་བཅོས་ནན་ཏན་བྱས་ཏེ་དེའི་ནང་དོན་གྱི་ཆ་ཚང་རང་བཞིན་དང་དབང་གྲགས་རང་བཞིན་འགན་ལེན་བྱས་པ་མ་ཟད། ད་དུང་པར་དབྱིབས་དང་། པར་ངོས། ཡིག་གཟུགས། ཡི་གེ་ཆེ་ཆུང་སོགས་ཐད་དཔེ་ཆ་དང་གཅིག་མཚུངས་ཡོང་བའང་བྱས་ཡོད། དེའི་ལྟ་ཀློག་ཡོ་བྱད་ཀྱིས་ཀློག་པ་པོར་མགྱོགས་མྱུར་དང་སྤུས་ལེགས་ཀྱི་ལྟ་ཀློག་ལག་ཆ་ཞིག་མཁོ་འདོན་བྱས་ཏེ་རྩིས་འཁོར་ཐོག་ནས་《བཀའ་བསྟན་འགྱུར་》ནང་བསྡུས་པའི་གསུང་རབ་ཀྱི་མ་དཔེ་ལྟ་ཀློག་བྱེད་ཐུབ་པ་དང་ཆབས་ཅིག་ནང་དོན་ཆ་ཚང་དཔྱད་འཚོལ་ཡང་བྱེད་ཐུབ་པས་མཁས་དབང་དང་གྲྭ་བཙུན་རྣམ་པར་སྦྱོང་སྤྱོད་དང་། ཞིབ་འཇུག་ཐད་སྟབས་བདེ་བསྐྲུན་ཡོད། 《བཀའ་བསྟན་འགྱུར་》གློག་རྡུལ་པར་གཞིས་སྤྱད་པའི་བོད་ཡིག་གི་ཡིག་གཟུགས་ཧ་ཅང་མཛེས་པོ་ཡོད་པས་མིག་སྔའི་ཁྲོམ་རའི་ཐོག་བོད་ཡིག་སྤྱི་ཡོངས་པར་སྒྲིག་གི་མཛེས་ཆ་ཆེ་ཤོས་ལྡན་པའི་བོད་ཡིག་ཡིག་གཟུགས་ཤིག་རེད།
《དུང་དཀར་བློ་བཟང་འཕྲིན་ལས། སྤྲུལ་སྐུ་ཞིག་ནས་དགེ་རྒན་ཆེ་མོ་བའི་མི་ཚེའི་ལམ་བུ་》ཞེས་པའི་དེབ་དེ་ནི་མཁས་དབང་དུང་དཀར་བློ་བཟང་འཕྲིན་ལས་མཆོག་སྐུ་འཁྲུངས་ནས་ལོ་དགུ་བཅུ་འཁོར་བར་དྲན་གསོ་ཞུ་བའི་བརྩམས་ཆོས་ཤིག་རེད། རྩོམ་ཡིག་དང་པར་རིས་ཕུན་སུམ་ཚོགས་པའི་བརྙན་དེབ་དེ་ཁོང་སྐུ་ཚོ་ཞུགས་སྐབས་ཀྱི་རྩ་ཆེའི་པར་རིས་150ལྷག་ཙམ་དང་རིགས་གཅིག་མཁས་ཅན་དང་། མཁས་དབང་། ཁོང་གི་བུ་ཕྲུག་བཅས་ཀྱིས་བྲིས་པའི་རྗེས་དྲན་རྩོམ་ཡིག་ལས་གྲུབ་ཡོད། ལྷག་པར་དུ་དེབ་དེས་བོད་རིགས་ཀྱི་སྲོལ་རྒྱུན་ཤེས་ཡོན་ཅན་ཞིག་གི་སྤྱིར་བཏང་མིན་པའི་མི་ཚེ་ཧྲིལ་པོ་གསོན་ཉམས་དོད་ལ་ཇི་མ་ཇི་བཞིན་དུ་མཚོན་ཡོད། མཁས་དབང་དུང་དཀར་བློ་བཟང་འཕྲིན་ལས་མཆོག་1927ལོར་སྐུ་འཁྲུངས་ཤིང་། དགུང་ལོ་5ཕེབས་སྐབས་བཀྲ་ཤིས་ཆོས་གླིང་དགོན་གྱི་དུང་དཀར་སྤྲུལ་སྐུ་སྐུ་ཕྲེང་བརྒྱད་པའི་ཡང་སྲིད་ལ་ངོས་འཛིན་གནང་། དགུང་ལོ་20ལ་ཕེབས་སྐབས་ཁོང་ལ་བོད་བརྒྱུད་ནང་བསྟན་ཆོས་ལུགས་དགེ་ལུགས་པའི་མཚན་གནས་མཐོ་ཤོས“དགེ་བཤེས་ལྷ་རམས་པའི”མཚན་གནས་ཐོབ་པ་དང་། དགུང་ལོ་24ལ་ཕེབས་སྐབས་སྔགས་རྒྱུད་ཀྱི་སྔགས་རམས་པའི་མཚན་གནས་ཨང་གཉིས་པ་ཐོབ་པ། དགུང་ལོ་28ལ་ཕེབས་སྐབས་རྒྱུད་སྟོད་ཀྱི“དགེ་བསྐོས”ལ་བདམས་པ་བཅས་བོད་བརྒྱུད་ནང་བསྟན་ཆོས་ལུགས་མདོ་སྔགས་ལ་སྦྱངས་པ་མཐར་ཕྱིན་མཛད་ནས་གྲུབ་འབྲས་ཆེན་པོ་ཐོབ་ཡོད། མཁས་དབང་དུང་དཀར་འཕྲིན་ལས་མཆོག་གིས་ཡུན་རིང་ནང་བོད་རིག་པ་སློབ་ཁྲིད་དང་ཞིབ་འཇུག་ལས་དོན་ལ་གཞོལ་ནས་རིག་གཞུང་ཐད་གཡུར་ཟའི་གྲུབ་འབྲས་ཐོབ་པ་མ་ཟད། ད་དུང་བོད་ཀྱི་རིག་གནས་སྔོག་འདོན་དང་། ལེགས་སྒྲིག དར་སྤེལ་བཅས་ཐད་ལེགས་སྐྱེས་ཆེན་པོ་ཕུལ་ཡོད། ལྷག་དོན་དུ་བོད་རིག་པའི་ཞིབ་འཇུག་བྱ་གཞག་ཐད་ཤེས་ལྡན་པ་འབོར་ཆེན་ཞིག་གསོ་སྐྱོང་གནང་ནས་བོད་རིག་པའི་ཁོངས་གཏོགས་སུ་མཚན་སྙན་གྲགས་ཆེན་པོ་ཡོད། ཁོང་གིས་བརྩམས་པའི་《བོད་ཀྱི་ཆོས་སྲིད་ཟུང་འབྲེལ་ལམ་ལུགས་》དང་《དུང་དཀར་ཚིག་མཛོད་ཆེན་མོ་》སོགས་ནི་རྗེས་རབས་པ་ཚོར་བཞག་པའི་བསམ་བློའི་རིག་གནས་ཀྱི་ཤུལ་བཞག་རྩ་ཆེན་ཞིག་རེད།


text:
སེར་བྱེས་རིག་མཛོད་ཆེན་མོ།
དུས་རབས་ཉེར་གཅིག་པ་བརྡ་འཕྲིན་གྱི་དུས་རབས་འདིར་འོད་རླབས་ཀྱི་འགྲོས་དང་འགྲོགས་ཏེ། ཚན་རྩལ་གྱི་ཤེས་རིག་རབ་ཏུ་དར་བས། མི་རྣམས་ཀྱིས་རང་རིགས་ཀྱི་རིག་གཞུང་དང་ཤེས་རིག་དག་ཀྱང་བརྡ་འཕྲིན་གྱི་ལམ་དུ་སྐྱེལ་ཏེ་སྲུང་སྐྱོབ་དང་། འཕེལ་རྒྱས། དར་སྤེལ་ལ་རེམ་བཞིན་པའི་སྐབས་འདིར། རང་རེའི་གངས་ཅན་པའི་ཆོས་དང་རིག་གཞུང་དག །ཟླུམ་གཟུགས་ཀྱི་གོ་ལ་འདིར་ཡུན་རིང་གནས་པ་དང་། འཕྲིན་ལས་ཀྱི་འཇུག་པ་རླབས་རྡུལ་གྱི་འགྲོས་དང་མཉམ་པ་ཡོང་སླད། འདི་ག་སེར་བྱེས་གྲྭ་ཚང་ནས་ཀྱང་འཕྲུལ་དེབ་དང་། སློབ་ཁྲིད་སྐོར་གྱི་སྒྲ་མཛོད། བརྙན་མཛོད་བཅས་ལས་གྲུབ་པའི་རིག་མཛོད་ཀྱི་དྲ་ཚིགས་འདི་སྒོ་འབྱེད་བྱས་པ་ལགས་ན། གངས་ཅན་པའི་ཆོས་དང་རིག་གཞུང་ལ་མོས་པའི་རིས་མེད་སྐྱེ་བོ་རྣམས་ཀྱིས་ཐུགས་འདོད་ལྟར་ལོངས་སྤྱོད་རྒྱུ་དང་། བསམ་ཚུལ་སོགས་གང་ཡོད་འཛེམ་མེད་དུ་གནང་བ་དང་། གསུང་རབ་ཀྱི་གླེགས་བམ་དག་གཙོ་བྱས་པའི་འཕྲུལ་དེབ་གང་མང་རིན་མེད་དུ་འགྲེམས་སྤེལ་བྱེད་ཀྱིན་ཡོད་པ་དག། iPad,iPhone & iPod Touch སོགས་ཀྱི་ནང་དུ་ཐུགས་འདོད་ལྟར་ཕབ་ལེན་དང་གཟིགས་ཀློག་གནང་རོགས།
དྲ་ཚིགས།: www.serajeyrigzodchenmo.org གློག་འཕྲིན་ཁ་བྱང་། serajeyrigzodchenmo@gmail.com
བུ་སྟོན་རིན་ཆེན་གྲུབ།
བུ་སྟོན་རིན་ཆེན་གྲུབ་ནི། ཕྱི་ལོ་ ༡༢༩༠ ལོར་གཙང་སྟོད་ཁྲོ་ཕུའི་ཕྱོགས་ཀྱི་ཤབ་སྨད་སྒོམ་གནས་ཞེས་བྱ་བའི་ཡུལ་དུ་ཡབ་བླ་མ་བྲག་སྟོན་རྒྱལ་མཚན་དཔལ་བཟང་དང༌། ཡུམ་སློབ་དཔོན་མ་བསོད་ནམས་འབུམ་གཉིས་ཀྱི་སྲས་སུ་སྐུ་འཁྲུངས།
དགུང་ལོ་ལྔ་པ་ནས་མ་ཡུམ་ལས་ཡི་གེའི་སྦྱོར་ཀློག་དང་། དཔོན་རྒྱམ་སེང་ལས་རྩིས་དང་ཡི་གེའི་རིག་པ་ལ་སྦྱངས། དགུང་ལོ་བདུན་པར་ཁྲོ་ཕུ་བསོད་ནམས་སེང་གེའི་དྲུང་དུ་ཐེག་ཆེན་སེམས་བསྐྱེད་ཞུས།
དགུང་ལོ་བརྒྱད་པར་ཁྲོ་ཕུ་བ་དེ་ཉིད་ལས་ས་ལུགས་ཀྱི་བདེ་མཆོག་དྲིལ་བུ་བའི་དབང་བཞི་རྫོགས་པར་ཞུས་པ་དང་། གཞན་མན་ངག་ཟབ་ཆོས་ཀྱང་གསན། ཉིད་ཀྱི་མེས་པོ་བླ་ཆེན་ཚུལ་ཁྲིམས་དཔལ་བཟང་གི་སྤྱན་སྔར་གསང་བ་སྙིང་པོ་དང་། དགོངས་འདུས་ལ་སོགས་པའི་རྒྱུད། སྤར་ཁབ་ལ་སོགས་པའི་འགྲེལ་པ། མདོར་ན་གསང་སྔགས་རྙིང་མའི་རྒྱུད་འགྲེལ་པ་འགྲེལ་བཤད་གནུབས་པ་ནས་བརྒྱུད་པ་ཆ་ཚང་དང་། རྫོགས་པ་ཆེན་པོ་ཀུན་བྱེད་སྔ་འགྱུར་ལྔ། ཕྱིས་འགྱུར་བཅུ་གསུམ། སེམས་སྡེ་མ་བུ་བཅོ་བརྒྱད། ཀློང་སྡེའི་སྐོར་ལ་སོགས་པ། ཞི་བྱེད་རྒྱུད་ཕྱི་མ་ལ་སོགས་པ་དང་། གུ་རུའི་གཏེར་མ་ལ་སོགས་པའི་ཆོས་སྐོར་རྣམས་གསན། གཞན་ཡང་སྨན་དཔྱད། བཟོ་རིག །བཅུད་ལེན། མཁྱུད་སྤྱད་ལ་སོགས་པ་མང་པོ་གསན།
དགུང་ལོ་བཅོ་བརྒྱད་པ་ ༡༣༠༧ ལ་ལོ་ཙཱའི་མཁན་བརྒྱུད་འཛིན་པའི་ཁྲོ་ཕུའི་མཁན་ཆེན་རིན་ཆེན་སེང་གེ་དཔལ་བཟང་དང་། མཁས་མཆོག་ཚད་མའི་སྐྱེས་བུའམ་སློབ་དཔོན་རིགས་ཐིགས་པའི་དྲུང་ནས་རབ་བྱུང་དང་དགེ་ཚུལ་དུ་བསྒྲུབས། མཁན་པོ་དེ་ཉིད་ལས་སེམས་བསྐྱེད་དང་ཕར་ཕྱིན་སོགས་ཞོར་ཉན་དུ་མཛད། སློབ་དཔོན་ཚད་མའི་སྐྱེས་བུའམ་བསོད་ནམས་མགོན་གྱི་དྲུང་དུ་ཐོག་མར་ཕར་ཕྱིན་འགྲེལ་ཆུང་ལ་ཐུགས་སྦྱོང་མཛད། དེ་ནས་ཕར་ཕྱིན་དང་འདུལ་བ་ཚད་མའི་གཞུང་སོགས་གསན་ཏེ་ལོ་གཉིས་ཙམ་གྱི་རིང་ཉིན་མོ་གསོལ་བ་དལ་ལྷོད་ཀྱིས་བཞེས་ལོང་དང༌ན་བཟའ་རལ་པའང་འཚེམ་ལོང་མེད་ལ། མཚན་མོ་དཀར་མེའི་འོད་ལ་དཔེ་གཟིགས་མཛད་པ་སོགས་བརྩོན་པ་ཆེན་པོ་མཛད། གཞན་ཕར་ཕྱིན་རྔོག་ལུགས། འབྲོམ་ལུགས། ཁུ་ལུགས། དེ་དག་གི་རྒྱབ་ཆོས་ཉི་ཁྲི་སྣང་བ་སོགས་ཕར་ཕྱིན་དང་། སྤྱོད་འཇུག་ལ་སོགས་པའི་མདོ་སྡེའི་སྐོར། མདོ་རྩ་དང་མེ་ཏོག་ཕྲེང་རྒྱུད་ལ་སོགས་འདུལ་སྐོར་རྣམས་ཀྱང་ཞོར་ཉན་དུ་མཛད་པ་དང་། གཞན་སློབ་དཔོན་ཚད་མའི་སྐྱེས་བུ་དེ་ཉིད་ལས་ཕྱག་ཆེན་བརྡའི་སྐོར། སེམས་ཉིད་ངལ་གསོའི་སྐོར། མན་ངག་བརྒྱ་རྩའི་སྐོར་སོགས་མན་ངག་གི་སྐོར་མང་པོའང་ཞོར་ཉན་དུ་གསན། ཉིད་ཀྱི་བླ་མ་ཡང་རྩེ་བ་རིན་ཆེན་སེང་གེ་ལས་དྲིལ་བ་པའི་དབང་དང་རྩ་རྒྱུད་ལ་སོགས་པའི་བདེ་མཆོག་གི་སྐོར། བདེ་ཆེན་གྱི་དབང་བཀའ་དང་རྒྱུད་ཀྱི་བཤད་བཀའ་སོགས་བདེ་རལ་གཅིག་གི་སྐོར། དགྲ་ནག་ཞང་ལུགས་དང་འཇིགས་བྱེད་སྐྱོ་ལུགས་ཀྱི་དབང་བཀའ་སོགས་གཤིན་རྗེའི་གཤེད་ཀྱི་སྐོར། འཁོར་ཆེན་གྱི་དབང་བཀའ་སོགས་གསན། གཞན་སློབ་དཔོན་དོན་གྲུབ་དཔལ་དང་། ཉིད་ཀྱི་ཡབ་བླ་མ་བྲག་སྟོན་རྒྱལ་མཚན་དཔལ་བཟང་པོ་སོགས་ལས་ཀྱང་ཟབ་ཆོས་མང་པོ་གསན།
དགུང་ལོ་ཉེར་གཅིག་པར་ཡབ་བླ་མ་བྲག་སྟོན་པ་དང་ལྷན་ཅིག་ཏུ་དབུས་གཙང་གི་ཆོས་སྡེ་ཆེན་པོ་རྣམས་སུ་གྲྭ་སྐོར་མཛད། དབུས་ནས་མཁས་པ་ཤཱཀྱ་གཞོན་ནུ་དང་། ཁ་རག་བྱང་གཞོན། གཙང་ནས་མཁས་པ་དཔལ་ལྡན་སེང་གེ་དང༌། འཇམ་སྐྱ་སོགས་དང་ལུང་རིགས་ཀྱིས་བརྒལ་བརྟག་གནང་བས། མཁས་པའི་ཁྲོད་དུ་ཕ་སྟོན་པ་ལ་བུའང་སྟོན་པ་བྱུང་འདུག་ཅེས་བུ་སྟོན་ཞེས་པའི་མཚན་ཡང་དེ་ནས་ཐོགས་པར་བཤད།
དགུང་ལོ་ཉེར་གསུམ་པ་ ༡༣༡༢ ལོར་པཎ་ཆེན་གྱི་མཁན་བརྒྱུད་བཞི་པ་མཁན་ཆེན་གྲགས་པ་གཞོན་ནུ་དང༌། སློབ་དཔོན་ལས་བྱེད་པ་བསོད་ནམས་གྲགས་པ། སློབ་དཔོན་གསང་སྟེ་སྟོན་པ་འདུལ་འཛིན་བསོད་ནམས་བཟང་པོ། དད་པའི་དགེ་འདུན་དཀོན་མཆོག་བཟང་པོས་ཐོག་དྲངས་པ་ཉི་ཤུ་རྩ་གཉིས་ཀྱི་དབུས་སུ་བསྙེན་པར་རྫོགས་པ་མཛད། མཁན་པོ་དེ་ལ་སོ་ཐར་གྱི་མདོ་སོགས་གསན་པ་དང་ཤེར་སྙིང་མདོ་སྒྲུབ་སོགས་ཞོར་ཉན་དུ་མཛད། སློབ་དཔོན་བསོད་ནམས་གྲགས་པ་ལས་འདུལ་བ་མདོ་རྩ་ལ་བྱ་ཊཱིཀ་བཏབ་པའི་བཤད་བཀའ་སོགས་གསན།
ཁྲོ་ཕུར་ཕར་ཕྱིན་དང༌། འདུལ་བ། མངོན་པ་བཅས་ཀྱི་འཆད་ཉན་ལེགས་པར་མཛད། ཆོས་སྒང་ལ་ཕར་ཚད་བསྡུས་གསུམ་དང་། མངོན་པ་ཀུན་བཏུས་ལ་སོགས་པ་ལ་བཤད་པའི་རྐང་མཛད། ཆོས་བར་ལ་འཁྲེན་བྲག་ལུང་། ཉང་རོ་ཤུག་པ་རི། ཁྲོ་ཟངས་ཁ་སོགས་སུ་ཕར་ཚད་མངོན་པ་ལ་སོགས་པའི་བཤད་པ་དང་ཞར་ཆོས་གང་མང་གནང་བ་དང་། དགེ་སློང་དགེ་ཚུལ་རབ་བྱུང་དགེ་བསྙེན་ལ་སོགས་ཁྲི་ཕྲག་ཏུ་ལོངས་པའི་མཁན་སློབ་མཛད།
དེ་ནས་ཐར་པ་གླིང་དུ་ཕེབས་ནས་ལོ་ཙཱ་བ་ཆེན་པོ་ཐར་ལོ་ཉི་མ་རྒྱལ་མཚན་སློབ་དཔོན་དུ་བསྟེན་ནས་ལོ་བཞི་ལྷག་ལ་སྒྲ་ཙནྡྲ་པ་དང་ཀ་ལཱ་པའི་མདོ་འགྲེལ་དང་བཅས་པར་སྦྱངས་པ་དང་ཆབས་ཅིག་སྙན་ངག །སྡེབ་སྦྱོར། ཟློས་གར། མངོན་བརྗོད་སོགས་ལའང་སྦྱངས། རྒྱ་གར་སོགས་སུ་ཕེབས་མ་མྱོང་ནའང་རྒྱ་གར་ཤར་ནུབ་དང༌། ཁ་ཆེ། སིངྒ་གླིང་ལ་སོགས་པའི་ཡི་གེའི་རིགས་མི་འདྲ་བ་མཁྱེན་པའི་ལོ་ཙཱ་བར་གྱུར། བཀའ་དང་བསྟན་བཅོས་མང་དག་ཅིག་བོད་བསྒྱུར་མཛད།
གསུང་ངག་རིན་པོ་ཆེ་ལས་དུས་འཁོར་གྱི་དབང་གོང་མ་སོགས་ཞུས་ཏེ། འདག་སྦྱར་གྱིས་སྐུ་མཚམས་ལ་རྩེ་གཅིག་ཏུ་སྒོམ་པའང་མཛད། གཞན་ཡང་སྦྱོར་བ་དྲུག་དང་རྒྱུད་ཕྱི་མ་སོགས་དུས་འཁོར། རྡོ་རྗེ་སྙིང་འགྲེལ་ལ་སོགས་པ་ཐུན་མོང་དང་ཐུན་མོང་མིན་པའི་ཆོས་དུ་མ་གསན་པ་དང་། བླ་མ་དམ་པ་དཔལ་ལྡན་སེང་གེ་ལས་དུས་འཁོར་གྱི་དབང་བཀའ་རྭ་འབྲོའི་དགོངས་པ་གཅིག་ཏུ་དྲིལ་བ་སོགས་དབང་བཀའ་མང་དུ་ཞུས།
གཞན་དུས་འཁོར་ལ་ཐུགས་སྦྱོང་མཛད་ཕྱིར་དབོན་པོ་རྡོ་རྗེ་རྒྱལ་མཚན་གྱི་དྲུང་ནས་དུས་འཁོར་གྱི་བཤད་བཀའ་རྭ་འབྲོའི་དགོངས་པ་གཅིག་ཏུ་དྲིལ་བ་ལ་སོ་སོའི་བཞེད་ཚུལ་དང་བཅས་པ། མན་ངག་ལག་ལེན་གྱི་གནད། དུས་འཁོར་ཆ་ལག་མ་ཚང་བ་མེད་པར་གསན་པས་དུས་འཁོར་ལ་མཁས་པར་གྱུར་པས་ཕྱིས་བྱོན་བོད་ཀྱི་མཁས་པ་རྣམས་ཀྱི་ནང་ནས་དུས་འཁོར་ལ་མཁས་པ་བུ་དོལ་གཉིས་ཞེས་གྲགས་པ་བྱུང་། བླ་མ་དེ་ཉིད་ལ་འཇམ་དཔལ་རྩ་རྒྱུད་སོགས་རྒྱུད་དང་སྒྲུབ་ཐབས་གང་མང་ཡང་གསན། བླ་མ་བི་བྷཱུ་ཏི་དཱ་པ་ལས་གཏུམ་མོ་འབར་འཛག་གི་གདམས་པ་སོགས་མན་ངག་མང་པོ་གསན། གཞན་བླ་མ་ཀུ་མཱ་ར་སི་ངྡྷི་ལས་བཀའ་གདམས་པའི་ལུགས་ཀྱི་མན་ངག་མང་དུ་གསན།
དགུང་ལོ་སོ་གཅིག་པར་སྐུ་ཞང་གྲགས་པ་རྒྱལ་མཚན་གྱིས་གདན་དྲངས་པ་ལྟར་ཞ་ལུ་ཆོས་སྡེའི་གདན་ས་བཟུང་། སྔགས་དང་མཚན་ཉིད་ཀྱི་བཤད་གྲྭ་བཙུགས་ནས་ལོ་ངོ་སོ་དྲུག་ལ་ཆོས་འཆད་གནང་། ཆོས་སྡེ་ཆེན་པོར་དགེ་འདུན་ཚོགས་པ་སུམ་སྟོང་བརྒྱད་བརྒྱ་རེ་ཙམ་གྱི་ཚོགས་དཔོན་མཛད།
ཇོ་བོ་རྗེས་བྱིན་གྱིས་བརླབས་པའི་གནས་ཞ་ལུ་རི་ཕུག་ཏུ་སྤེ་ཆུང་གཅིག་ཡོད་པ་ལ་གཞི་བྱས་ནས་གཙུག་ལག་ཁང་དགེ་འདུན་གྱི་སྡེ་དང་བཅས་པ་གསར་དུ་བཞེངས་ཏེ། མདོ་སྔགས་ཀྱི་བཤད་གྲྭ་བཙུགས། སྣར་ཐང་གི་བསྟན་འགྱུར་ལ་ཞུས་དག་གནང་ཞིང་། དཀར་ཆག་ཡིད་བཞིན་ནོར་བུ་དབང་གི་རྒྱལ་པོའི་ཕྲེང་བ་ཞེས་པ་བསྒྲིགས། རི་ཕུག་ཏུ་སྒྲུབ་པ་ཉམས་ལེན་གནང་མཁན་ཚོགས་པ་ལྔ་བརྒྱ་ཙམ་འདུས་ཐོག་སློབ་མ་མཁས་བཙུན་བཟང་གསུམ་འཛོམས་ཤིང་བསྟན་པ་འཛིན་པའི་སྐྱེས་ཆེན་དང་། འཆད་ཉན་གྱི་སློབ་དཔོན། བྱ་བྲལ་བ་སོགས་མང་དུ་བྱུང་། རྗེ་འདིས་བུ་ལུགས་གྲུབ་མཐའི་སྲོལ་བཏོད་པས་དེའི་རྒྱུད་འཛིན་རྣམས་ལ་ཞ་ལུ་བའི་གྲུབ་མཐའམ་བུ་ལུགས་ཞེས་གྲགས།
དགུང་ལོ་སོ་གསུམ་པ་ ༡༣༢༢ ལོར་[བདེ་བར་གཤེགས་པའི་བསྟན་པའི་གསལ་བྱེད་ཆོས་ཀྱི་འབྱུང་གནས་གསུང་རབ་རིན་པོ་ཆེའི་མཛོད་]ཅེས་བྱ་བའམ་ཡོངས་གྲགས་སུ་[བུ་སྟོན་ཆོས་འབྱུང་]ཞེས་པ་མཛད།
དགུང་ལོ་ང་ལྔ་པ་ ༡༣༤༤ ལོར་སོག་པོའི་གོང་མས་རྒྱ་ནག་ཏུ་གདན་ཞུའི་ཕོ་ཉ་འབྱོར་ཡང་མ་ཕེབས་པར་དབེན་པར་སྒྲ་དང་གསང་སྔགས་ཀྱི་གཞུང་མང་པོ་འཕྲོ་བསྒྱུར་དང་གཞི་བསྒྱུར་མཛད། དམ་པ་འདི་བསྟན་འགྲོ་སྤྱི་ལ་ཕྱག་རྗེས་ཆེ་ལ་ལྷག་པར་དུས་འཁོར་དང་སྐར་རྩིས་ཀྱི་སྐོར་ལ་ཕྱག་རྗེས་ཧ་ཅང་ཆེ་ཞིང་། མཛད་འཕྲིན་རྒྱས་པས་རྒྱ་གར་གྱི་རྒྱལ་པོ་པུ་ནྱ་མ་ལ་སོགས་ཀྱིས་ཀྱང་དད་གུས་ཞུས་པར་མ་ཟད། ཧོར་གྱི་མི་དཔོན་བརྒྱ་ཕྲག་དམག་འབུམ་ཚོ་གསུམ་དང་ཁྲི་ཕྲག་གཉིས་ཀྱི་འཁོར་དང་བཅས་དྲུང་དུ་ལྷགས་ནས་དཔལ་དུས་ཀྱི་འཁོར་ལོའི་དབང་སོགས་གསང་སྔགས་ཀྱི་ཆོས་ཞུས། གཞན་རིས་སུ་མ་ཆད་པའི་སྐལ་ལྡན་མང་པོར་མདོ་སྔགས་ཀྱི་ཆོས་ཚུལ་གང་མང་གནང་།
རེ་གཉིས་པ་ ༡༣༥༡ ལོར་གཡའ་ཕག་གི་ཟིང་འཁྲུག་བསྡུམ་ཆེད་དབུས་ཕྱོགས་སུ་ཕེབས། ༡༣༥༣ ལོར་ས་སྐྱར་བྱོན། ས་སྐྱའི་ལྷ་ཁང་ཆེན་མོར་དཔལ་རྡོ་རྗེ་དབྱིངས་ཀྱི་དཀྱིལ་འཁོར་ཁྲུ་བཅུ་གཅིག་ཅན་རིན་པོ་ཆེ་སྣ་ཚོགས་ལས་གྲུབ་པ་བཞེངས། གཞལ་ཡས་ཁང་གི་རྣམ་གཞག་དེ་ཉིད་གསལ་བ་ཞེས་པ་ལྗགས་རྩོམ་མཛད། ཤེར་ཕྱིན་གྱི་མདོ་སྡེ་རིན་པོ་ཆེ་རྒྱས་འབྲིང་བསྡུས་གསུམ་དང་། རིན་ཆེན་གསེར་ལས་བཞེངས་པའི་བཀའ་འགྱུར་དང་བསྟན་འགྱུར་ཆ་ཚང་། བོད་ཀྱི་ལོ་པཎ་རྣམས་ཀྱིས་མཛད་པའི་བསྟན་བཅོས་སོགས་གསུང་རྟེན་དུ་མ་བཞེངས་པར་མཛད།
དགུང་ལོ་རེ་བདུན་པ་ལ་སྒྲ་ཚད་པ་རིན་ཆེན་རྣམ་རྒྱལ་ལ་ཞ་ལུའི་གདན་ས་གཏད་ནས་རི་ཕུག་ཏུ་གཏན་བཞུགས་མཛད།
སློབ་མ་གྲགས་ཆེ་བ། སྒྲ་ཚད་པ་རིན་ཆེན་རྣམ་རྒྱལ། བྱང་པ་དཀོན་མཆོག་གྲགས། གོང་གསུམ་བདེ་ཆེན་པ་ཆོས་ཀྱི་མགོན་པོ། ཁྱུང་པོ་ལྷས་པ་སོགས་མང་དུ་བྱུང་ངོ་། །
བུ་སྟོན་ཐམས་ཅད་མཁྱེན་པ་ཁོང་རྒྱུན་རིང་བཞུགས་སའི་གནས་ཁྲོ་ཕུ་དང་། ཞ་ལུ། རི་ཕུག་གཙོ་བོར་མཛད་ཡོད་པ་དང་། དགུང་གྲངས་དོན་བཞི་པའི་མཇུག་ནས་སྐུ་མཚམས་བཅད་དེ་ཉིན་མཚན་ཁོར་མོ་ཡུག་ཏུ་ཙོག་པུར་བཞུགས་པ་ལས་དབུ་སྔས་ལ་མི་རེག་པར་ཉམས་བཞེས་ལ་གཅིག་ཏུ་གཞོལ་མུར་དགུང་གྲངས་དོན་ལྔ་ལ་ཕེབས་པ་ ༡༣༦༤ ལོར་ཞ་ལུ་རི་ཕུག་ཏུ་སྐུ་གཤེགས། གསུང་རྩོམ་པོད་ཉི་ཤུ་རྩ་དྲུག་ཙམ་པོ་ཏཱ་ལའི་ཞོལ་པར་ཁང་དུ་ཡོད་པར་བཤད། བསྒྱུར་རྩོམ་ཡང་དུ་མ་བཞུགས། བོད་གངས་ཅན་གྱི་མཁས་པའི་ཁྲོད་དུ་ཆོས་རྗེ་བུ་སྟོན་ནམ། བུ་སྟོན་ཐམས་ཅད་མཁྱེན་པ་ཞེས་གྲགས་ཤིང་། ཅི་ཡོད་བུ་ལ་དྲིས་[དོན་ནི། བཀའ་བསྟན་སོགས་གཞུང་ཆེན་མོ་རྣམས་སུ་ཅི་ཞིག་ཡོད་མེད་བུ་སྟོན་ཐམས་ཅད་མཁྱེན་པ་ལ་དྲིས་ཞེས་པ་ཡིན། གཟིགས་རྒྱ་ཆེ་བའི་དོན་ནོ། །]ཞེས་པའི་མཁས་པའི་གསུང་རྒྱུན་ཡང་ཡོད་དོ། །
རྣམ་ཐར་རྒྱས་པ་ཁྲོ་ཕུ་བ་བསོད་ནམས་སེང་གེས་མཛད་པའི་[བུ་སྟོན་གྱི་རྟོགས་བརྗོད་ངོ་མཚར་གཏམ་གྱི་རོལ་མོ་ཉེར་གཅིག་པ་]དང་། སྒྲ་ཚད་པ་རིན་ཆེན་རྣམ་རྒྱལ་གྱིས་མཛད་པའི་[ཆོས་རྗེ་ཐམས་ཅད་མཁྱེན་པ་བུ་སྟོན་ལོ་ཙཱ་བའི་རྣམ་པར་ཐར་པ་སྙིམ་པའི་མེ་ཏོག] བླ་མ་མགོན་པོ་དཔལ་བས་མཛད་པའི་[ཆོས་རྗེའི་རྣམ་ཐར་རིན་ཆེན་ཕྲེང་བ།] ཁྱུང་པོ་ལྷས་པ་གཞོན་ནུ་བསོད་ནམས་ཀྱིས་མཛད་པའི་[ཐམས་ཅད་མཁྱེན་པ་བུ་སྟོན་རིན་པོ་ཆེའི་རྣམ་པར་ཐར་པ་ཡོན་ཏན་རིན་པོ་ཆེའི་ལྷུན་པོ་]སོགས་ཡོད།
༢༠༡༩.༠༤.༠༨.ལ་སེར་བྱེས་རིག་མཛོད་ཆེན་མོའི་རྩོམ་སྒྲིག་པས་བཏུས་བསྒྲིགས་བྱས།
དྲ་ཚིགས་ཀྱི་ཡིག་ཆ་དག་འདི་ག་རྩོམ་སྒྲིག་ཁང་ལ་དབང་བས་བརྒྱུད་འགོད་དམ་འདྲེན་བཀོད་བྱ་དགོས་ཚེ་[སེར་བྱེས་རིག་མཛོད་ཆེན་མོ་ལས་དྲངས་པ་ཡིན།]ཞེས་རྩོམ་ཁུངས་ཁ་གསལ་འགོད་དགོས།


text:
གཅིག
གློག་བརྙན་ཡག་པོ་ཞིག་ལ་བལྟ་བ་ནི། གསུང་རབ་ཙ་ཡ་ཞིག་བཀླགས་པ་དང་ཁྱད་པར་མེད་ལ། སྔ་མས་ཕྱི་མ་ལས་ཀྱང་མིའི་ནང་སེམས་ལ་གོ་བརྡ་གསལ་པོར་སྤྲད་ཐུབ། གློག་བརྙན་ནི་མིག་དབང་དང་སེམས་དབང་ཅིག་ཅར་དུ་འཕྲོག་པའི་ལོངས་སྤྱོད་དམིགས་བསལ་བ་ཞིག་ཡིན་པས། དཔེ་ཀློག་ལ་གཞོལ་མི་ཐུབ་པའི་ལེ་ལོ་ཅན་བདག་ལྟ་བུར་མཚོན་ན། གློག་བརྙན་ལ་ལྟ་བ་ནི་རང་ལ་ཤེས་རབ་ཀྱི་རྒྱགས་མི་ཆད་པའི་གྲོགས་སུ་ངོས་བཟུང་ཡོད་ཅིང་། དུས་ཚོད་གང་ཡོད་ལ་ལྟ་རིན་ལྡན་པའི་གློག་བརྙན་ཇི་སྙེད་ཅིག་ལ་བལྟས་པ་ཡིན།
རྒྱ་གར་གྱི་གློག་བརྙན བསྟན་ནས་ཟླ་ངོ་གཅིག་ཙམ་འགྲོ་ལ་ཉེ་ནའང་། ད་རུང་ཡང་དྲྭ་ལམ་ན་གློག་བརྙན་འདི་དང་འབྲེལ་བའི་སྐད་ཆ་རྒྱུན་མི་ཆད་པར་བལྟས་ན། གློག་བརྙན་འདི་རང་རེ་ཚོའི་བློ་ཁ་དང་ཡ་མཚན་མཐུན་པའམ། ཡང་ན། གློག་བརྙན་འདི་རང་རེ་ཚོས་ཕྱི་གསལ་ནང་གསལ་དུ་ཧ་གོ་འདུག་པ་ལྟ་བུ་ཞིག་ཏུ་སྣང་མོད། ཡང་ཕྱོགས་གཞན་ཞིག་ནས། ཟླ་ངོ་གཅིག་ཙམ་གྱི་རིང་དུ། “དགེ་རྒན་ངན་པ་ལས། སློབ་མ་ངན་པ་མེད།”ཅེས་པའི་འཁྲབ་ཚིག་ཁོ་ན་ཡང་ཡང་བཟླས་ཤིང་། ཐ་ན་གློག་བརྙན་གྱི་མིང་གཅིག་པུ་ལའང་། དགེ་རྒན་ཨག་ཨག་དང་། གག་གག ཨིག་ཨིག་སོགས་རང་གི་བརྡ་སྐད་དང་མི་མཐུན་པའི་རྡོ་ཆག་བཙན་སྒྲིག་གི་ཐ་སྙད་མང་པོ་ཞིག་གང་འདོད་འདོད་དུ་གཡུགས་འདུག་པར་བསམས་ན། རང་རེ་ཚོས་གློག་བརྙན་འདི་ཕྱི་གསལ་ནང་གསལ་དུ་ཧ་གོ་ཡོད་པ་ལྟ་ཅི། ལྡོག་སྟེ། གློག་བརྙན་འདིའི་མདོ་དོན(主题)རྩ་བ་ནས་གོ་མི་འདུག་སྙམ་པ་ཞིག་བྱུང་ཞིང་། མང་པོ་ཞིག་གིས་ལེགས་བཤད་དང་གནས་ལུགས་རྨ་མེད་པ་ཞིག་ཏུ་འདོད་དེ། ས་སྤེལ་རྡོ་སྤེལ་བྱེད་ཀྱིན་པའི “དགེ་རྒན་ངན་པ་ལས། སློབ་མ་ངན་པ་མེད།”ཅེས་པའི་འཁྲབ་ཚིག་འདི་ལའང་མནོ་བསམ་གཏོང་དགོས་བྱུང་། མ་ཟད། དེ་འབྲེལ་གྱི་བསམ་ཚུལ་རེ་གཉིས་ཞུ་བའི་དགོས་པ་དང་འདུན་པས་བསྐུལ་ཏེ། གློག་བརྙན་འདིར་ལན་ཅིག་བལྟས་པ་ཡིན།
གློག་བརྙན་འདིའི་སྤྱིའི་སྒྲོམ་གཞི་སློབ་གསོའི་སྐོར་གྱི་རྒྱ་གར་གྱི་གློག་བརྙན་སྔ་མ་དག་དང་ཆ་འདྲ་ནའང་། བྱེ་བྲག་གཏམ་རྒྱུད་ཀྱི་འགལ་འདུ་མཚོན་ཐབས་ལས། རྒྱ་གར་གྱི་སློབ་གསོའི་གློག་བརྙན་སྔོན་མ་དག་དང་མི་འདྲ་བའི།  རང་གི་ཁྱད་ཆོས་གཞན་ཞིག་རྙེད་བྱུང་བ་མ་ཟད། གློག་བརྙན་འདིའི་མདོ་དོན་གན་མ་ཡིན་པར། འདི་ཡིན་དགོས་སྙམ་པ་རྡོག་རྡོག་ཅིག་ཀྱང་རྙེད་བྱུང་།
གཉིས།
མི་ནི་དུས་ཚོད་སྐར་ཆ་རེ་རེ་ལའང་འགལ་འདུ་སྣ་ཚོགས་ཀྱི་འཕྲང་རིམ་བརྒྱུད་ནས་ཡོད་པ་དང་། འཚོ་བ་དང་། མི་གཤིས། སྤྱི་ཚོགས། ཕུགས་བསམ། དཔྱོད་ཤེས། རེ་དོགས་སོགས་ཀྱི་གཙུབ་བརྡར་ལས། ད་གཟོད་མི་དམིགས་བསལ་བ་འབྱུང་ལ། མི་དམིགས་བསལ་བའི་གཏམ་རྒྱུད་དམིགས་བསལ་བ་འབྱུང་། ཡང་ཅིག་བཤད་ན། མི་ཚེ་ནི་མ་གཞི་ནས་འགལ་འདུ་སྣ་ཚོགས་ཀྱིས་གྲུབ་པའི་གཏམ་རྒྱུད་ཅིག་ཡིན་པས། སྒྲུང་ངམ་གློག་བརྙན་ཞིག་ལ་གཏམ་རྒྱུད་ཀྱི་འགལ་འདུ་ཅི་ཙམ་ཆེ་ན། མི་སེམས་དེ་ལྟར་རྗེས་སུ་འཁྲིད་འགྲོ།
སྤྱིར་བཏང་དུ་སྒྲུང་ལེགས་པོ་ཞིག་ཡིན་ན། གཏམ་རྒྱུད་ཀྱི་འགལ་འདུ་ཉོག་དྲ་ཅན་དང་། སྣ་མང་ཅན། ཛ་དྲག་ཅན་ཞིག་ཡིན་པ་བསྙོན་དུ་མེད། སྒྲུང་དང་། གློག་བརྙན། ཟློས་གར་སོགས་གཏམ་རྒྱུད་འཆད་པའི་བརྩམས་ཆོས་གང་ཞིག་ཡིན་ཡང་། གཏམ་རྒྱུད་ཀྱི་འགལ་འདུ་ཛ་དྲག་ཅན་དུ་བཟོ་བ་ནི་གཙོ་གནད་ཅིག་ཡིན་ལ་དཀའ་གནད་ཀྱང་ཡིན། གཏམ་རྒྱུད་ཀྱི་འགལ་འདུ་ནི་མི་སྣའི་ནང་སེམས་ཀྱི་འགལ་འདུ་ཡིན་པས། མི་སྣའི་ནང་སེམས་ཀྱི་འགལ་འདུ་མཚོན་པ་ནི་ལས་སླ་མོ་ཞིག་ག་ལ་ཡིན་ཏེ་མ་ཡིན་ནོ།། ད་ལྟའི་བར་རང་རེ་བོད་ལ་ངེས་པ་དོན་གྱི་སྒྲུང་ཙ་ཡ་བྱུང་མེད་པའང་། དོན་དུ་མི་སྣའི་ནང་སེམས་ཀྱི་འགལ་འདུ་མཚོན་ཐུབ་མཁན་གྱི་རྩོམ་པ་པོ་ཙ་ཡ་མེད་པས་ལོས་ཡིན་སྙམ།
གཏམ་རྒྱུད་ཀྱི་འགལ་འདུ་དེ་ཐད་ཀར་མི་སྣ་གཙོ་བོའི་ཕྱི་རྣམ་པའི་སྟེང་ནས་མཚོན་པ་དང་། མི་སྣའི་ཁ་བརྡ་ལས་མཚོན་པ། གཏམ་རྒྱུད་རང་ངོས་ནས་མཚོན་པ། ཡང་ན། གཏམ་རྒྱུད་ཧྲིལ་པོའི་འགལ་འདུའི་མེ་རྟའམ་ས་བོན་དེ་སྒྲུང་གི་མགོ་ནས་མངོན་པ་དང་། བར་ནས་མངོན་པ། མཇུག་ནས་མངོན་པ་སོགས་ཅི་རིགས་ཡོད་ལ། གཏམ་རྒྱུད་ཅིག་གི་འགལ་འདུ་ཛ་དྲག་ཅན་དུ་འགྲོ་དགོས་ན། སྒྲུང་གི་མགོ་བཟུང་བ་ནས་གཏམ་རྒྱུད་ཀྱི་འགལ་འདུའི་མེ་རྟ་བསྒྲོན་ཐུབ་དགོས་པ་དང་། སྒྲུང་ཧྲིལ་པོ་མེ་རྟ་དེ་ལ་བརྒྱུས་ནས། འགལ་འདུ་སྣ་ཚོགས་ཀྱི་ཚག་སྒྲའི་ཁྲོད་འོད་ཆེམ་ཆེམ་དུ་འབར་བར་བྱེད་དགོས།
གསུམ།
སྐབས་སུ་བབས་པའི་གླེང་གཞི་གློག་བརྙན ལྟ་བུར་མཚོན་ན། གཏམ་རྒྱུད་ཀྱི་འགལ་འདུ་ཅུང་ཉོག་དྲ་ཅན་ནམ་ཛ་དྲག་ཅན་དུ་སྣང་སྟེ། མི་སྣ་གཙོ་བོ་དང་མོའི་ཁྱིམ་ཚང་ནང་གི་འགལ་འདུ། མོ་དང་སློབ་གྲྭའི་དབུ་ཁྲིད་བར་གྱི་འགལ་འདུ། མོ་དང་འཛིན་གྲྭའི་བར་གྱི་འགལ་འདུ། ཡང་འཛིན་གྲྭF9དང་འཛིན་གྲྭ་A9བར་གྱི་འགལ་འདུ། སྤྱི་ཚོགས་ཀྱི་དབུལ་ཕྱུག་བར་གྱི་འགལ་འདུ་སོགས་འགལ་འདུ་སྣ་ཚོགས་སྣ་མང་སྣེ་འཛིང་དུ་བརྡལ་ཡོད། འགལ་འདུ་འདི་རིགས་ནི་ཕྱི་རོལ་ཡུལ་གྱི་འགལ་འདུའམ་ཕྱི་རྐྱེན་ཡིན་ལ།ཕྱི་རོལ་ཡུལ་གྱི་འགལ་འདུ་འདི་དག་གིས་བསྐྱེད་པ་ནི། མི་སྣའི་སེམས་ཁམས་ཀྱི་འགལ་འདུ་སྟེ། དགའ་སྐྱོ་དང་། ཞི་ཁྲོ། རྒྱལ་ཕམ། ཕྲག་དོག རེ་དོགས། ཁེར་རྐྱང་། བཟོད་བསྲན་སོགས་ཀྱིས་མཚོན་པའི་མི་སེམས་ཀྱི་སྒྲ་དང་གཟུགས་དང་རོ་དང་དྲི་དང་རེག་བྱ་ཡིན་ནོ། །
གློག་བརྙན་འདིར་མི་སྣ་གཙོ་བོ་ནེ་ནཱ་མ་ཐོར “ནད་པ”ཞིག་ཏུ་བཞེངས་པ་ནི། དམིགས་པ་ཡོད་པའི་མི་སྣའི་གདམ་གསེས་ཤིག་རེད། མི་སྣའི་གདམ་གསེས་འདིས་གཏམ་རྒྱུད་ཀྱི་འགལ་འདུ་དང་མདོ་དོན་ལ་རོགས་འདེགས་ཆེན་པོ་བྱས་ཡོད། དབྱིན་ཇིའི་རྩོམ་མཁན་གྲགས་ཅན་ལྗོམ་ལེ་ཁཱར(John le Carre) སྒྲུང་འབྲི་ཐབས་ཀྱི་གདམས་ངག་ཅིག་ཏུ། “གཏམ་རྒྱུད་ཅིག་གི་མགོ་རྩོམ་དུས། ཞི་མུ་རང་གི་སྟན་ཐོག་ན་བསྡད་འདུག་ཅེས་བྲིས་ན་མི་འགྲིག་པར། ཞི་མུ་ཁྱི་གུའི་སྟན་ཐོག་ན་བསྡད་འདུག་ཅེས་ཏེ་འབྲི་དགོས”ཞེས་གསུངས་ཡོད། བལྟས་ན་འདྲ་འདྲར་སྣང་བའི་ཚིག་ཀ་འདི་གཉིས་ཀའི་སྟེང་ནས། གཏམ་རྒྱུད་ཅིག་བྲི་བའི་དབང་དུ་བཏང་ན། གཏམ་རྒྱུད་ཀྱི་འགལ་འདུའི་ཚད་དམ་ཤུགས་སམ། ངོ་བོ་སོགས་ཡེ་མི་འདྲ་བའི་སྒྲུང་གཉིས་འབྱུང་བ་གདོན་མི་ཟའོ།།
གློག་བརྙན མི་སྣ་གཙོ་བོ “ནད་པ”ཞིག་ཡིན་པ་དང་། ནད་དེ་ནི་ཡན་ལག་དང་དོན་ལྔ་སྣོད་དྲུག་གི་ནད་གཞན་མ་ཡིན་པར། སྨྲ་བརྗོད་ལ་ཐད་ཀར་གནོད་པའི་ནད་ཅིག་ཡིན་པའི་མི་སྣ་གཙོ་བོའི་ལུས་ཁམས་ཀྱི་གནས་ཚུལ་དེ་དང་། མི་སྣ་གཙོ་བོ་གང་དེའི་སེམས་ཁམས་ཀྱི་དགའ་ཕྱོགས་སུ་གྱུར་པའི་དགེ་རྒན་གྱི་ལས་རིགས་ནི། མ་གཞི་ནས་སྨྲ་བརྗོད་ལ་མཁས་ཤིང་ཁ་ལྕེ་སྐྱེན་པ་ཞིག་ཡིན་དགོས་པའི་ལས་རིགས་ཀྱི་དགོས་མཁོའི་བར་ན། ཐོག་མ་ཉིད་ནས་འགལ་བ་ཞིག་གྲུབ་ཡོད་པ་རེད། འགལ་བ་འདི་ནི་ང་ཚོས་གཏམ་རྒྱུད་ཀྱི་བྱུང་རིམ་དང་། མི་སྣའི་འབྲེལ་བ། སྐད་ཆ་སོགས་ལ་བརྟེན་ནས་འཚོལ་མི་དགོས་པར། མི་སྣ་གཙོ་བོ་ངོ་ཤེས་པ་དང་། མི་སྣ་གཙོ་བོ་དགེ་རྒན་བྱེད་འདོད་པའི་བསམ་སྦྱོར་ཙམ་པོ་ཧ་གོ་བ་ནས་ལས་སླ་མོར་རྟོགས་ཐུབ། སྤྱིར་ན་གཏམ་རྒྱུད་འདིར་མི་སྣ་གཙོ་བོ་ནེ་ནཱ་མ་ཐོར་སྨྲ་བརྗོད་ལ་སྐྱོན་ཡོད་པའི་དགེ་རྒན“ནད་པ”ཞིག་ཏུ་བཞེངས་པ། དངོས་ཡོད་དང་ཅུང་ཙམ་མི་མཐུན་པར་སྣང་ནའང་། འདི་ནི་གཏམ་རྒྱུད་ཀྱི་འགལ་འདུ་མངོན་པའི་ཐབས་རྩལ་ཅིག་ཏུ་མི་ལྟ་རང་ལྟ་རེད་སྙམ།
སྤྱིར་བཏང་དུ་ཐབས་རྩལ་འདི་ནི་ཐད་ཀར་མངོན་དྲག་པས་གཏམ་རྒྱུད་སྤྱིའི་འགལ་འདུ་ཛ་དྲག་ཅན་དུ་གཏོང་བ་ལ་དགེ་ལས་གནོད་ཆེ་བ་ཞིག་ཡིན་མོད། གློག་བརྙན་འདིའི་གཏམ་རྒྱུད་ཀྱི་མགོ་ནེ་ནཱ་མ་ཐོར་སློབ་མ་ཡིན་དུས་ཀྱི་དོན་དག་ཅིག་གིས་བཟུང་བ་ཡིས། མི་སྣ་གཙོ་བོ་བསམ་བཞིན་དུ“ནད་པ”ཞིག་ཏུ་བཞེངས་པའི་གཏམ་རྒྱུད་ཀྱི་འགལ་འདུ་སྟོན་པའི་ཐབས་རྩལ་ལ་ཟླ་བོ་ཡ་མཚན་ཉན་འདུག་སྙམ།
ཁོ་བོས་དེ་སྔར་དྲྭ་ལམ་ནས་སྒྲུང་འབྲི་ཐབས་ཀྱི་སློབ་ཁྲིད་ཅིག་ཉན་མྱོང་ལ། དེར་གཏམ་རྒྱུད་ཀྱི་འགལ་འདུའི་སྒྲིག་གཞི་ལ། ཉོག་དྲ་གཅིག་དང་འགག་སྒོ་གཉིས་ཡོད་ཟེར། དེ་ནི་མི་སྣ་གཙོ་བོ་དོན་དག་གཅིག་ལ་ཕྲད་པ་དང་། དོན་དག་དེ་ལས་འཕྲོས་ཏེ། མི་སྣ་གཙོ་བོ་རང་དབང་མེད་པར། དོན་དག་གཞན་ཞིག་གི་འགལ་འདུའི་ཁྲོད་ཞུགས་དགོས་བྱུང་བ་དང་། དོན་དག་གཞན་པ་དེར་ཞུགས་པའི་འཐབ་རྩོད་ཀྱིས། མི་སྣ་གཙོ་བོའི་ནང་གི་བརྩེ་དུང་ལ་བག་ཆགས་སམ་ཤུགས་རྐྱེན་ནམ། རྟིང་སྐུལ་ངེས་ཅན་ཐོབ་ནས། མི་སྣ་གཙོ་བོ་དོན་དག་དེར་མཐའ་གཅིག་ཏུ་འཇུག་པའི་གདེང་ཐོབ་པའི་གོ་རིམ་ཞིག་དང་། གོ་རིམ་དེའི་ཁྲོད་ཀྱི་མི་སྣའི་ནང་སེམས་ཀྱི་འགལ་འདུ་དང་། གཏམ་རྒྱུད་རང་ངོས་ཀྱི་སྔ་ཕྱིའི་འགལ་འདུ་ལ་ཟེར་ཀི་ཡོད་པ་ཞིག་རེད། དེས་ན། ཟུར་འདི་ནས་གློག་བརྙན ལ་སླར་ཡང་ཐེངས་གཅིག་བལྟས་ན། ང་ཚོས་ནེ་ནཱ་མ་ཐོར་ལ་དགེ་རྒན་བྱེད་པའི་འདུན་པ་བསྒྱུར་དུ་མེད་པ་ཞིག་ཡོད་པའི་རྒྱུ་མཚན་རྟོགས་ངེས་སོ།།
འོ་ན། རྩ་བའི་རྒྱུ་རྐྱེན་དེ་གང་ཡིན་ནམ། མོ་རང་སློབ་མ་ཡིན་དུས་ནས་ཨི་ཀ་འདོན་པའི་ནད་ཡོད་ཅིང་། ཁྱད་གསོད་རིས་ལྟ་བཟོད་དཀའ་བ་ཁུར་མྱོང་པས། ད་ལྟ། མོས་ཁྱད་གསོད་རིས་ལྟ་དར་པའི་མི་དང་སྤྱི་ཚོགས་གང་ཞིག་ལ། “དགྲ་ཤ”ལེན་པ་བཞིན་རང་གི་འཇོན་ནུས་བདེན་དཔང་བྱེད་འདོད་པ་ཞིག་ཡིན་ནམ། ནེ་ནཱ་མ་ཐོར་ལ་དགེ་རྒན་བྱེད་པའི་འདུན་པ་བསྒྱུར་དུ་མེད་པ་ཞིག་ཡོད་པ་ལ། གོ་བ་དེ་ལྟར་ལེན་མཁན་རེ་གཉིས་ཀྱང་ཡོད་ཚོད་རེད་མོད། བརྒྱ་ལ་གོ་བ་དེ་ལྟར་བླངས་པ་ཡིན་ན། རྩ་བ་རྡོ་རྗེ་གདན་ནས་འཕྱུགས་སོང་འདོད།
འོ་ན། རྒྱུ་རྐྱེན་དབང་གསུམ་ཅི་ཞིག་གི་དབང་གིས་མོ་ལ་དགེ་རྒན་བྱེད་པའི་འདུན་པ་བསྒྱུར་དུ་མེད་པ་ཞིག་ཡོད་པ་རེད་ཅེས་ན། འདུན་པ་དེ་ནི་གློག་བརྙན་འདིར་བརྙན་མིག་ཐེངས་གཅིག་ལས་མེད་པའི་མི་སྣ་སྟེ། ཕྱིར་དྲན་ཁྲོད་ཀྱི་སློབ་གཙོ་ཁུ་ཧཱན་ལགས་ཀྱིས་བསྩལ་པ་ཞིག་རེད། སློབ་གཙོ་ཁུ་ཧྭན་ལགས་ཀྱིས་མོའི་མི་ཚེ་ལ་འགྱུར་བ་བཏང་པ་ནས། མོས་དགེ་རྒན་རླབས་ཆེན་ཞིག་གིས་མི་ཞིག་གི་མི་ཚེར་འགྱུར་བ་གཏོང་ཐུབ་པའི་དད་མོས་རྙེད་ཅིང་། མོ་རང་ཉིད་ཀྱང་མོའི་མི་ཚེ་ལ་འགྱུར་བ་གཏོང་མཁན་དང་། རེ་བ་རྩོལ་མཁན་གྱི་སློབ་གཙོ་ཁུ་ཧྭན་ནང་བཞིན།གཞན་གྱི་མི་ཚེར་ལམ་དང་འོད་དང་དྲོད་དང་རེ་བ་གནང་མཁན་གྱི་དགེ་རྒན་ཞིག་བྱེད་འདོད་པ་དེ་རེད། འདུན་པ་དེ་ནི་དྲིན་གཟོ་བའམ། དད་མོས་རྙེད་པའམ། བདེན་པ་རྟོགས་པའི་འདུན་པ་ཞིག་ལས། “དགྲ་ཤ་”ལེན་པ་ལྟ་བུའི་ཕྲག་དོག་རང་ངོམ་གྱི་འདུན་པ་ཞིག་གཞར་ཡང་མ་ཡིན་ནོ།།
ཡང་ཞོར་དུ་ཞུ་རྒྱུ་ཞིག་ལ། རང་རེ་ཚོས་ཁ་སྔ་ལག་སྔ་སྒོས། “དགེ་རྒན་ངན་པ་ལས། སློབ་མ་ངན་པ་མེད་དོ།།”ཞེས་པའི་ཚིག་སྐྱ་ཙམ་པོ་ཁྱེར་ནས། དགེ་རྒན་དང་དགེ་རྒན་གྱི་ཕྱག་ལས་ལ་དམའ་ཕབ་པར་བརྩོན་གྱིན་འདུག་མོད། དོན་དུ་གློག་བརྙན་འདི་ནི་དགེ་རྒན་གྱི་ཕྱག་ལས་གུས་བརྩི་བླ་མེད་བྱས་ཡོད་པའི་གློག་བརྙན་ཞིག་རེད་དོ།།
བཞི།
སྒྲུང་ངམ་གློག་བརྙན་གང་ཡིན་ཡང་གཏམ་རྒྱུད་ཅིག་གི་ཞིབ་བརྗོད་ལ་བརྟེན་ནས། གནས་ལུགས་གང་རུང་ཞིག་སྟོན་གྱིན་ཡོད། གནས་ལུགས་དེ་ནི་གཏམ་རྒྱུད་ཀྱི་མདོ་དོན་ཡིན་ལ། གཏམ་རྒྱུད་འཕེལ་རྒྱས་ཀྱི་སྒུལ་ཤུགས་སམ། གཏམ་རྒྱུད་ཞིབ་བརྗོད་དང་། མི་སྣ་བཞེངས་སྐྲུན་གྱི་ཐིག་ཤིང་ཡང་ཡིན། གཏམ་རྒྱུད་གང་ཞིག་བརྗོད་པ་ལ། མདོ་དོན་ནི་སྡོང་བོ་དང་གཏམ་རྒྱུད་ཀྱི་འགལ་འདུ་དང་། མི་སྣའི་སྐད་ཆ། ཡུལ་དུས་ཀྱི་བཀོད་པ་སོགས་ནི། སྡོང་བོ་དེ་ལས་ཕྱོགས་ཕྱོགས་སུ་རྒྱས་པའི་ལོ་མ་དང་འདྲ་སྟེ། གང་ཞིག་མདོ་དོན་མེད་པའམ། མདོ་དོན་མི་གསལ་བའི་གཏམ་རྒྱུད་ནི། ས་ལ་ཐོར་པའི་ལོ་མ་བཞིན་རྟེན་ས་རྟེན་ཡུལ་མེད་པར་ཆགས་འགྲོ།
གཏམ་རྒྱུད་ཀྱི་མདོ་དོན་ནི་མི་སྣ་གཙོ་བོའི་སྐད་ཆའི་ལམ་ནས་སྟོན་པ་དང་། གཏམ་རྒྱུད་ཧྲིལ་པོའི་རྒྱབ་ལྗོངས་ཀྱིས་སྟོན་པ། བརྙན་རིས་ཀྱི་ཁ་དོག་གིས་སྟོན་པ། མཚོན་རྟགས་ཀྱི་ལམ་ནས་སྟོན་པ་སོགས་ཐབས་དུ་མ་ཡོད། གཏམ་རྒྱུད་ཀྱི་མདོ་དོན་ནི། འཚོ་བ་དངོས་ཀྱི་སྣང་ཚུལ་ཏེ། དགའ་སྐྱོ་ཆགས་སྡང་། སྐྱེ་རྒ་ན་འཆི། རྒྱལ་ཕམ། དབུལ་ཕྱུག འདུ་བྲལ། ཕུགས་བསམ། དབང་ཆའི་འཐབ་རྩོད། ཁེར་རྐྱང་དང་སུན་སྣང་། མི་དང་རང་བྱུང་ཁམས། དམག་འཁྲུག་དང་ཞི་བདེ་སོགས་སྣོད་བཅུད་ཀྱི་གདོད་མའི་ཆོས་ཉིད་དམ། ཆོད་ཉིད་དེ་ལས་རྙེད་པའི་རིན་ཐང་ལྟ་ཚུལ་གང་ཡང་རུང་བ་ཞིག་ཡིན་ཆོག་ལ། ཕྱོགས་གཞན་ཞིག་ནས་བཤད་ན། མདོ་དོན་ནི་རྩོམ་པ་པོའི་བསམ་བློའམ། གཏམ་རྒྱུད་ཀྱི་མཐར་ཐུག་གི་འབབ་སའང་ཡིན།
ལྔ།
གློག་བརྙན་ནི་དུས་ཚོད་ཐུང་ངུའི་ནང་གཏམ་རྒྱུད་ཅིག་གམ་དུ་མར་བརྟེན་ནས། བརྗོད་གཞི་གང་ཞིག་ཟབ་ཅིང་བསྡུས་པའི་སྒོ་ནས་སྟོན་པའི་སྒྱུ་རྩལ་མཚོན་ཐབས་ཤིག་ཡིན་པས། གློག་བརྙན་ཞིག་ལ་བལྟ་དུས། ཁོར་ཡུག་དང་། མི་སྣའི་བྱ་བྱེད་། རྣམ་འགྱུར། སྐད་ཆ། ཐ་ན་བར་བཅུག་རོལ་མོ་ཚུན་ཆད་ལ། ཞིབ་མོ་གཟབ་ནན་གྱིས་མ་བལྟས་ན། གློག་བརྙན་གྱི་མདོ་དོན་གཙོ་བོ་འབོར་ཉེན་ཆེ། གློག་བརྙན་ཞིག་ལ་བལྟས་རྗེས། གཏམ་རྒྱུད་ཙམ་པོ་སུས་ཀྱང་བཤད་ཤེས་ལ། གཏམ་རྒྱུད་ཀྱིས་ཅི་ཞིག་བསྟན་ཡོད་པའང་སྤྱི་བམ་ཙམ་ཞིག་བཤད་ཤེས་མོད། གཏམ་རྒྱུད་ཀྱི་མདོ་དོན་གཙོ་བོ་གང་ཡིན་པ་དང་། མདོ་དོན་དེ་ཐབས་རྩལ་ག་འདྲ་ཞིག་གི་ལམ་ནས་བསྟན་ཡོད་པ། མདོ་དོན་དེས་མི་རྣམས་ལ་གནས་ལུགས་གང་འདྲ་ཞིག་བསྟན་ཡོད་པ་སོགས་ནི་བདེ་ལེགས་ངང་ཧ་གོ་འགྲོ་བ་ཞིག་མ་ཡིན།
སྤྱིར་བཏང་དུ་གློག་བརྙན་ཞིག་ལ་བལྟས་ན་ཆོག དཔེ་ཆ་ཞིག་བཀླགས་ན་ཆོག མི་ཞིག་དང་འབྲེལ་འདྲིས་བྱས་ནའང་ཆོག དེའི་གཏིང་གི་རིན་ཐང་མི་བསྔོག་པར།རང་གི་བསམ་ཚུལ་དང་མཐུན་ཞིང་། རང་ལ་དགོས་མཁོ་ཡོད་པའི་ཚིག་སྣེ་སྤུ་སྣེ་བཏོགས་ཏེ། དམིགས་ཡུལ་ཡོད་པའི་སྒོ་ནས་དཔྱད་བརྗོད་སྤེལ་བ་དང་། ཡང་རང་གི་ལངས་ཕྱོགས་དང་ལྟ་སྟངས་ཅི་ཡང་མེད་པར། འོལ་ཚོད་ཟེར་སྒྲོས་ཀྱི་རྗེས་སུ་འབྲངས་ནས་དཔྱད་བརྗོད་སྤེལ་བ་གང་ཡིན་ཡང་ཤིན་ཏུ་མི་ལེགས་མོད། རང་ཅག་ཚོར་སྐྱོན་གྱི་གོམས་གཤིས་དེ་འདྲ་བོ་ཞིག་ཆགས་འདུག་སྟེ།
དེ་སྔོན ཅེས་པའི་གློག་བརྙན་ཐོན་དུས། དེའི་ནང་གི་མི་སྣ་གཙོ་བོ་བུད་མེད་ཡིན་པ་དང་། མི་སྣ་གཙོ་བོས་དཀའ་ངལ་སྣ་ཚོགས་ལ་གདོང་གཏད་དེ། མཐའ་མར་འགྲན་ཡ་སྐྱེས་པ་རྣམས་ཕམ་པར་བརྒྱབ་པའི་གཏམ་རྒྱུད་ཀྱི་སྤྱི་ལྤགས་ཙམ་ལ་བརྟེན་ནས། གློག་བརྙན་གང་དེའི་ནང་སྙིང་ནི་མོ་ཐོབ་རིང་ལུགས་ཀྱི་བསམ་བློ་ཡིན་ནོ་སྐད་ཀྱི་སྐད་ཆ་འདྲ་ཆགས་ཆགས་བཤད་མཁན་རེ་གཉིས་ཀྱང་ཡོད་མོད། དོན་དུ། གློག་བརྙན་དེས་མོ་ཐོབ་རིང་ལུགས་ཀྱི་བསམ་པའི་ནང་གི་སྐྱེས་མའི་ཐོབ་ཐང་བརྗོད་ཡོད་པ་ལྟ་ཅི། ལྡོག་སྟེ། གློག་བརྙན་དེར་མགོ་མཇུག་བར་གསུམ་དུ་ཕོ་དབང་ངམ་ཕ་དབང་ཤུགས་ཆེན་པོར་བསྟན་ཡོད། མོ་ཐོབ་རིང་ལུགས་ཀྱི་གཞི་རྩའི་ལྟ་ཚུལ་གཅིག་ནི། སྐྱེས་མ་རང་གི་བསམ་འདུན་ལྟར་འཚོ་བ་ལས། གཞན་གྱི་ཁ་དབང་ལྟར་མི་འཚོ་བ་དེ་ཡིན་མོད། གློག་བརྙན་དེ་ལས་མི་སྣ་གཙོ་བོ་ནི་མགོ་མཇུག་བར་གསུམ་དུ། པ་ལགས་ཀྱི་བསམ་བཀོད་ལྟར་མཐའ་མཇུག་གི “རྒྱལ་ཁ”ལ་བསྐྱོད་པ་ཞིག་ཡིན་པས། མོ་ཐོབ་རིང་ལུགས་ཀྱི་ལྟ་བའི་ངོས་ནས་ནས་བཤད་ན། དེ་ལྟ་བུའི “རྒྱལ་ཁ”ནི་དོན་དུ་མི་སྣ་གཙོ་བོའི་ལུས་སྟེང་ལ་བྱུང་བའི “ཕམ་ཁ”ཞིག་ཡིན་ནོ།།
དེ་བཞིན་དུ། ཐེངས་འདིར་དྲྭ་ལམ་ན་ ཚ་འུར་བྱེད་ཀྱིན་པའི་སྣང་ཚུལ་ལའང་། དོན་གྱི་མདོ་བོར་ནས་གཏམ་བྱུང་རྒྱལ་དུ་སྨྲ་བའི་ཚུགས་ཀ་ཞིག་ཡོངས་ཁྱབ་དུ་མངོན་ཏེ། ཁ་ཡོད་ལག་ཡོད་ཚང་མས། “དགེ་རྒན་ངན་པ་ལས། སློབ་མ་ངན་པ་མེད།”ཅེས་པའི་ཚིག་སྐྱ་འདི་ག་སར་སྤུར་གྱིན་པར་གཞིགས་ན། མང་མང་གིས་སྐད་ཆ་འདི་ནི་གློག་བརྙན འི་མདོ་དོན་གཙོ་བོའམ་མཐར་ཐུག་གི་བསྟན་དོན་ལྟ་བུར་གོ་ཡི་ཡོད་ཚོད་རེད་ལ། སྐད་ཆ་འདི་ལེགས་བཤད་དམ་གནས་ལུགས་རྨ་མེད་པ་ཞིག་ཏུ་རློམ་གྱིན་ཡོད་ཚོད་ཀྱང་རེད་མོད། བདག་གིས་མྱོང་ཚོད་ལ། སྐད་ཆ་འདི་ནི་གློག་བརྙན་འདིའི་མདོ་དོན་གཙོ་བོ་མིན་པ་ཟད། ཐ་ན། སྐད་ཆ་འདི་ནི་གཏན་ཚིགས་ལྡན་པའི་གནས་ལུགས་ཕུག་ཐུབ་པ་ཤིག་ཀྱང་མ་རེད་དེ། སྐད་ཆ་འདི་ལ་གཏན་ཚིགས་ལྡན་ན། སྨན་པ་ངན་པ་ལས་དྲག་མི་ཐུབ་པའི་ནད་ཅིག་མེད་དོ།། ཞེས་ཀྱང་སྨྲ་སྤོབས་སོ།། སྐད་ཆ་འདི་གནས་ལུགས་ཡིན་ན། སློབ་མ་ངན་པ་ལས་དགེ་རྒན་ངན་པ་མེད་དོ།། ཞེས་ཀྱང་སྨྲ་རིགས་སོ།། སྐད་ཆ་འདི་ཡིས་སློབ་གསོ་ཉན་ན། ཕ་མ་ངན་པ་ལས་བུ་ཕྲུག་ངན་པ་མེད་དོ།། ཞེས་ཀྱང་གདམས་ཆོག་གོ།
དྲུག
གོང་དུ་བཤད་ཟིན་ལྟར་གཏམ་རྒྱུད་ཅིག་གི་མདོ་དོན་གཙོ་བོ་ནི། འཚོ་བ་དང་། མི་ཚེ། མི་གཤིས། སྤྱི་ཚོགས་སོགས་ཀྱི་ངོ་བོ་དང་རྣམ་པ་དང་གནད་དོན་མཚོན་པའི་གནས་ལུགས་ཡོངས་ལ་ཁྱབ་པ་ཞིག་དང་། གཏན་ཚིགས་ལྡན་པ་ཞིག་ཡིན་དགོས།གནས་ལུགས་ཡོངས་ཁྱབ་པ་དེས། ལྟད་མོ་བར་སྔར་མེད་གོ་རྟོགས་སད་དུ་འཇུག་པ་དང་། སྔར་གྱི་འཚོ་བར་ངོས་འཛིན་གསར་བ་བསྐྱེད་པ། སེམས་ཤུགས་དང་ཕུགས་བསམ་བསྩལ་བ་སོགས། ཡར་སྐུལ་རང་བཞིན་གྱི་བྱེད་ནུས་ཐོན་ཐུབ་ལ། དེ་ནི་གློག་བརྙན་བརྩམས་ཆོས་ཀྱི་དགེ་མཚན་ཡང་ཡིན།
གློག་བརྙན་འདིའི་མགོ་མི་སྣ་གཙོ་བོ་ནེ་ནཱ་མ་ཐོར་སློབ་མ་ཡིན་དུས་ཀྱི་གཏམ་རྒྱུད་ཀྱིས་བཟུང་བ་ཡིས། གཏམ་རྒྱུད་ཀྱི་འགལ་འདུ་སྟོན་པ་ལ་ཟླ་བོ་ཐུ་མོ་ཉན་འདུག་པ་ལས་གཞན། གཏམ་རྒྱུད་ཀྱི་མདོ་དོན་སྟོན་པའི་ས་བོན་ཡང་། བརྙན་མིག་འདི་དང་གཏམ་རྒྱུད་ཚན་པ་འདིའི་ནང་དུ་བཏབ་ཅིང་སྨིན་ནས་ཡོད་པ་ཞིག་རེད་འདོད།
བརྙན་མིག་དེར། “ཉམ་ཆུང་གྲོག་མས་ཀྱང་འགྱེལ་ཞོར་དུ་བྱེ་རྡུལ་གྱི་མཁར་རྩིག་བཟོ་ཐུབ།”ཅེས་པའི་འཁྲབ་ཚིག་ཅིག་ཡོད་ལ། དེ་ནི་བརྙན་མིག་དེའི་ནང་གི་འཁྲབ་ཚིག་ཉག་གཅིག་ཀྱང་ཡིན། ང་ཚོས་གློག་བརྙན་ཧྲིལ་པོར་བལྟས་ཚར་རྗེས། སླར་འཁྲབ་ཚིག་དེའི་སྟེང་ལ་ལོག་ནས་བསམ་བློ་བཏང་ན། གཞི་ནས་གོ་བ་གཞན་ཞིག་རྙེད་ལ། འཁྲབ་ཚིག་དེ་ནི་གང་འདོད་དུ་བཞག་པ་ཞིག་མ་ཡིན་པར། དགོས་པ་དང་དམིགས་པ་ཐུ་མོ་ཡོད་པའི་གཏམ་རྒྱུད་ཀྱི་སྲོག་རྩ་ལྟ་བུ་ཞིག་ཡིན་པའི་ངེས་ཤེས་ཀྱང་འདྲོངས་ངེས་ཏེ། དགེ་རྒན་གྱི་སྐད་ཆའི་ནང་གི་ཉམ་ཆུང་གྲོག་མ་ནི། ཁོ་རང་གི་མིག་མདུན་ན་ཨི་ཀ་བརྒྱག་པའི་སློབ་མ་ནེ་ནཱ་མ་ཐོར་ཡིན་ཆོག་ལ། དེའི་གཞུག་གི་F9འཛིན་གྲྭའི་སློབ་མ་དག་ཀྱང་ཡིན་ཆོག་པ་མ་ཟད། བཏུང་ཆུ་ཙམ་ཡང་འཕྲོག་རྩོད་རྒྱག་དགོས་པའི་འབྱོར་མེད་ཀྱི་ཁྱིམ་ཚང་དག་ཀྱང་ཡིན་ཆོག་ཨང་།
ཡང་དགེ་རྒན་གྱིས་སློབ་ཁྲིད་སྐབས་སུ། འབུ་ནག་གྲོག་མ་ཉམ་ཆུང་ནའང་། དེ་ལ་བྱེ་རྡུལ་གྱི་མཁར་རྩིག་བཟོ་བའི་ནུས་རྩལ་དང་ལྡན་པའི་གནས་ལུགས་བརྗོད་པའི་སྐབས་སུ། ཁོ་རང་གི་མིག་མདུན་ན། ཉམ་ཆུང་ཆུང་ངང་སྡོད་པའི་སློབ་མ་ནེ་ནཱ་མ་ཐོར་ལའང་རང་ཚོད་ཀྱི་འཇོན་ནུས་ཤིག་ཡོད་པ་བརྗེད་ནས་ཡོད། འདི་ལས་ང་ཚོས་མི་ནི་ནམ་ཞར་གཞན་ལ་གནས་ལུགས་བརྗོད་པར་དགའ་ཞིང་མཁས་ནའང་། འཚོ་བ་དངོས་ཀྱི་ནང་ནས་གནས་ལུགས་རྡོག་རོལ་བྱེད་རྐྱང་ལ་གོམས་པའི་སྲོག་ཆགས་ངོ་མི་བརྟན་པ་ཞིག་དང་། ཕྱི་ནང་མང་བ་ཞིག་པ་ཡིན་པ་རྟོགས། རེད་དེ། གཏད་སོ་མེད་པའི་མི་ཡི་རང་བཞིན་དང་། ཆ་འཇོག་མེད་པའི་སྲིད་པའི་གནས་ལུགས་ནི། གནས་ལུགས་རྨེག་མེད་བཏང་པའི་གནས་ལུགས་ཀྱི་སྐད་ཆ་དེ་ཡིས་བསྟན་པའི་གནས་ལུགས་ཤིག་ཀྱང་ཡིན་ན། ལྟ་མཁན་ཕལ་མོ་ཆེས་མཉམ་འཇོག་གི་ཡུལ་དུ་མ་གྱུར་པའི། འཁྲབ་ཚིག་ཐུང་ངུ་འདི་ལ་བརྟགས་ཤིང་དཔྱད་ན་གོ་རྒྱུ་རྙེད་རྒྱུ་མ་འདྲ་བ་ཡོད་ཀི་སྙམ།
དེ་བཞིན་དུ། ནེ་ནཱ་མ་ཐོར་གྱིས་སློབ་གཙོ་ཁུ་ཧན་ལགས་ཕྱིར་དྲན་བྱས་པའི་བརྙན་མིག་ལས། “ དོན་དུ་གདུག་རྩུབ་ཆེ་བ་དེ་སུ་ཞིག་རེད།”ཅེས་པའི་ཤིག་སེ་ཕེར་གྱི་ཟློས་གར་ནང་གི་འཁྲབ་ཚིག་ཅིག་ཡོད་པ་དེའང་། གཏམ་རྒྱུད་དང་འབྲེལ་བ་མེད་པ་ཞིག་མ་ཡིན་ཏེ། ཨི་ཀ་རྒྱག་གིན་ཟློས་གར་འཁྲབ་ཚན་དེར་བལྟས་ནས་ཡོད་པའི་ནེ་ནཱ་མ་ཐོར་ལ་མཚོན་ན། སྐབས་དེར། གདུག་རྩུབ་ཆེ་བ་ནི་ཟློས་གར་ནང་གི་དམག་འཁྲུག་སོགས་གང་ཡང་མ་ཡིན་པར། ཁོ་མོའི་རྣ་ལམ་དུ་ཚེར་མ་བཞིན་ཟུག་པའི་སློབ་གྲོགས་ཚོའི་ཧབ་ཆ་དིར་དིར་དང་། ཁོ་མོའི་གདོང་ལ་སྤྲིན་ནག་བཞིན་འཐིབ་པའི་དགེ་རྒན་ཚོའི་མིག་ཟུང་རིག་རིག་དེ་ཡིན་བཞག ཁོ་མོར་མཚོན་ན། ཁྱད་གསོད་རིས་ལྟ་ལས་ལྷག་པའི་གདུག་རྩུབ་ཅིག་གང་དུའང་མེད་ལ། ཁོ་མོར་མཚོན་ན། འཇིག་རྟེན་གྱི་གདུག་རྩུབ་ཡོད་དོ་ཅོག་ཀྱང་ཁྱད་གསོད་རིས་ལྟ་ལས་གཞན་མ་ཡིན་ནོ།།
བདུན།
སྤྱིར་བཏང་དུ་སྒྲུང་དང་གློག་བརྙན་གང་ཞིག་མྱོང་རོལ་བྱེད་དུས། མི་སྣ་གཙོ་བོའི་ལྟ་ཚུལ་དང་སྒྲུང་གི་མདོ་དོན་འཁྲུལ་ཉེན་ཆེ། ཧོ་ལེ་ཨོ་སྒྲི(Hollywood)གློག་བརྙན་ཀུང་སིའི་ཞུ་འཁྲབ་གཞུང་ཞུ་དག་པ་དང་བློ་འདོན་པ། ཤིས་སྒྲི་ཧྥེལ་སྒྲི་ཡིས་(Syd Field) མི་སྣའི་ལྟ་ཚུལ་ནི་འཇིག་རྟེན་ཞིབ་དཔྱོད་དང་ངོས་འཛིན་བྱེད་པའི་ཐབས་ལམ་ཞིག་ཡིན་ཞེས་བརྗོད་པ་ནང་བཞིན། ང་ཚོས་ཀྱང་ “དགེ་རྒན་ངན་པ་ལས་སློབ་མ་ངན་པ་མེད”ཅེས་པའི་སྐད་ཆ་འདི། གློག་བརྙན་འདིའི་མདོ་དོན་སྟོན་པའི་གནས་ལུགས་ཤིག་ཏུ་ངོས་མ་བཟུང་པར། མི་སྣ་གཙོ་བོས་རང་ཉིད་ཀྱི་སྐབས་དོན་ཐག་གཅོད་བྱེད་པའི་ཐབས་ལམ་ཞིག་གམ་ལྟ་ཚུལ་ཞིག་ལ་གོ་བ་བླངས་པ་ཡིན་ན་ཤིན་ཏུ་འགྲིག་སྙམ།
འོ་ན། གློག་བརྙན་འདིའི་མདོ་དོན་གང་རེད་ཅེས་ན། བྱ་བ་གང་ལ་འཇུག་ཀྱང་། འབད་བརྩོན་དང་རེ་བའི་རྒྱུན་མ་ཆག་ན། དེ་དང་མཐུན་པའི་འབྲས་བུ་དང་རྒྱལ་ཁ་ཡོད་ངེས་པའི་གནས་ལུགས་ནི་གློག་བརྙན་འདིའི་མདོ་དོན་རེད་འདོད་ལ། གློག་བརྙན་གྱི་མགོ་འཛིན་བྱེད་ཀྱི་འཁྲབ་ཚིག་སྟེ། “ཉམ་ཆུང་གྲོག་མས་ཀྱང་བྱེ་རྡུལ་གྱི་མཁར་རྩིག་བཟོ་ཐུབ”ཅེས་པའི་སྐད་ཆ་འདིའི་ཐོག་མའི་དགོས་པ་དང་། མཐའ་མའི་འབབ་གཞིའང་གནས་ལུགས་འདི་རེད་འདོད།
ཡང་གློག་བརྙན་ཞིག་ལ་མདོ་དོན་གཅིག་གིས་མི་ཚད་པར་གཉིས་དང་དུ་མ་ཡོད་ཀྱང་སྲིད་ན། གློག་བརྙན་འདིའི་མདོ་དོན་གཞན་ཞིག་ནི། དངོས་ཡོད་འཚོ་བའི་ཁྲོད་དུ། ལས་གང་ཞིག་བསྒྲུབ་མི་ཆོག་པ་དང་། བསྒྲུབ་མི་ནུས་པ། བསྒྲུབ་མི་སྤོབས་པའི་གེགས་དང་དཀའ་ངལ་ཅི་ལ་འཕྲད་ནའང་། བློ་དང་རིག་པ། སྤོབས་དང་འདུན་པ་འཁུམས་ནས་མི་འདུག་པར། རང་གི་ཕུགས་བསམ་གྱི་རྗེས་སུ་མཐའ་གཅིག་ཏུ་འབྲངས་དགོས་པའི་གནས་ལུགས་དེ་རེད་འདོད། འདི་ནི་གློག་བརྙན་འདིར་ཐེངས་དུ་མར་བཟློས་པའི་སྐད་ཆ་ཞིག་སྟེ། “ཅིའི་ཕྱིར་དེ་ལྟར་བྱས་པ་དང་། ཅིའི་ཕྱིར་དེ་ལྟར་བྱ་མི་ཉན་པ་རེད།”ཅེས་པའི་སྐད་ཆ་འདིའི་བསྟན་དོན་རེད་ལ། འདི་ནི་མི་ཚེ་དང་འཚོ་བའི་གོ་རིམ་ཞིག་དང་། ཚེ་སྲོག་གི་གནས་སྟངས་ཤིག་ཀྱང་རེད། མི་ཟེར་བའི སྲོག་ཆགས་འདིས་སྐྱེ་བ་གཅིག་པུར། དྲི་བ་འདིའི་གཉིས་ཀའི་ནང་ན་འཕག་འཚག་རྒྱག་གིན་བསྡད་ཡོད་པ་དང་། དྲི་བ་འདི་གཉིས་ཀའི་ནང་ན་རྒྱལ་ཕམ་དང་། ཐོབ་ཤོར། བློ་ཕམ་དང་རེ་བ་སོགས་ཅི་འདྲའི་མང་པོ་མང་པོ་ཞིག་སྤུངས་ཡོད་ཨང་།
བལྟས་ན་སྤྱིར་བཏང་ཕལ་བའི་སྐད་ཆར་སྣང་བའི་ཚིག་འདི་གཉིས་ཀར་དཔྱད་ན་བར་ཁྱད་ཆེན་པོ་ཡོད་དེ། “ཅིའི་ཕྱིར”སྔ་མ་ནི་འདས་ཟིན་གྱི་བྱ་བ་དང་འགྲོགས་ཤིང་། “ཅིའི་ཕྱིར”ཕྱི་མ་མ་འོངས་བསྒྲུབ་འགྱུར་གྱི་བྱ་བ་དང་འགྲོགས་ནས་ཡོད། “ཅིའི་ཕྱིར”སྔ་མས་བྱ་བ་གང་ཞིག་མིན་དགག་བྱེད་པ་དང་། “ཅིའི་ཕྱིར”ཕྱི་མ་བྱ་བ་གང་ཞིག་ཡིན་འཇོག་བྱེད། ཅིའི་ཕྱིར”སྔ་མ་ནི་ཐེ་ཚོམ་དང་འཇིགས་སྐྲག་གི་ཀློང་ནས་བྱུང་བ་དང་། “ཅིའི་ཕྱིར”ཕྱི་མ་ནི་ཡིད་ཆེས་དང་སྤོབས་པའི་གཏིང་ནས་བྱུང་། “ཅིའི་ཕྱིར”སྔ་མར་ཕམ་ཁ་ལས་རྒྱལ་ཁ་ཟེར་བ་ཞིག་ཡོད་མི་སྲིད་ལ། “ཅིའི་ཕྱིར”ཕྱི་མར་ག་དུས་ཡང་རྒྱལ་ཁ་འཐོབ་པའི་གྲ་སྒྲིག་དང་རེ་བ་ཡོད་དོ།།
བརྒྱད།
མི་ནི་ཚོར་ཤེས་ཀྱི་སྲོག་ཆགས་ཤིག་ཡིན་ནམ། ཡང་ན་དཔྱོད་ཤེས་ཀྱི་སྲོག་ཆགས་ཤིག་ཡིན། འདི་ནི་མཚན་ཉིད་རིག་པའི་གནད་དོན་ཅིག་ཡིན་ལ། གནད་དོན་འདིས་མིའི་ངོ་བོ་ལ་འཚོལ་ཞིབ་བྱེད་ཀྱི་ཡོད་པ་རེད། གནའ་བོའི་གྷི་རིགས་ཀྱི་མཚན་ཉིད་རིག་པ་བ། ཡ་ལེ་ཧྲི་ཐོ་ཡིས། “མི་ནི་དཔྱོད་ཤེས་ཀྱི་སྲོག་ཆགས་ཡིན།”པའི་སྡོམ་ཚིག་བཀོད་པ་ནས། མི་ནི་དཔྱོད་ཤེས་ཀྱི་སྲོག་ཆགས་ཤིག་ཡིན་པའི་ངོས་འཛིན་ཀུན་ལ་ཁྱབ་པ་ཞིག་ཏུ་སྣང་ནའང་། དོན་དུ་མི་ནི་དཔྱོད་ཤེས་ཀྱི་སྲོག་ཆགས་ཤིག་ཡིན་ཞེས་པའི་སྡོམ་ཚིག་འདི། མིའི་ངོ་བོའི་སྟེང་ནས་བཞག་པ་ཞིག་མ་ཡིན་པར། མི་དང་སྲོག་ཆགས་གཞན་གྱི་ཁྱད་པར་གྱི་སྟེང་ནས་བཞག་པ་ཡིན་པས། སྡོམ་ཚིག་འདིའང་གཏན་ཚིགས་མེད་པའི་སྡོམ་ཚིག་ཅིག་རེད་འདོད།
སྤྱིར་བཏང་དུ་མི་ནི་ཚོར་ཤེས་ཀྱི་སྲོག་ཆགས་དང་། དཔྱོད་ཤེས་ཀྱི་སྲོག་ཆགས་གང་ཡིན་གྱི་གནད་དོན་དེ། མི་དང་སྲོག་ཆགས་གཞན་པ་བསྡུར་ཏེ་དཔྱད་རྒྱུ་ཞིག་མ་ཡིན་པར། མི་ཞེས་པའི་སྲོག་ཆགས་འདིའི་ངོ་བོའི་སྟེང་ནས་འཚོལ་དགོས་པ་ཞིག་རེད། ཡང་མི་ནི་དཔྱོད་ཤེས་ཀྱི་སྲོག་ཆགས་དང་། ཚོར་ཤེས་ཀྱི་སྲོག་ཆགས་གང་ཡིན་གྱི་གནད་དོན་འདི། མི་ལ་ཚོར་ཤེས་ལས་དཔྱོད་ཤེས་མེད། ཅེས་དང་། ཡང་ན། མི་ལ་དཔྱོད་ཤེས་ལས་ཚོར་ཤེས་མེད་ཅེས་པའི་དོན་ཡང་མ་ཡིན་པར། ཚོར་ཤེས་དང་དཔྱོད་ཤེས་གཉིས་ཀས། མིའི་བསམ་སྦྱོར་དབང་སྒྱུར་བྱེད་པའི་སྔ་ཕྱིའི་གོ་རིམ་དང་ནུས་སྟོབས་ཀྱི་ཆེ་ཆུང་ལ་ལྟོས་ཏེ་འཇོག་པ་ཞིག་རེད།
རེད་དེ། མི་ནི་ཚོར་ཤེས་ཀྱི་སྲོག་ཆགས་ཤིག་ཡིན་ནམ། ཡང་ན་དཔྱོད་ཤེས་ཀྱི་སྲོག་ཆགས་ཤིག་ཡིན། གནད་དོན་འདིར་ང་ཚོས་མཚན་ཉིད་རིག་པའི་གཞུང་ལུགས་ཀྱིས་དཔྱད་ན་དཔྱོད་མི་ཤེས་ལ། དཔྱད་པའི་མཐའ་ཡང་མི་ཟིན་པ་ཞིག་ཡིན་སྲིད་མོད། ང་ཚོས་རང་རང་གི་འཚོ་བའི་ཁྲོད་ཀྱི་དོན་དག་ཆེ་མ་ཆུང་གསུམ་དང་སྦྱར་ནས་བརྟགས་ན། གཏིང་ཟབ་པའི་མཚན་ཉིད་རིག་པའི་དཀའ་གནད་དག་ཀྱང་། འཚོ་བའི་རྒྱུན་ཤེས་ལྟར་བདེ་ལེགས་ངང་གོ་ཐུབ་བོ།།
དགུ།
གློག་བརྙན་འདིར་ལྟ་མཁན་ལ་སེམས་འགུལ་ཚད་མེད་ཐེབས་སུ་འཇུག་པའི་བརྙན་མིག་གསུམ་ཡོད། བརྙན་མིག་གསུམ་པོ་ནི་ལྟ་མཁན་ལ་སེམས་འགུལ་ཐེབས་སུ་འཇུག་པའི་བརྙན་མིག་གསུམ་ཡིན་པ་མ་ཟད་། གློག་བརྙན་ནང་གི་མི་སྣ་ཕན་ཚུན་བར་སེམས་འགུལ་ཚད་མེད་ཐེབས་སུ་བཅུག་པའི་བརྙན་མིག་གསུམ་ཡང་རེད་བཞག ཡང་སེམས་འགུལ་ཚད་མེད་ཐེབས་པའི་བརྙན་མིག་གསུམ་པོ་ནི། ཏག་ཏག་གློག་བརྙན་འདིའི་གཏམ་རྒྱུད་ཀྱི་དཀྱོགས་མཚམས་ཆེན་མོ་གསུམ་དང་། གློག་བརྙན་འདིའི་མི་སྣའི་ལུས་སྟེང་ལ་བྱུང་བའི་འགྱུར་ལྡོག་ཆེན་མོ་གསུམ་རེད།
བརྙན་མིག་དང་པོ།
སློབ་གཙོ་ཁུ་ཧཱན་ལགས་ཀྱིས་དགེ་སློབ་མང་པོས་སྔུན་ནས་ནེ་ནཱ་མ་ཐོར་ལ། “ད་ནས་བཟུང་། ང་ཚོས་ཁྱོད་དང་སློབ་གྲོགས་གཞན་པར་འདྲ་མཉམ་གྱི་ལྟ་སྟངས་འཛིན་ངེས་ཡིན།”ཞེས་སྨྲ་དུས། བདག་ལ་སེམས་འགུལ་ཚད་མེད་སོང་ལ།ན་ཆུང་བའི་སློབ་མ་ནེ་ནཱ་མ་ཐོར་ལའང་སེམས་འགུལ་ཚད་མེད་ཐེབས་ཡོད་པ་མ་ཟད། སེམས་འགུལ་ཐེབས་པའི་སྐད་ཆ་དེས། མི་སྣ་གཙོ་བོ་ནེ་ནཱ་མ་ཐོར་གྱི་མི་ཚེ་འགྱུར་བ་བཏང་བ་རེད།
བརྙན་མིག་གཉིས་པ།
F9འཛིན་གྲྭའི་སློབ་མ་ཚོས་ལྒང་ཕྲུག་གིས་འགད་རྫས་བཟོས་ནས་དགེ་རྒན་ནེ་ནཱ་མ་ཐོར་ལ་བསམ་ནག་གི་སྦྱོར་ངན་བརྩམས་པ་དང་། སློབ་གཙོས་F9འཛིན་གྲྭ་སློབ་གྲྭ་ནས་ཕྱིར་ཕུད་གཏོང་བར་རྩོམ་དུས། དགེ་རྒན་ནེ་ནཱ་མ་ཐོར་རང་ལ “བརྙས་བཅོས”བྱེད་མཁན་གྱི་སློབ་མ་དག་གི་རྒྱབ་རྩར་ལངས་ཤིང་། སློབ་མ་དག་སྲུང་སྐྱོབ་ཀྱི་ཆེད་དུ་ནོར་འཁྲུལ་རང་སྟེང་དུ་ལེན་དུས། བདག་ལ་སེམས་འགུལ་ཚད་མེད་ཐེབས་བྱུང་ལ། བསམ་ནག་གི་སྦྱོར་བ་ཁོ་ནར་གོམས་པའི་F9འཛིན་གྲྭའི་སློབ་མ་དག་ལ་སེམས་འགུལ་ཚད་མེད་ཐེབས་པ་མ་ཟད། སློབ་གཙོ་ཁུ་ཧཱན་ལགས་ལའང་སེམས་འགུལ་ཚད་ཐེབས། སེམས་འགུལ་ཚད་མེད་ཐེབས་པའི་དགེ་རྒན་ནེ་ནཱ་མ་ཐོར་གྱི་སྦྱོར་བ་འདིས། F9འཛིན་གྲྭའི་སློབ་མ་རྣམས “མ་རབས”ནས “ཡ་རབས”ཕྱོགས་པའི་འགྱུར་བ་དང་པོ་བྱུང་།
བརྙན་མིག་གསུམ་པ།
F9འཛིན་གྲྭའི་སློབ་མ་རྣམས་དགེ་རྒན་ནེ་ནཱ་མ་ཐོར་གྱི་མདུན་དུ་འོང་ནས། དགེ་རྒན་ཁྱོད་ནི་ང་ཚོས་ཕྱོགས་སྟོན་གྱི་སྐར་ཆེན་ཡིན་པས། ང་ཚོར་ལམ་སྟོན་གནང་རོགས་ཞེས་བཤད་དུས། བདག་ལ་སེམས་འགུལ་ཚད་མེད་ཚད་མེད་ཐེབས་བྱུང་ལ། དགེ་རྒན་ནེ་ནཱ་མ་ཐོར་ལ་སེམས་འགུལ་ཚད་མེད་ཐེབས་པ་མ་ཟད། ནེ་ནཱ་མ་ཐོར་གྱི་པ་ལགས་ལའང་སེམས་འགུལ་ཚད་མེད་ཐེབས། དུས་དེ་ནས། པ་ལགས་ཀྱིས་བུ་མོ་ནེ་ནཱ་མ་ཐོར་གྱིས་དགེ་རྒན་གྱི་ལས་རིགས་གཉེར་བའི་ལྟ་སྟངས་ལ་འགྱུར་ལྡོག་བྱུང་བ་རེད།
དེ་ལྟར་སེམས་འགུལ་ཐེབས་སླ་བའི་བརྙན་མིག་ནང་གི་གཏམ་རྒྱུད་རེ་རེར་བལྟས་ན། གཏམ་རྒྱུད་དེ་དག་ནི་ང་དང་ཁྱོད་ཀྱི་འཚོ་བའི་གཏམ་རྒྱུད་ཤ་སྟག་དང་། ང་ཚོའི་ནང་སེམས་ཀྱི་བྲིས་རིས་འབའ་ཞིག་ཡིན་པ་མ་ཟད། མི་ཟེར་བའི་སྲོག་ཆགས་འདིའི་ངོ་བོའང་གཏམ་རྒྱུད་དེ་དག་གི་ནས་མཐོང་ལ། འཚོ་བ་དང་མི་ཚེའང་གཏམ་རྒྱུད་དེ་དག་གི་གསེང་ནས་མྱོང་ཐུབ། རེད་དེ། རྒྱུན་ལྡན་གྱི་འཚོ་བའི་ཁྲོད་དུ་ང་ཚོ་སེམས་འགུལ་ཚད་མེད་ཐེབས་སུ་འཇུག་པའི་དོན་དག་མང་པོར་འཕྲད་ཀྱི་ཡོད་ལ། དོན་དག་དེ་དག་གིས་ང་ཚོའི་མི་ཚེར་དོན་སྙིང་ལྡན་པའི་འགྱུར་བ་གཏོང་གིན་ཡོད་པའང་གདོན་མི་ཟ།
ང་ཚོ་སེམས་འགུལ་ཐེབས་སླ་བ་ནི་ང་ཚོ་བརྩེ་དུང་ལྡན་པས་རེད་ལ། སེམས་འགུལ་ཐེབས་སླ་བའི་དོན་དག་གིས་ང་ཚོའི་མི་ཚེར་འགྱུར་བ་གཏོང་དོན་ནི། ང་ཚོ་ནི་ཚོར་ཤེས་ཀྱི་སྲོག་ཆགས་ཤིག་ཡིན་པས་ལོས་ཡིན་སྙམ་མོ།།
བཅུ།
མི་སུམ་ཅུར་བསམ་པ་སུམ་ཅུ་དང་། ཀློག་མཁན་བརྒྱ་ལ་ཧམ་ལེ་ཐྲི་བརྒྱ་ཡོད། ཅེས་པའི་དཔེ་ལྟར། མི་སོ་སོར་ལྟ་ལུགས་མཐོང་ལུགས་མི་འདྲ་བ་མང་པོ་ཡོད་པས།གློག་བརྙན་འདི་དང་འབྲེལ་བའི་ལྟ་ལུགས་མཐོང་ལུགས་ལའང་ཁྱད་པར་ཆེན་པོ་ཡོད་སྲིད་མོད། དེ་ནི་གནད་དོན་མ་རེད། གནད་དོན་ནི་རང་གི་ལྟ་ལུགས་མཐོང་ལུགས་མེད་པར། འུར་ཞོགས་དང་ཟེར་སྒྲོས་ཀྱི་རླབས་ཁར་གཡེངས་ནས་དམིགས་པ་མེད་པར་བསྐྱོད་པ་དེའོ།།
ཁོ་བོ་གློག་བརྙན་ཆེད་ལས་པ་མིན་ལ། གློག་བརྙན་སྐོར་གྱི་རྒྱུན་ཤེས་ཀྱང་ཤིན་ཏུ་ཉག་ཕྲ་ནའང་། བྱིས་སྒྲུང་ཀྱི་ལས་ཀར་འཇུག་པ་ནས་སྒྲུང་འབྲི་ཐབས་སྐོར་ལ་མཉམ་འཇོག་དང་དོད་ཅུང་ཙམ་རེ་བྱས་པ་དང་། བར་བར་ལ་གློག་བརྙན་རེ་གཉིས་ལ་བལྟས་པ། ག་ས་ག་ནས་གོ་ལོ་ཐོས་ལོ་ཙམ་རྙེད་པའི་འོལ་ཚོད་ལ་བརྟེན་ནས། གློག་བརྙན་ཞིག་ལ་སྐད་ཆ་སྨྲ་བའི་གདེང་རྙེད་པ་ནི་ནོངས་པ་སྐྱེ་དགོས་པ་ཞིག་ཡིན་ནའང་། དྲྭ་ལམ་དག་ན་མདོ་དོན་བོར་པའི་ཚིག་སྐྱ་རླུང་འཁུར་ལྟ་བུ་ཧ་ཅང་མང་བ་དང་། དོན་མ་གོ་བ་ནི་གནད་དོན་མིན་ནའང་། ལོག་པར་གོ་བ་ནི་གནད་དོན་ཚབས་ཆེན་ཡིན་པ། ཡང་འགའ་རེས་ནི་བསམ་བཞིན་དུ། དམིགས་པ་ཡོད་པའི་སྒོ་ནས་ཚིག་སྐྱ་རེ་གཉིས་ཁ་ལ་བཟུང་སྟེ། རླབས་ཆེ་བའི་ལས་རིགས་ཤིག་ལ་དམའ་ཕབ་པ་སོགས་ནི་ཤིན་ཏུ་མ་རིགས་པར་སེམས་ནས་བྲིས་པ་ལགས་སོ།།
་
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག https://www.tsanpo.com/forum/28727.html